"ސިމްޕްސަންސް"ގެ ސްޓޭމްޕް ސެޓެއް ނެރެފި\n“ސިމްޕްސަންސް”ގެ ސްޓޭމްޕް ސެޓެއް ނެރެފި\n8 މޭ 2009\nސިމްޕްސަންސްގެ ސްޓޭމްޕް ސެޓް\nއެމެރިކާގައި ފުރަތަމަ ފަހަރަށް ޓީވީ ސީރީޒަކަށް ޝަރަފުވެރިކަން ދިނުމުގެ ގޮތުން ސްޓޭމްޕް ސެޓެއް ނެރެފި އެވެ.\nއެމެރިކާގެ ޕޯސްޓަލް ސާވިސް އިން ނެރުނު5ސްޓޭމްޕްގައި ވަނީ “ދަ ސިމްޕްސަންސް” ކާޓޫން ސީރީޒްގެ5ތަރިންނެވެ. އެއީ އެއް އާއިލާ އަކަށް ނިސްބަތްވާ ހޯމަރ، މާރޖް، ބާޓް، ލީޒާ، އަދި މެގީ ސިމްޕްސަނެވެ.\n1989 ގައި ފެށި މި ސީރީޒް ނެރޭތާ މިއީ 20 ވަނަ އަހަރެވެ. އަދި އެހެންކަމުން ދަ ސިމްޕްސަންސް ވެފައި ވަނީ އެމެރިކާގެ ޓީވީގައި އެންމެ ދިގު މުއްދަތަކަށް ދައްކަމުން އަންނަ ސީރީޒް އަށެވެ. މީގެ އިތުރު2ސީޒަނެއް ނެރުމަށް ފޮކްސް ޓީވީން މިހާރު ވަނީ ނިންމައިފަ އެވެ.\nދަ ސިމްޕްސަންސް އިން ދައްކައިދެނީ އެމެރިކާގެ މެދުފަންތީގެ އާއިލާއެއް ދިރިއުޅުމައިގެން ކުރިއަށް ދާ ގޮތެވެ. މިއީ ކުޑަކުދިންނެކޭ އެއްގޮތަށް ބޮޑެތި މީހުންނަށް ވެސް ވަރަށް ކަމުދާ، އެތައް އެވޯޑެއް ވެސް ލިބިފައިވާ ކޮމެޑީ ސީރީޒްއެކެވެ. މިއާއެކު ދަ ސިމްޕްސަންސް ވެފައި ވަނީ އެމެރިކާގެ ސަގާފަތް ދައްކުވައިދޭ މުހިންމު ބަޔަކަށެވެ. އަދި އެމެރިކާ މީހުން އެންމެ ލޯބިވާ އާއިލާއަށެވެ.\nސީރީޒްގެ އެގްޒެކެޓިވް ޕްރޮޑިއުސަރު ޖޭމްސް އެލް. ބްރޫކްސް ބުނީ ޕޯސްޓް އޮފީހުން އާއްމު ގޮތެއްގައި ސްޓޭމްޕްގައި ޖަހަނީ ނިޔާވެފައިވާ ޝަރަފު ހައްގު މީހުން ކަމަށް ވިޔަސް، މި ފަހަރު ޓީވީގައި ދައްކަމުން އަންނަ ޝޯއެއްގައި ހިމެނޭ ޝަހުސިއްޔަތުތަކެއް ސްޓޭމްޕްގައި ޖެހުމަކީ ލިބުނު ވަރަށް ބޮޑު ޝަރަފެއް ކަމަށާއި އެމެރިކާގެ ހަގީގީ ދިރިއުޅުން ސިމްޕްސަންސްމެންގެ ހަޔާތުން ފެނިގެންދާ ގޮތް އެމެރިކާގެ ރައްޔިތުން ބަލައިގެންފައިވާ ކަމުގެ ހެއްކެއް ކަމަށެވެ.\nކަބީރް ޚާންގެ ޗުއްޓީ އާއިލާއާ އެކު ސޮނެވާފުށީގައި


SunOnline: Nasheed ah inthihaabugai vaadha kureveytho ninmeyni supreme court ah, UN akah noon: sarukaaru\nއދ.ގެ ޖެނެރަލް އެސެމްބްލީގައި ފޮރިން މިނިސްޓަރު ޑރ. މުހައްމަދު އާސިމް ވާހަކަފުޅު ދައްކަވަނީ\nނަޝީދަށް އިންތިހާބުގައި ވާދަކުރެވޭތޯ ނިންމޭނީ ސުޕްރީމް ކޯޓަށް، އދ.އަކަށް ނޫން: ސަރުކާރު\n3 މަސް2ދުވަސް ކުރިން - 16 އޭޕްރިލް 2018 27\nކުރީގެ ރައީސް މުހައްމަދު ނަޝީދަށް ރިޔާސީ އިންތިހާބުގައި ވާދަ ކުރެވޭތޯ ނުވަތަ ނޫންތޯ ނިންމޭނީ ސުޕްރީމް ކޯޓަށް ކަމަށާއި އެއީ އދ.އިން ނިންމަންޖެހޭ ކަމެއް ނޫން ކަމަށް ސަރުކާރުން ބުނެފި އެވެ.\nނަޝީދަށް 2018 ވަނަ އަހަރުގެ ރިޔާސީ އިންތިހާބުގައި ވާދަކުރެވެން ޖެހޭނެ ކަމަށް އދ.ގެ އިންސާނީ ހައްގުތަކާ ބެހޭ ކޮމިޓީން މިމަހުގެ ހަތަރު ވަނަ ދުވަހު ވަނީ ނިންމާފައެވެ. އަދި އެ މައްސަލައިގެ ރިޕޯޓު އދ އިން މިއަދު ވަނީ އާންމުކޮށްފައެވެ.\nއެމައްސަލައާ ގުޅިގެން ފޮރިން މިނިސްޓްރީން ނެރުނު ބަޔާނެއްގައި ބުނެފައިވަނީ ނަޝީދުގެ މައްސަލާގައި ކަން ހިނގާފައިވާ ގޮތުގެ ތަފްސީލު ސަރުކާރުން އދ.އަށް ދީފައިވާ ކަމަށެވެ. ނަމަވެސް މައްސަލަ ނިންމި އިރު އޭން އެއްވެސް ކަމަކަށް އެކަށީގެންވާ ވަރަށް ރިއާޔަތް ކޮށްފައި ނުވާކަމަށް ބަޔާނުގައި ވަނީ ބުނެފައެވެ.\nއަދި ނަޝީދަށް އިންތިހާބުގައި ވާދަ ކުރެވޭނެ ކަންވެސް ނުވަތަ ނޫންކަންވެސް ނިންމޭނީ ސުޕްރީމް ކޯޓަށް އެ ކޯޓުގެ ހުރިހާ ފަނޑިޔާރުން ތިބެގެން ކަމަށާއި އެއީ އދގެ އިންސާނީ ހައްގުތަކާ ބެހޭ ކޮމިޓީއަށް ނިންމޭނެ ކަމެއް ނޫން ކަމަށް ފޮރިން މިނިސްޓްރީގެ ބަޔާނުގައި ވަނީ ބުނެފައެވެ. ބަޔާނުގައި އެހެން ބުނީ ގާނޫނުއަސާސީގެ 113 ވަނަ މާއްދާއާ ހަވާލާދީ އެވެ.\nއެމާއްދާގައި ވާގޮތުން ރައީސް ކަމަށް ކުރިމަތިލާ މީހެއްގެ ޝަރުތުތަކާމެދު ހިޔާލު ތަފާތުވުމެއް އުފެދިއްޖެ ނަމަ އެކަމާ މެދު ގޮތް ނިންމާނީ ސުޕްރީމް ކޯޓުގެ ހުރިހާ ފަނޑިޔާރުން ބައިވެރިވާ މަޖިލީހެއްގައި ސުޕްރީމް ކޯޓުން ކަމަށެވެ.\nނަޝީދުގެ ޝަރީއަތް ކުރިއަށް ގެންދިޔައީ ހުރިހާ ހައްގުތަކެއް ދީގެން ކަމަށް ސަރުކާރުން ވަނީ ބުނެފައެވެ. އަދި އެމައްސަލަ ތިން މަރުހަލާއިން ނިންމާފައިވާތީ ރާއްޖޭގެ ގާނޫނުއަސާސީ ބުނާގޮތުން ރައީސް ނަޝީދަށް އިންތިހާބުގައި ވާދަ ނުކުރެެވޭނެ ކަމަށް ފޮރިން މިނިސްޓްރީގެ ބަޔާނުގައި ވަނީ ބުނެފައެވެ.\nސަރުކާރުން ހަވާލާދީފައިވަނީ ގާނޫނުއަސާސީގެ 109 ވަނަ މާއްދާގެ (ޅ) އަށެެވެ. އެމާއްދާގައި ބުނެފައިވަނީ ރައީސް ކަމަށް އިންތިހާބު ކުރާ މީހަކީ ޖިނާއީ ކުށެއް ކުރިކަން ސާބިތުވެގެން 12 މަސް ދުވަހަށްވުރެ ދިގު މުއްދަތެއްގެ ހުކުމެއް ކުރެއްވިފައިވާ މީހަކު ނަމަ ހުކުމް ތަންފީޒު ކޮށް ނިމުނުތާ ނުވަތަ އަދަބަށް މާފުދެވުނުތާ ތިން އަހަރު ވެފައިވާ މީހަކަށް ވާން ޖެހޭނެ ކަމަށެވެ.\nއަދި ރައީސް ނަޝީދުގެ މައްޗަށް 13 މާޗު 2015ގައި 13 އަހަރުގެ ޖަލު ހުކުމެއް އިއްވާފައިވަނީ އެމާއްދާގައި ބުނެފައިވާ ގޮތުން 2018ގެ ރިޔާސީ އިންތިހާބުގައި ވާދަ ނުކުރެވޭނެ ކަމަށް ބަޔާނުގައި ވަނީ ބުނެފައެވެ.\nރާއްޖޭގައި މިއަހަރުގެ ސެޕްޓެމްބަރު މަހު ބާއްވާ އިންތިހަބަކީ މިނިވަން އިންސާފުވެރި އިންތިހާބަކަށް ހެދުމަށް ސަރުކާރުން މަސައްކަތް ކުރަމުން ދާ ކަމަށް ބަޔާނުގައި ބުނެފައިވެއެވެ. އަދި ބިނާކުރަނިވި ގޮތެއްގައި ރާއްޖެއާ ގުޅިގެން މަސައްކަތް ކުރުމަށް އދއަށް އަބަދުވެސް ރާއްޖޭން މަރުހަބާ ކިޔާ ކަމަށް ވަނީ ބުނެފައެވެ.\nރައީސް ނަޝީދު އދ. ފޮރިން މިނިސްޓްރީ


Foddhoo ah udha arai rashaai jetty vaki vejje | Mihaaru\nއުދައާއެކު، ފޮއްދޫގެ ޖެޓީން ބައެއް ވަކިވެފައި.--\n23 ޖެނުއަރީ 2020 - 15:26 30 comments\nނ. ފޮއްދު އަށް ފަހުގެ ތާރީހެއްގައި ނާރާހާ ބޮޑަށް ރޭ އުދަ އަރައި، އެ ރަށު ޖެޓީން ރަށާ ގުޅިފައިވާ ބައި ވަކިވެއްޖެ ވަކިވެއްޖެ އެވެ.\nއެ ރަށު ކައުންސިލްގެ ރައީސް އަބްދުﷲ ޝާމީ މިއަދު ވިދާޅުވީ އުދައާއެކު ޖެޓީ ހަލާކުވެ ލަފާފުރުމަށް ވަރަށް ބޮޑަށް ދަތިވެފައިވާ ކަމަށެވެ. އެކަން ސަރުކާރުގެ އިދާރާތަކުގެ ސަމާލުކަމަށް ގެނެސްފައިވާ ކަމަށް އޭނާ ވިދާޅުވި އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި ރަށުގެ އިރުމަތީ ފަރާތުގައި ހަދާފައިވާ އެ ޖެޓީގެ ދިގުމިނުގައި 230 ފޫޓު ހުރެ އެވެ.\nޝާމީ ވިދާޅުވީ ދިޔަވަރު ބޮޑުވެ، ރަށުގެ އެއްގަމަށް 250 ފޫޓަށް ރާޅު އެރި ކަމަށެވެ. މީގެ ކުރިން އުދަ އެރިޔަސް، އަރަނީ ރަށުގެ 50-100 ފޫޓަށް ކަމަށް ވިދާޅުވި އެވެ.\nޖެޓީން، ރަށާ ގުޅިފައިވާ ބައި ހަލާކުވުމުން، މި ވަގުތު ލަފާފުރުމުގެ ކަންކަން ކުރަނީ ހުޅަނގު ފަރާތުން ޑިންގީ ނުވަތަ ބޮއްކުރައެއްގައި ގޮސްގެންނެވެ. އެ ސަރަހައްދުގައި ފަޅެއް ނެތުމުން، އެއީ ރައްކާތެރި ގޮތެއް ވެސް ނޫންކަމަށް ވިދާޅުވި އެވެ.\nފޮއްދުއަށް ރޭ އުދައަރާފައި.--\n"މިކަމުގެ އުނދަގޫ އެންމެ ބޮޑަށް ކުރާނެ އެއް ބަޔަކީ ޓޫރިސްޓުން. ލޯކަލް ޓޫރިޒަމް ފުޅާވަމުން އަންނައިރު ޖެޓީން ބައެއް ހަލާކުވެގެން ދިޔައީމަ ވަރަށް އުނދަގޫވާނެ،" ޝާމީ ވިދާޅުވި އެވެ.\nއޭނާ ވިދާޅުވީ ރަށުގެ ދެ ގެސްޓްހައުސެއްގައި މިވަގުތު ވެސް 35 އަށްވުރެ ގިނަ ޓޫރިސްޓުން އެބަތިބި ކަމަށެވެ. މިއަހަރުގެ ތެރޭގައި އިތުރު ފަސް ގެސްޓްހައުސް ހުޅުވާނެކަމަށް ވިދާޅުވި އެވެ.\nފޮއްދުއަށް ދިމާވެފައިވާ ރަށްގިރުމުގެ މައްސަލަ ހައްލުކުރަން މިއަހަރުގެ ބަޖެޓުގައި 10 މިލިއަނަށްވުރެ ގިނަ ރުފިޔާ ވަނީ ހިމަނައިފަ އެވެ. ނަމަވެސް އެކަމުގެ މަސައްކަތެއް އަދި ނުކުރެ އެވެ.\nމޯލްޑިވްސް މީޓިއޮރޮލޮޖިކަލް ސެންޓަރު (މެޓް) އިން ބުނެފައިވަނީ އިރުވައި މޫސުމުގެ ހަޅަ ޖަހަމުންދާތީ މުޅި ރާއްޖެ އަށް ވެސް ވައިގަދަ ކަމަށާއި އެކަމުގެ ސަބަބުން ކުރިއަށް އޮތް 24 ގަޑިއިރު ތެރޭ ރާއްޖޭގެ އެކި ހިސާބުތަކަށް އުދައެރުމުގެ ފުރުސަތު އެބައޮތް ކަމަށެވެ.\nއިތުރު ލިޔުންތައް މޫސުން މޫސުން ލަފާކުރާ ގޮތް އުދައެރުން\nމާލެއަށް ވަރަށް ބޮޑަށް އުދަ އަރައިފި\nއައްޑު އަށް ވަރަށް ބޮޑަށް އުދައަރަނީ\nހަޅައިގެ ވައިގަދަ، އުދައެރުމުގެ ފުރުސަތު ބޮޑު!


"Jug Jugg Jeeyo" varah hiyygaimu – adduLIVE\n"ޖުގް ޖުގް ޖިއޯ" ވަރަށް ހިތްގައިމު\nJun 24, 2022, 07:01 އަހުމަދު އަދްޝަން\nމިއަދު ސިނަމާތަކަށް ގެނައި ބޮލީވުޑްގެ ފިލްމު "ޖުގް ޖުގް ޖިއޯ" ވަރަށް ހިތްގައިމު ކަމަށާއި މިއީ މުނިފޫހި ފިލުވައިލަން އެއް ވަނައިގެ ފިލްމެއް ކަމަށް ކްރިޓިކުން ބުނެފި އެވެ.\nކަރަން ޖޯހަރްގެ ދަރުމާ ޕްރޮޑަކްޝަނުން މި އަހަރު ގެނެސްދިން ފުރަތަމަ ފިލްމާ ބެހޭ ގޮތުން މަޝްހޫރު ކްރިޓިކް ތަރަން އަދާޝް ބުނީ މިއީ ރީތި އަދި އެހާމެ އަސަރު ގަދަވެފައި ހިތަށް އުފާވެރިކަން ހޯދަން ބޭނުން ނަމަ ބަލާލަން ވަރަށް ރަނގަޅު ފިލްމެއް ކަމަށެވެ. އޭނަ ފާހަގަކުރި ގޮތުގައި 2019 ގެ "ގުޑް ނިއުސް" ގެނެސްދިން ޑައިރެކްޓަރު ރާޖް މެހެތާގެ "ޖުގް ޖުގް ޖިއޯ" ގެ ޔޫއެސްޕީ އަކީ ފިލްމުގެ ފުރިހަމަ ސްކްރީންޕްލޭ އެވެ.\nމީގެ ވާހަކަ އެނބުރެނީ ވަރީގެ ތުންފައްޗަށް ގޮސްފައި އޮތް ދެ ޖީލެއްގެ ކައިވެނީ ވާހަކައަށެވެ. އެކަމަކު "ޓިޕިކަލް" ހިންދީ ފިލްމުތަކާ ހިލާފަށް "ޖުގް ޖުގް ޖިއޯ" ގައި މި އިޝޫ ގެނެސްދީފައި ވަނީ ބެލުންތެރިން ވަރަށް ހީނުކުރާ ގޮތްގޮތަށް، އަދި އެހާމެ މަޖާ ކަންކަން ވެސް ހިމެނޭ ގޮތަށް ކަމަށް ތަރަން ބުންޏެވެ.\nފިލްމުގެ މައިގަނޑު ވާހަކަ އަށް ބަލާ އިރު ކުކޫ (ވަރުން ދަވަން) އާއި ނައިނާ (ކިއާރާ އަދުވާނީ) އަކީ ކުޑައިރުއްސުރެ ގާތް ދެ އެކުވެރިންނެވެ. ދެ މީހުން ކައިވެނިކޮށްގެން ފަހުން ދިރިއުޅުން ބަދަލުކުރަނީ ކެނެޑާށެވެ. ދެ މީހުންގެ ކައިވެނީގެ މައްސަލަތައް ޖެހި ރޫޅެން ގާތްވެފައި ވަނިކޮށް އިންޑިއާ އަށް އެނބުރި ދާން ޖެހެނީ ކުކޫގެ ކޮއްކޮ ގިނީ ޕްރަޖަކްތާ ކޯލީ) ގެ ކައިވެންޏަށެވެ. ކުކޫ އާއި ގިނީ އަކީ ބީމް (އަނިލް ކަޕޫރު) އާއި ގީތާ (ނީތޫ ސިންގް) ގެ ދެ ދަރިންނެވެ.\nކޮއްކޮގެ ކައިވެންޏަށް އިންޑިއާ އަށް ގޮސް ވަރަށް ފޯރި އާއި ޖޯޝްގައި ކައިވެނި ހަފުލާ ބޭއްވުމަށް ފަހު، ކުކޫ ދެން އަވަސްވެ ގެންނަނީ އޭނަ އާއި ނައިނާ ވަރިވާން ނިންމާފައިވާ ވާހަކަ މައިންބަފައިންނާ ހިއްސާކުރުމަށެވެ. މި ހާސްކަމުގެ ތެރެއިން އޭނާ އަށް އެނގެނީ މަންމަ ވަރިކުރަން ބައްޕަ ވެސް ނިންމާފައި އޮތްކަމެވެ. މައިންބަފައިންގެ ކައިވެނި ވަރީގެ ތުންފަތްމަތީގައި އޮތްކަން އެނގުމުން ކުކޫ އަށް ވަރިއާ މެދު ވިސްނުމަކަށް ދާން މަޖުބޫރުވެ އެވެ.\n"ޖުގް ޖުގް ޖިއޯ" ގައި ދެން ފެނިގެން ދާނީ އެ ހިސާބުން ދެން އެ މީހުންގެ ދިރިއުޅުމަށްވާ ގޮތެވެ.\nތަރަން ބުނި ގޮތުގައި ފިލްމުގެ ސްކްރީންޕްލޭ ރަނގަޅުވުމުގެ ނަތީޖާ އަކީ ރާޖްގެ ޑައިރެކްޝަން އޮމާންވެފައި ފުރިހަމަވުމުގެ އިތުރަށް، ތަރިންގެ އެކްޓިން ވެސް ވެސް ރަނގަޅުމެވެ. އެގޮތުން ފިލްމުގެ ލީޑް ހަތަރު ތަރިން ވެސް އެ މީހުން ހަވާލުވި ރޯލުތަކަށް ވަރަށް ރަނގަޅަށް އިންސާފުކޮށް ދީފައިވެ އެވެ. އަދި މިއަށް ހިއުމާ ގެނެސްދިނުމުގައި މަޝްހޫރު ހޯސްޓް މަނީޝް ޕޯލް ކުޅުނު ކެރެކްޓާ އަކީ ވަރަށް ވެސް ޝައުގުވެރި ރޯލެކެވެ. އޭނަ ކުޅުނު ވަރުންގެ ޅިޔަނުގެ ރޯލެވެ.\n"ޖުގް ޖުގް ޖިއޯ" އަށް ތައުރީފުކޮށް، ތަރަން ވަނީ ފިލްމަށް ފަހެކުން ހަތަރު ތަރީގެ ރޭޓިންއެއް ދީފަ އެވެ. އޭނަ ބުނި ގޮތުގައި މި ފިލްމަކީ ބެލުންތެރިންނަށް ވަރަށް ކަމުދާނެ އަދި ބޮކްސް އޮފީހުގައި ވަރަށް ހިނގާނެ ފިލްމެއްކަމާ ދޭތެރޭ އެއްވެސް ޝައްކެއް ނެތެވެ.


Gala Round fashaifi, varah foari gadha\nމޯލްޑިވިއަން އައިޑޮލް: ގާލާ ރައުންޑު ފަަށައިފި، ވަރަށް ފޯރި ގަދަ\nމޯލްޑިވިއަން އައިޑޮލްގެ ގަދަ 12 ބައިވެރިންނާއި، ޖަޖުން އަދި ބޭންޑު މެންބަރުން -- | ފޮޓޯ: މޯލްޑިވިއަން އައިޑޮލް\nމޯލްޑިވިއަން އައިޑޮލް ސީޒަން ތިނެއްގެ އަސްލު ދަތުރު، ގާލާ ރައުންޑުގެ ހުށަހެޅުންތައް ރޭ ފަށައިިފި އެވެ.\nގާލާ ރައުންޑު ފަށާފައި ވަނީ ޕިއާނޯ ރައުންޑުން ހޮވުނު ގަދަ 12 ބައިވެރިންނާއެކު އެވެ. އެ ބައިވެރިންނަކީ އައިމިނަތު ސައިނާ މުހައްމަދު ރަޝީދު، ތަސްލީމް އަބްދުލް ކަރީމް، އިބްރާހިމް ޝަމީލް، ނައުޝާދު އަބްދުލް ލަތީފް، މަރިޔަމް ސަލްވާ، ހަސަން ޝަހުދާން، ޝާން ޝަރީފް، އަބްދުﷲ މުނާޒް، މަރިޔަމް މައީޝާ، އަބްދުﷲ މުރުޝިދް، އައިޝަތު އަޒަލް ޒާހިރު، އަދި ރައިހާން އާދަމް އެވެ.\nމި ބައިވެރިންގެ ތެރެއިން މިރޭ އޮންނަ އެލިމިނޭޝަން ޝޯގައި ދެ ބައިވެރިޔަކު ޝޯ އިން ވަކިވާންޖެހޭނެ އެވެ. އެއާއެކު ގަދަ 10 ބައިވެރިން ހޮވާއި ދެން ކޮންމެ ހަފްތާއަކު އެއް ބައިވެރިޔަކު ޝޯއިން ވަކިކުރަމުން ގޮސް ގްރޭންޑް ފިނާލޭގައި ވާދަކުރާނެ ތިން ބައިވެރިޔަކު ހޮވާނެ އެވެ.\nމިރޭ އެލިމިނޭޝަނުން ޝޯއިން ވަކިވާންޖެހޭނެ ބައިވެރިން ކަނޑައަޅާނީ ބެލުންތެރިންގެ 50 އިންސައްތަ ވޯޓުންނާއި ޖަޖުންގެ 50 އިންސައްތަ މާކްސްއަށް ބެލުމަށްފަހު އެވެ. އާންމުންނަށް ވޯޓު ލުމުގެ ފުރުސަތު ވަނީ މިއަދު ހަވީރު 4:00 ޖަހަންދެން ހުޅުވާލާފަ އެވެ.\nރޭގެ ޝޯގައި އެންމެ ފާހަގަކޮށްލެވުނީ އައިޑޮލްގެ މި ސީޒަންގެ ގާލާ ރައުންޑުގެ ސްޓޭޖަށް އައި ވަރުގަދަ ބަދަލެވެ. ކުރީގެ ސީޒަންތަކާއި ހިލާފަށް މިފަހަރު ސްޓޭޖުގެ ސެޓުވަނީ ބޮޑުކޮށް، ހިތްގައިމު ބަދަލުތަކެއް ގެނެސްފަ އެވެ.\nރޭގެ ޝޯ ފެށިގެންދިޔައީ އައިޑޮލްގެ ޖަޖުންގެ ޕެނަލްއާއި މިފަހަރު އަަލަށް ގުޅުނު ޖަޖު ޒާރާ މުޖުތަބާގެ ހުށަހެޅުމަކުންނެވެ. ހިތްގައިމު އެ ހުށަހެޅުމުން ޒާރާ އެންމެންގެ ހިތްތަށް ޝޯ ރަނގަޅަށް ނުފެށެނީސް ފަތަހަކުރި އެވެ. ޒާރާ ވަނީ މިހާރު ނިޔާވެފައިވާ މަޝްހޫރު ލަވަކިޔުންތެރިޔާ ޒީރޯ ޑިގްރީ ނާޝިދުގެ ލަވައެއްވެސް ހުށަހަޅާދީފަ އެވެ.\nއެވަގްރީން ނުވަތަ އަބަދަށްފެހި ތީމްއަށް ރޭ ބައިވެރިން ވަނީ ފޯރިގަދަ ހުށަހެޅުންތަކެއް ހުށަހަޅާދީފަ އެވެ. ޖަޖުންގެ ފަރާތުން ބައިވެރިންނަށް ތަފާތު ކޮމެންޓުތައް ލިބިގެންދިޔައިރު، ރޭ ޖަޖުން އެންމެ ގިނައިން ފާހަގަކޮށްފައި ވަނީ ބައިވެރިން ހުށަހަޅާނެ ލަވައެއް އިހްތިޔާރުކުރާއިރު ސަމާލުވުމަށެވެ. ގިނަ ބައިވެރިން އެ ބައިވެރިންނާއި ނުގުޅޭ ލަވަ ހިޔާރުކުރާކަމަށް ޖަޖުން ވަނީ ބުނެފަ އެވެ.\nޖަޖުންގެ ކޮންމެޓްސްތަކަށް ބަލާނަަމަ ރޭ އެންމެ ރަނގަޅު ހުށަހެޅުމެއް ފެނިގެންދިޔައީ ޝަމީލް، ނައުޝާދު، ޝަހުދާން އަދި އަޒަލްގެ ފަރާތުންނެވެ. ޖުމްލަ ގޮތެއްގައި ބައިވެރިންގެ ހުށަހެޅުންތަކަށް ޖަޖުންގެ ފަރާތުން ރަނގަޅު ކޮންމެޓުތައް ލިބުނު ނަމަވެސް ޖަޖުން ވަނީ ކުދިކުދި މައްސަލަތަށް ފާހަގަކޮށްފަ އެވެ.\nމި ސީޒަންގެ ގާލާ ރައުންޑުން ފުރަތަމަ ވަކިވާންޖެހޭ ދެ ބައިވެރިން މިރޭ އިނގިގެންދާނެ އެވެ.


ވޭލްސް އާއި އަލްބޭނިއާ އެއްވަރު\nވޭލްސް އާއި އަލްބޭނިއާ އެއްވަރުވީ 0-0 ގެ ނަތީޖާއަކުން\nމި މެޗު ބަލަން 6،500 ސަޕޯޓަރުން ވަނީ ދަނޑަށް ވައްދާފައި\n6 ޖޫން 2021 | އާދީއްތަ 10:24\nވޭލްސް އާއި އަލްބޭނިއާ ބައްދަލުކުރި މެޗުގެ ތެރެއިން: މި މެޗު އެއްވަރުވީ 0-0 ން\nކުރިއަށް އޮތް ޔޫރޯ ފުޓްބޯޅަ މުބާރާތަށް ތައްޔާރުވުމުގެ ގޮތުން ހޮނިހުރު ދުވަހުގެރޭ ކުޅުނު ބައިނަލްއަގުވާމީ އެކުވެރިކަމުގެ މެޗުން ވޭލްސް އާއި އަލްބޭނިއާ އެއްވަރުވެއްޖެއެވެ.\nވޭލްސްގައި ކުޅުނު މި މެޗު އެއްވަރުވީ ދެ ޓީމުން ކުރެ ޓީމަކަށް ލަނޑެއް ނުޖެހިއެވެ.\nވޭލްސްގެ ކާޑިފް ސިޓީ ސްޓޭޑިއަމުގައި ކުޅުނު މެޗު ބަލަން 6،500 ސަޕޯޓަރުން ވަނީ ވައްދާފައެވެ. މިއީ މިދިޔަ 18 މަސް ދުވަހުގެ ތެރޭ ވޭލްސްގެ މެޗެއް ބަލަން ސަޕޯޓަރުން ދަނޑަށް ވަން ފުރަތަމަ ފަހަރެވެ. މި މެޗުގެ ކުރިން ވޭލްސްއިން ސަޕޯޓަރުންގެ ކުރިމަތީގައި މެޗެއް ކުޅެފައިވަނީ 2019 ވަނަ އަހަރުގެ ނޮވެމްބަރު މަހުއެވެ. އެއީ ޔޫރޯ ކޮލިފިކޭޝަނުގައި ހަންގޭރީ އަތުން 2-0 ގެ ނަތީޖާއަކުން ވޭލްސް މޮޅުވި މެޗެވެ.\nހޮނިހިރު ދުވަހުގެރޭ ކުޅުނު އެކުވެރިކަމުގެ މެޗުގައި ވޭލްސް އާއި އަލްބޭނިއާއަށްވެސް ރަނގަޅު ފުރުސަތުތަކެއް ލިބިގެންދިޔައިރު، މެޗުގެ ވަރަށް ކުރީކޮޅު އަލްބޭނިއާގެ ރޭ މަނާޖަށް ވަނީ ލީޑު ނަގަން ރަނގަޅު ފުރުސަތެއް ލިބި ބޭކާރުވެފައެވެ. އަދި ދެވަނަ ހާފުގައި ވޭލްސްގެ ނެކޯ ވިލިއަމްސް ގޯލާ އަމާޒުކޮށް ނުރައްކާތެރި ހަމަލާއެއް ފޮނުވާލިއިރު، އެ ހަމަލާ އަލްބޭނިއާގެ ގޯލްކީޕަރު ވަނީ ހުށިޔާރުކަމާއެކު ދިފާއުކޮށްފައެވެ.\nމި މަހުގެ 11 ވަނަ ދުވަހު ފަށާ ޔޫރޯއަށް ތައްޔާރުވުމުގެ ގޮތުން ކުޅުނު އެކުވެރިކަމުގެ ފުރަތަމަ މެޗުން ވޭލްސް އެއްވަރުވިއިރު، މި ފަހަރުގެ ޔޫރޯގައި ވޭލްސް ހިމެނެނީ ގްރޫޕް އޭ ގައެވެ. އެ ގްރޫޕުގައި ދެން ހިމެނޭ ގައުމުތަކަކީ އިޓަލީ، ސްވިޓްޒަލެންޑް އަދި ތުރުކީއެވެ.\nވޭލްސް ޔުއެފާ ޔޫރޯ ޔޫރޯ 2020


Hageegai | Safuhaa\nލޯންޗުން ފައިބަމުން އަހަރެން ވަށައިގެން ބަލައިލީމެވެ. އެއާއެކު އަހަރެންގެ ތުންފަތް މަތީގައި ދުވެލީ ހިނިތުންވުމެކެވެ. ގިނަ ދުވަސް ތަކަކަށްފަހު ރަށުގެ ފަސްގަނޑުގައި ފައިތިލަ ޖައްސާލުމުން ކުރެވުނީ އާދަޔާ ޚިލާފު އިޙްސާސެކެވެ. އަހަރެންގެ ހިތުގައި އަމިއްލަ ރަށާ މެދު އޮތް ލޯބި އެއްވެސް ފަނޑުވުމެއް ނެތި އޮތް ކަމުގެ ހެއްކަކަށް، އަހަރެންގެ ހިތަށް އަރާ ފައިބަމުންދިޔަ އުފާވެރިކަމުގެ ޝުއޫރުތައް އެކަނިވެސް ފުދެއެވެ.\nއަހަންނަކީ އުމުރުން 27 އަހަރުގެ ޒުވާން އަންހެން ކުއްޖަކީމެވެ. ރަށުން ސާނަވީ ތަޢުލީމު ހާސިލު ކުރުމަށްފަހު، ހުވަފެން ތަކުގައި ކުލަ ޖެއްސުމަށް އަހަރެން މާލެ ބަދަލުވީ ހިތާ ދެކޮޅަށެވެ. ރަށުން ފުރަން އުޅެމުން މަންމަ ގައިގައި ބައްދައިލަމުން، ރޮއިރޮއިފައި ދެއްކި ވާހަކަތައް އަދިވެސް ތާޒާކަމާއެކު ހަނދާން އެބަހުއްޓެވެ. އެ ދުވަހުގެ އެންމެ މަންޒަރެއް ވެސް، އަހަރެންގެ ހިތުން ފުހެވިގެން ނުދެއެވެ.\nއޮފީސް އެޑްމިނިސްޓްރޭޝަންގެ ދާއިރާއިން ޑިގްރީ ނިންމާލުމަށްފަހު، އަހަރެން ރަށަށް ބަދަލުވާން ބޭނުންވީ، އުފަން ފަސްގަނޑަށް ކޮންމެވެސް ޚިދުމަތެއް ކޮށްދިނުމުގެ ބޭނުމުގައެވެ. އަތިރީ މަތީގައި ހެދިފައިވާ ރުއްތަކުގެ ތެރެއިން އަހަރެން ހިނގަމުން ދިޔައީމެވެ. މާލޭގެ ހަލަބޮލި މާހައުލާ ދުރަށް އާދެވުމުން ސިކުނޑިއަށް ލުޔެއް ލިބިފައިވެއެވެ. ތަންކޮޅެއް ދުރުގައި ހުރި ސައިކަލެއްގެ މަތީގައި އިން ޒުވާނެއް އަހަރެންގެ ލޮލުގައި އަޅައި ގަތެވެ. ކުރިއަށްދިޔަ ވަރަކަށް އެ ޒުވާނާގެ ނަޒަރު ހުރީ ސީދާ އަހަންނަށް ކަން ފާހަގަ ކުރެވުނެވެ. ބޮލުގެ އިސްތަށިގަނޑު ދިގުކޮށްފައި އަތުގަޔާއި ފައިގައި ފާޑުފާޑުގެ ޗޭނު އަޅުވާފައި ހުރުމުން، އެއީ ޕާޓޭއެއް ކަމުގައި އަހަރެންގެ ސިކުނޑި ލޭބަލްކޮށްދީފިއެވެ. ލާފައިވަނީ ގަޔަށް ދޫ ޓީޝާޓެކެވެ. ފުރަތަމަ ނަޒަރުން ވެސް، އަހަރެން އެ ޒުވާނާ ދެކެ ފޫހިވިއެވެ. ރާއްޖޭގެ ހަލާކަކީ މި މީހުންނޭ ހިތަށް އެރިއެވެ. އަހަރެން މަގުން އޮބާލަންދެން އެ ޒުވާނާ ބަލަން އިނެވެ.\nގޭގެ ގޯތި ތެރެއަށް ވަތްއިރު މަންމަ ޖޯލީގައި ހަނޑޫ ހޮވަން އިނެވެ. އަހަރެން ފެނުމާއެކު ލިބުނު ސިހުމުގައި ދޮލަނގު ވެސް ނުވެއްޓުނީ ކިރިޔާއެވެ. ކުރިމަތީގައި ހުރި ގޮނޑީގައި ދޮލަނގު ބަހައްޓަމުން މަންމަ ތެދުވިއެވެ. އެ މޫނުމަތީގައި ވަނީ ހައިރާންކަމެވެ. އަހަރެން އަންނަކަން މަންމައަށް ސިއްރުކުރީ ވެސް މަންމަގެ މޫނު މަތިން އެ އަސަރުތައް ބަލައިލަން ބޭނުންވެފައި ހުރިލެއް ބޮޑު ކަމުންނެވެ.\nއަހަރެންގެ ގައިގައި ބައްދާލިއިރު މަންމައަށް ރޮވިއްޖެއެވެ. ލޯތްބާއެކު އެ މަންމަގެ ކަރުނަތައް ފުހެދެމުން އަހަރެން ހިނިތުންވެލީމެވެ. ކޮނޑުގައި އޮތް ދަބަސް ދައްކާލަމުން ވަރަށް ބަރުކަމުގައި ބުނީމެވެ. އަހަރެންގެ ބުރަކަށީގައި ފިރުމާލަމުން މަންމަ، އަހަންނާއެކު ގޭތެރެއަށް ވަންނަން ހިނގައިގަތެވެ.\n"ކޮބާ ދޮންބެ؟" އަހަރެން ސުވާލު ކޮށްލީމެވެ.\nއަހަރެންގެ ބައްޕަ އަހަރެން ކުޑައިރު ވަނީ ނިޔާވެފައެވެ. އޭގެ ފަހުން މަންމަ އެހެން ކައިވެންޏެއް ނުކުރީ މަންމަގެ ދެ ދަރިންނަށް ދޮން ބައްޕައެއް ހޯދަ ދޭން ބޭނުންނުވާތީ ކަމުގައި ބުންޏެވެ. ދޮންބެގެ އުމުރުން ތިރީސް އަހަރެވެ.\n"ކުޅެން ގޮސްވީ" މަންމަ ބުނެލިއެވެ. އަހަރެން އެހެންހޭ އަހަމުން ބަދިގެއާ ދިމާލަށް މިސްރާބުޖެހީމެވެ. މަންމަ ވެސް އަހަރެންގެ ފަހަތުން އައެވެ. އެއްޗެއް ކައިލައިގެން އަހަރެން ކޮޓަރިއަށް ވަދެ ފެންވަރާ ތާޒާ ވެލީމެވެ. ނުކުތް އިރު ދޮންބެ ވެސް އައިސް ގެއަށް ވަންނަނީއެވެ. އަހަރެން ފެނުމުން ދޮންބެއަށް ވެސް ލިބުނީ ސިހުމެކެވެ. އެއައި ގޮތަށް އައިސް އަހަރެންގެ އިސްތަށިގަނޑު ހާވައިލިއެވެ. ކުޑައިރުއްސުރެ ވެސް އަހަރެން އެންމެ ނުރުހެނީ އަހަރެންގެ އިސްތަށިގަނޑާ މީހަކު ކުޅެންޏާއެވެ. ޤުދުރަތުން ދެއްވާފައިވާ ފަން އިސްތަށިގަނޑު އަހަރެން ގެންގުޅެނީ އެހާ ވެސް ލޯބިންނެވެ.\n"ނުބުނެ އައިމަ އަދަބު ތި ލިބުނީ..." ހޭވިފައި ހުރި އިސްތަށިތައް ރީތިކުރަމުން ދަނިކޮށް ދޮންބެ އާސިފް ބުނެލިއެވެ. އަހަރެން ތުންކޮޅު އޫކޮށްލަމުން މަންމައަށް ބަލައިލީމެވެ. މަންމަ ޖަހައިލީ ހިނިގަނޑެކެވެ.\nދާދި ފަސޭހައިން ރަށު އޮފީހުން ވަޒީފާ ހަމަޖެހުނެވެ.\n"އަދިވެސް މީހަކާ އިންނާކަށް ނުވޭތަ ދަރިފުޅާ!" އެއްދުވަހެއްގެ ކެއުމުގެ ވަގުތުގައި މަންމަ ސުވާލުކުރިއެވެ. އަހަރެން ހިނިތުންވެލީމެވެ. އުމުރުން ހަތާވީސް އަހަރު ވީއިރު ވެސް އަހަރެން ދުވަހަކު ވެސް ކުއްޖަކާ ރައްޓެއްސެއް ނުވަމެވެ. އަހަރެން ޤަބޫލުކުރާ ގޮތުގައި ކިޔަވާ ދުވަސްވަރު މީހަކާ ރައްޓެހި ވެއްޖެނަމަ ކިޔެވުމަށް ބުރޫ އަރާނެއެވެ. އަނެއްކޮޅުން ދޮންބެގެ ކައިވެނި ރޫޅި ހަ މަސް ވެފައިވާއިރު އިތުރު ކައިވެންޏެއް ކުރުމުގެ ޚިޔާލު ދޮންބެއެއް ވެސް ނުގެން ގުޅެއެވެ. އެކަމާ މަންމަ ހުންނަނީ އަބަދު ދޮންބެ އާ ވާހަކަ ދައްކާލަ ދައްކާލައެވެ.\n'ދެން ތިކަމާ ވެސް އުޅެންވީ" އަހަރެން ބުނީމެވެ. އަޑުގައި މާ ބޮޑު ޝައުގުވެރިކަމެއް ނެތްކަން މަންމައަށް ވެސް އެނގޭނެއެވެ.\nހަވީރުގެ ވަގުތެކެވެ. އެކުވެރި ކުއްޖަކާއެކު އަހަރެން ރަށުގެ ތުނޑިއާ ދިމާލަށް މިސްރާބުޖެހީމެވެ. ހޭޅިފަށުގައި ހަދާފައި ހުރި އަށިތަކުން އައްޓެއްގައި އިށީނީމެވެ.\n"އޭތް... އޭނަ ހާދަ ވަރަކަށް ޒީއަށް އެ ބަލަނީ" އެކުވެރިޔާ ތަންކޮޅެއް ދުރުގައި އިން ޒުވާނަކު ދައްކާލަމުން ބުނެލިއެވެ. ރަނގަޅަށް ބަލައިލުމުން އެއީ އެންމެ ފުރަތަމަ ދުވަހު ފެނުނު ޒުވާނާކަން އަހަންނަށް ޔަޤީން ވިއެވެ. ފޫހިކަމާއެކު އަހަރެން މޫނު އަނބުރާލީމެވެ.\nދުވަސްތައް ފާއިތުވަމުން ދެއެވެ. އުޅޭ އުޅުމުގައި އެ ޒުވާނާ ވަރަށް ގިނައިން ފެނެއެވެ. އޭނާއަށް ކިޔަނީ ނާއިލް ކަން އެނގުނީ އެކުވެރި ކުއްޖެއްގެ ފަރާތުންނެވެ. ނަން ކިތަންމެ ރީއްޗަސް އެ ޒުވާނާގެ ސިފަ ދެކެ އަހަރެން އެއްވެސް ވަރަކަށް ގަޔާ ނުވެއެވެ. އަހަރެން ހުރީ އެއީ ޕާޓޭއެއް ކަމަށް ނިންމައިގެންނެވެ.\nހަލުވި ކަމާއެކު ދުވަސްތައް ފާއިތުވަމުން ގޮސް މަސް ދުވަސް ފާއިތުވެގެން ހިނގައްޖެއެވެ. އެއީ އާދިއްތަ ދުވަހެއްގެ ހަވީރުގެ ވަގުތެވެ. ވާރޭ ވެހިފައި ހުއްޓާލާފައި އޮތަސް ފަޒާގައި ތެތް ފިނިކަން ރަސްކަން ކުރަމުން ދިޔައެވެ.\nއަހަރެން ގެއިން ނުކުތީ އަތިރި މައްޗަށް ދިޔުމުގެ ބޭނުމުގައެވެ. ގެއާ ކައިރި ވީތީއާ ވެސް އެކީގައެވެ. އަދި އެގަޑީގައި ޖެހޭ ފިނި ރޯޅިތަކުން އުފާ ހާސިލު ކުރުމުގެ ބޭނުމުގައި ވެސް މެއެވެ. އަތިރިމަތީގައި ހުރި ދިއްގާ ގަސްތަކުން ގަހެއްގައި އެލުވާފައި ހުރި އުނދޯއްޔެއްގައި އަހަރެން ޖައްސައިލީމެވެ. ފޯނުން ޑޭޓާ ޖައްސައިލަމުން އެފްބީއަށް ވަދެލީމެވެ. އޭރު އެތަނުން ދިރޭ ފުރާނައެއްގެ ހިލަމެއްވެސް ނުވެއެވެ. ވިއްސާރަ ވީމާ ކަމަށް ވެސް ވެދާނެއެވެ.\nމާ ބޮޑު ސަމާލުކަމެއް ނުދީ އަހަރެން ފޯނަށް ގެއްލިފައި އިންދާ ސިހުނީ ދާދި ގާތުން މީހަކު ވާހަކަ ދެއްކި އަޑު އިވިފައެވެ.\n"ޒީވާ" ފިރިހެންވަންތަ ބަރު އަޑެކެވެ.\nއަހަރެން އިސްއުފުލައިލީމެވެ. ކުރިމަތީގައި ހުރީ އެއްކަލަ ޒުވާނާއެވެ. އަހަރެންގެ ނަން އެނގުނީ ކިހިނެއްތޯ އެހުމުގެ ބޭނުމެއް ނުފެނުނީ ކުޑަކުޑަ ރަށެއްގައި އުޅެންޏާ ނަން ހޯދަން އެހާ އުނދަގޫ ނުވާނެކަން ސިކުނޑިއަށް ވިސްނުނީތީއެވެ. އެތަނުން ދުރަށް ދާން ޖޯލިން ތެދުވުމާއެކު ނާއިލް އަހަރެންގެ އަތުގައި ހިފައިލިއެވެ. އަހަރެން އެ އަތަށް ބަލައިލުމާއެކު އޭނާ ނިކަން އަވަސް އަވަހަށް އަހަރެންގެ އަތުން ދޫކޮށްލިއެވެ.\n"ސޮރީ" ނާއިލް މާފަށް އެދުމުން ވެސް އަހަރެން އެއްޗެއް ނުބުނަމެވެ. ދެލޯ އަޅައިލަމުން އަހަރެން ކުރިއަށް ފިޔަވަޅެއް އަލައިލީމެވެ.\n"އަހަންނަށް ޒީވާ ވަރަށް ކަމުދޭ" ނާއިލްގެ އަޑު އިވުމާއެކު އަހަރެންގެ ފިޔަވަޅުތައް ވަގުތުން މަޑުޖެހެވުނެވެ. ފަސް އެނބުރި ބަލައިލީމެވެ. އޭރު ނާއިލް ހުރީ ސީދާ އަހަރެންގެ ދެލޮލަށް ބަލަހައްޓައިގެންނެވެ. ހިނދުކޮޅަކަށް އެ ދެލޮލުގެ ތެރެއަށް ގެއްލިފައި އަހަންނަށް ވެސް ހުރެވުނެވެ. ނާއިލްގެ އެ ތޫނު ލޮލުން ބުނެދޭން މަސައްކަތް ކުރަނީ ކޮން ވާހަކަ ތަކެއްކަން ދެނެގަންނަން އަހަރެންގެ މި ސިކުނޑި ނުކުޅެދުނެވެ.\nހަރަކާތެއް ވެސް ކޮށްލަން ނޭނގިފައި ހުއްޓައި ނާއިލް ކުރިއަށް ފިޔަވަޅެއް އަޅައިލިއެވެ. އަހަރެން އަތުން މަޑުކުރުމަށް އިޝާރާތް ކޮށްލުމާއެކު ނާއިލް މަޑުކުރިއެވެ.\n"އަހަރެން ތި ކަހަލަ މީހަކާ ވައިވެސް އެޅޭކަށް ބޭނުމެއް ނޫން، ތިއޭ މިޤައުމުގެ ހަލާކަކީ، " އަހަރެން ހިތަށް އައި ގޮތަށް އެއްޗެހި ގޮވައިގަތީމެވެ. ނާއިލް އެއްވެސް އެއްޗެއް ނުބުނެއެވެ. ބުނާނީވެސް ކީކޭ ހެއްޔެވެ؟ މީގެ ހަތަރު މަސް ކުރިން މިރަށަށް އަރުވާލީ ވެސް ބޮޑު މައްސަލައަކާއި ގުޅިގެންނެވެ. އެއީ އެންމެން ދަންނަ ކުށްވެރިއެކެވެ. ރަށުތެރޭގައި ވެސް އުޅެނީ އެއްވަރުގެ ގްރޫޕް ތަކާ އެކުގައެވެ.\nއަހަރެން ޝަހާދަތް އިނގިލި ދިއްކޮށްފައި އެ ހުރިހާ ވާހަކައެއް ވެސް ނާއިލްއާ ދިމާލަށް ގޮވައިލީމެވެ. އެވަރުން ވެސް ނާއިލް އެއްޗެކޭ ނުބުންޏެވެ. މޮޅުވީ އަހަރެން ކަމަށް ނިންމާ ހިނގައިގަތީމެވެ. އޭރުވެސް ނާއިލް އެ ހުރި ގޮތަށް ހުއްޓެވެ.\nއޭގެ ފަހުން ވެސް އަހަރެން ފެންނައިރަށް، ނާއިލް އަހަންނަށް ބަލަން ހުންނަ ތަން ފެނެއެވެ. އެހެންނަމަވެސް އިސްވެ ވާހަކައެއް ނުދައްކައެވެ.\nރޭގަނޑެކެވެ. އަހަރެން ފިހާރައަކަށް ދާން ވެގެން ނުކުތީމެވެ. ހުރިގޮތަށް ހިނގަމުން ގޮސް ޖެހިގެން އޮތް ގޯޅިން ލަނބައިލި ތަނާ އަހަރެންގެ އަނގަމަތީގައި އަތް އެޅުމަށްފަހު ކޮންމެ ވެސް މީހަކު އެ މީހަކާ ދިމާލަށް އަހަރެން ދަމައިލިއެވެ.\nއަހަރެން ގެންގޮސް ވެއްދީ ގެއެއްގެ ގޯތިތެރެއަށެވެ. ގަސްތައް ގިނަ ކަމުންނާއި، ހަނދުވަރުގެ އަލި ނުދޭކަމުން، އެތަނަށް ވެރިވެފައިވަނީ ކަޅު އަނދިރިކަމެވެ. އަހަރެން ގަދަ ދައްކަން ފެށުމާއެކު އެމީހަކު އަހަރެންގެ ކަންފަތް ދޮށުގައި ވާހަކަ ދެއްކިއެވެ.\n"ޒީވާ... އަހަންނޭ" އެ އަޑު އިވުމާއެކު އަހަރެންގެ ލޯލިތައް ކޮޅަށް ޖެހުނެވެ. ގައިން ހީބި ނެގިއެވެ. ހިތް ނެގި ނެގިފައި ޖެހެން ފެށިގޮތުން ހީވަނީ މޭތެރޭގައި ނޯވެ ފުންމާލަން އުޅެނީ ހެންނެވެ. ދެފައި ކޮޅުން ވާގި ދޫވާހެން ހީވިއެވެ. އެ ޒުވާނާ އަހަރެން ފާރާއި ދޭތެރޭ ހައްޔަރުކޮށްލިއެވެ.\n"އަހަރެން ހަނދާން އެބަހުރި ދޯ" އެ އަޑު އަހަންނަށް ދުވަހަކުވެސް ނޯޅޭނެއެވެ. އެއީ އަކްމަލްގެ އަޑެވެ. އަކްމަލްއަކީ އަހަންނާ އެއް ކުލާހެއްގައި ކިޔެވި ކުއްޖެކެވެ. މިހާރު އުޅެނީ ރަށު ސްކޫލުގެ، އެޑްމިން އޮފިސަރެއްގެ މަޤާމުގައެވެ. ސްކޫލުގައި އުޅުނުއިރު އެއީ އަހަރެންގެ ހިތުން ޖާގަ ހޯދި ހަމައެކަނި ފިރިހެން ކުއްޖާއެވެ. މިޒަމާނުގެ ގޮތަށް ބުނާނަމަ އެއީ އަހަރެންގެ "ކްރަޝް" އެވެ. އޭރު ކޮންމެ ވެސް ވަރަކަށް ވާހަކަ ދެކެވުނު ނަމަވެސް މާލެ ބަދަލުވެ އެކީ ގުޅުން ކެނޑިގެން ދިޔައީއެވެ.\nރަށަށް އައިސް މި ވީ ދުވަސްތަކުގައި އަކްމަލަށް އަހަރެން ފެނުނު ނަމަވެސް އަޅާ ނުލާތީ އަހަރެން އެކަމާ ދެރަވެއެވެ. ހިތަށް ތަދުވެއެވެ. އަނދިރިކަމުގެ ތެރެއަށް ލޯ ހޭނިލުމާއެކު އަހަރެން އަވަސް އަވަހަށް ބޯ ޖަހާލީމެވެ.\n"އަހަންނަށް ޒީވާ ވަރަށް ކަމުދޭ... އަހަންނާ އިންނާނަންތަ؟" އަކްމަލް ސީދާ ސުވާލު ކޮށްލުމާއެކު އަރު ތެރޭގައި ނޭވާ ވެސް ތާށިވިއެވެ. އަހަރެން ކޮށި އަރާ ގޮތްވިއެވެ. ހިން ދިރުވާލަން ވެސް ހަނދާން ނެތުނެވެ.\n"ބްރީތް" ނޭވާ ލާން ވެސް ހަނދާންވީ އަކްމަލް ބުނީމައެވެ. ފުން ކޮށް ދެތިން ނޭވާ ލަމުން އަހަރެން އަމިއްލަ ނަފުސު ހަމައަކަށް އެޅުވީމެވެ.\n"އަހަރެން ޖަވާބެއްގެ އިންތިޒާރުގައި ހުންނާނަން" އަކްމަލް ބުންޏެވެ. އެއަށްފަހު އަހަރެންގެ ފޯނު އަތުލިއެވެ. ކޯޑެއް ޖަހާފައި ނީންނާތީ އަކްމަލަށް އަހަރެންގެ ފޯނު ހުޅުވުނެވެ. އޭގައި އޭނަގެ ނަންބަރު ޖަހަމުން ސޭވް ކޮށްލިއެވެ. އަދި އަހަރެންގެ އަތަށް ފޯނު ލައިދިނެވެ.\nއަހަރެން އަވަސް އަވަހަށް އެތަނުން ނުކުތީމެވެ. ކުރަން ދިޔަ ކަންތައް މަތިން ހަނދާންނެތި އަނބުރާ ދެވުނީ ގެއަށެވެ. ދިޔުމާއެކު މަންމަ ސުވާލުކުރިއެވެ. ކޮންމެވެސް އެއްޗެކޭ ކިޔާފައި ދޮގެއް ހަދައިލީމެވެ.\nނިދަން އޮށޯން ނަމަވެސް އަހަރެންގެ ސިކުނޑިން އަކްމަލްގެ ހިޔާލުތައް ދުރަށް ދާގޮތެއް ނުވިއެވެ. އަހަރެންގެ ހިތް ގޮވަމުން ދިޔައީ އަކްމަލަށް އާބަސް ބުނުމަށެވެ. ފޯނު ނަގާ އަހަރެން އަކްމަލް ސޭވް ކުރި ނަންބަރު ހުޅުވައިލީމެވެ. އެއަށްފަހު ވައިބަރ އިން މެސެޖެއް ކޮށްލީމެވެ. އާބަސް ބުނީމެވެ. އަކްމަލް އެދުނީ ބައްދަލު ކުރުމަށެވެ. އަހަރެން ދެކޮޅު ހެދީމެވެ. ރޭގަނޑުގެ އެ ވަގުތު ބޭރަށް ދާން ބޭނުން ނުވީތީއެވެ.\nކޮންމެއަކަސް އެރެއަށްފަހު އަހަރެމެން ދެމީހުންގެ ގުޅުން ކުރިފަޅާ ހެދެން ފެށިއެވެ. ލޯބިވެރިންގެ ލިސްޓުގައި އަހަރެމެން ދެމީހުންގެ ނަން ވެސް ފެވިގެން ހިނގައްޖެއެވެ. މަންމައާ ދޮންބެއަށް އަހަރެން އެ ގުޅުމުގެ ވާހަކަ ސިއްރުކުރަން ބޭނުން ނުވީތީ، އަކްމަލްގެ ހުއްދައާއެކު އަހަރެން އެ ވާހަކަ މަންމަމެން ކައިރީގައި ބުނީމެވެ. އަކްމަލްއަކީ ވެސް ރަނގަޅު ވަޒީފާއެއްގައި ހުރި ޒިންމާދާރު ޒުވާނެއް ކަމުން މަންމައާއި ދޮންބެވެސް އެއްބަސްވިއެވެ. ޚުދު އަހަރެން ވެސް ބޭނުންވަނީ އަވަހަށް ކައިވެނިކުރާށެވެ. އަކްމަލާ ދެމީހުން ވާހަކަ ދައްކާ ކައިވެނި ކުރަން ތާރީހެއް ކަނޑައެޅީމެވެ.\nއެ ތާރީޚުގައި ކައިވެނި ކުރެވިގެން ދިޔައީ އަކްމަލްމެން ގޭ އެންމެންގެ ވެސް ރުހުމާ އެކުގައެވެ.\nކައިވެންޏަށްފަހު ވެސް ނާއިލް ފެނެއެވެ. އަދިވެސް ނާއިލް ހިތުން އަހަރެން ފުހެނުލެވޭ ކަން އެނގެނީ އަހަރެން ފެންނަ ކޮންމެ ފަހަރަކު ނާއިލް ބަލަން ހުންނަ ގޮތުންނެވެ. އެ ނަޒަރުން ބުނެދޭން މަސައްކަތް ކުރަނީ ކީކޭ ކަމެއް ނޭނގެއެވެ. ނާއިލްގެ ލޮލުން އަހަންނަށްޓަކައި އިޙްސާސްތަކެއް ވާކަން ސާފުކޮށް ބުނެދެމުން ދިޔައެވެ. އެހެން ނަމަވެސް އަހަރެން އެކަމާ އަޅައެއް ނުލަމެވެ. ކައިވެންޏަށްފަހު އަކްމަލްގެ ގޯތީގައި އަޅާފައި ހުރި ގެއަށް އަހަރެމެން ބަދަލުވީމެވެ. އަކްމަލް ބޭނުންވަނީ ކައިވެންޏަށް ފަހު ވަކިން އުޅެން ކަމަށް ވާތީއެވެ. އެހެން ނަމަވެސް އަހަރެން ކޮންމެ ދުވަހަކު މަންމަ ކައިރިއަށް ދަމެވެ. ހާލު ބަލަމެވެ.\nކައިވެންޏަށް ތިން މަސް ފާއިތުވެގެން ދިޔައިރު އަހަރެން އަކްމަލްގެ ދަރިއަކަށް ބަނޑުބޮޑުވިއެވެ. އަކްމަލްގެ ފަރާތުން އަހަންނަށް ލިބެމުން ދިޔަ ލޯބި ދެ ގުނަ ވިއެވެ. އެގޭގައި އަކްމަލަށް ޚާއްސަ ކުރެވިފައިވާ ކޮޓަރިއެއް ވަކިން ހުރެއެވެ. އެ ކޮޓަރިއަށް ވަނުން އަހަންނަށް ވެސް އޮންނަނީ މަނާ ކޮށްފައެވެ. އަކްމަލްގެ ފަރާތުން އަހަންނަށް ވެސް ، އޯގާތެރިކަމާއި އަޅާލުން އެންމެ ފުރިހަމަ ގޮތުގައި ލިބޭތީ އެކަމާ އަހަރެން މާ ބޮޑަށް އަޅައެއް ނުލަމެވެ.\nއެއީ ރޭގަނޑެކެވެ. އަހަރެމެން ސިޓިން ރޫމުގައި ތިބީ ޓީވީން ޚަބަރު ބަލަން ވެގެންނެވެ. މަސްތުވާތަކެތި ފުޅާ ދާއިރާއެއްގައި ވިއްކާ ބޮޑުންތަކަކާއި ގޭންގެއް ހައްޔަރު ކުރިކަމުގެ ޚަބަރާއެކު އަކްމަލް ނިތުގައި އަތް ޖައްސާލާ ދާތަށް ފުހެލިތަން އަހަންނަށް ފެނުނެވެ.\n"މިހާރުގެ ޒުވާނުންގެ ހާލަތު" ދެފަރާތަށް ބޯ ހޫރާލަމުން އަހަރެން ބުނެލީމެވެ. އަކްމަލް ވެސް ބޯ ޖަހައިލިއެވެ. އޭރު ވެސް އެ މޫނުމަތީގައި ނުތަނަވަސްކަން ދައުރުވަމުން ދިޔައެވެ.\n"މާލޭގެ ގޭންގެއް... މާލޭގައި ހާދަ ގިނައޭ ދޯ އެކަހަލަ މީހުން މިހާރު" އަހަރެން ބުނެލީމެވެ. އަކްމަލް ބޯ ޖަހައިލިއެވެ.\nކުއްލިއަކަށް ސިހުން ގެނުވީ ގޭގެ ދޮރު ހުޅުވާލާފައި އެތެރެއަށް ވަތް ފުލުހުން ފެނިފައެވެ. އަހަންނަށް ލިބުނު ސިހުމުގައި ތެދުވެވުނެވެ. އޭރު އަކްމަލް ވެސް ކޮޅަށް ތެދުވެއްޖެއެވެ.\nފުލުހުންގެ ފަހަތުން އާދައިގެ ހެދުމުގައި އެ ވަނީ ނާއިލް ނޫން ދެވަނަ މީހެއް ނޫނެވެ. އެހެންނަމަވެސް މިފަހަރު ފެނުނު ނާއިލް ތަފާތެވެ. ބޯ ހުރީ ކުރުކޮށް ކޮށާލާފައެވެ. ތުނިކޮށް ފަޅާފައިވާ ތުނބުޅީގެ ސަބަބުން އެ މޫނު ފުރިހަމަ ކަމަށް ދައްކައެވެ. އަހަންނަށް ހައިރާން ކަމެއް ގެނުވީ އެ ހުރިހާ ފުލުހުން ވެސް ނާއިލްގެ ބަހަށް ކިޔަމަންވަމުން ދިޔައީތީއެވެ. އޭނާގެ އެދުމުގެ މަތިން އަކްމަލްގެ ދެ އަތުގައި ބިޑި އެޅުވުނެވެ. ނާއިލް އަކީ ކާކު ހެއްޔެވެ؟ ފުލުހުން އޭނާގެ ބަހަށް ކިޔަމަންވަނީ ވަނީ ކީއްވެ ހެއްޔެވެ؟\n"އިއްޔެގެ ވަގުތެއްގައި މާލޭން ހައްޔަރު ކުރި ގޭންގްގެ ބޮޑުންގެ ތެރޭގައި އަކްމަލް ހިމެނޭ... ލިބިފައިވާ މައުލޫމާތުގެ އަލީގައި އެނގޭ މިރަށުގައި ވެސް އުޅޭ ދެ ގޭންގަށް މަސްތުވާތަކެތި ފޯރުކޮށްދެނީ އަކްމަލް ކަން" ނާއިލް ކުރިއަށް ޖެހިލާ ވާހަކަ ދެއްކިއެވެ. އަހަރެންގެ ދެލޮލަށް ވަގުތުން ކަރުނަތައް ޖަމާވިއެވެ.\n"ތީ އޮޅުމެއް" އަހަރެން ބާރަށް ބުނީމެވެ. އޭރު އަހަރެންގެ އަޑުގައި ތުރުތުރު އެޅުމެއް ވިއެވެ. އިތުރު އެއްޗެއް ބުނަން ނުކުޅެދުމާއެކު އަކްމަލަށް ބަލައިލީމެވެ. ފުލުހުންގެ އަތު ތެރޭން ސަލާމަތްވާން މަސައްކަތް ކުރަމުންދިޔަ އަކްމަލަށް އަހަރެން ފެނުމާއެކު ހުއްޓެވުނެވެ. އެއަށްފަހު އިސްޖަހާލިއެވެ.\nއަހަންނަށް އަތް ޖައްސާލެވުނީ ބަނޑުގައެވެ. އަކްމަލް އިސްޖަހައިލުމާއެކު އަހަންނަށް ފަހަތަށް ފިޔަވަޅެއް އަޅާލެވުނެވެ. ފުލުހުން ގޭ ތެރެ ބަލައި ފާސްކުރިއެވެ. އަހަންނަށް ނުވަދެވޭ ގޮތަށް ހުރި ކޮޓަރި ފާސް ކުރިއިރު އެތަނުން އެތައް ކިލޯއެއްގެ މަސްތުވާތަކެތި ނެރެވުނެވެ. އަހަރެން ހުރީ ބުނާނެ އެއްޗެއް ނޭނގިފައެވެ. އޭރުވެސް ކަރުނަތައް ހުއްޓުމެއް ނެތި ފައިބަމުން ދިޔައެވެ.\nސޯފާގައި އިށީނދެވުނެވެ. ފުލުހުން އަކްމަލް ގެންދިޔުމާއެކު ގިސްލެވެން ފެށުނެވެ. އޭރު ނާއިލް މަޑުކޮށްލައިގެން ހުއްޓެވެ. އަހަންނާ މެދު ހަމްދަރުދީ ވަމުންދާކަން އެ ދެލޮލުން ސާފުކޮށް އަހަންނަށް ފެންނަމުން ދިޔައެވެ. މޫނު ފޮރުވާލުމާއެކު ނާއިލް ވާހަކަ ދެއްކިއެވެ.\n"އަހަންނަކީ ފުލުހެއް... އަހަރެން މި ރަށަށް އައީ އެ ގޭންގްގެ ބޮޑުން ހޯދުމަށް ހިންގަމުންދާ ޚާއްސަ އޮޕަރޭޝަނެއްގެ ދަށުން... މާލޭގެ ގޭންގްގެ ބޮޑުން ހައްޔަރު ކުރެވުމާއެކު މިރަށު ގޭންގް ހައްޔަރު ކުރަން ފަސޭހަވި... އަދި އޭގެ ސަބަބުން ގޭންގުގެ ބޮޑެއް ކަމުގައި ވާ އަކްމަލް ހޯދަން ފަސޭހަވީ... އަހަރެން މިރަށައް އައި މަޤްސަދަކީ އެއީ... ގޭންގުތަކާއެކު އުޅުމުގެ ސިއްރަކީ ވެސް އެއީ... އަހަރެންގެ ހިތުގައި ޒީވާއަށްޓަކައި އިޙްސާސްތަކެއް އުފެދުނު. އަދި އަދަށް ވެސް އެ އިޙްސާސްތަކުގެ މައްޗަށް ބާރު ފޯރުމުގެ ކުޅަދާނަކަމެއް އަހަންނަކަށް ނުލިބޭ... އެކަމަކު މިއަދު ޒީވާ ތިއީ އެހެން މީހެއްގެ އަންބެއް..." ނާއިލް އެ ހުރިހާ ވާހަކަ އެއް ދެއްކިއިރުވެސް އަހަންނަށް އެއްޗެއް ނުބުނެވުނެވެ.\n"ޒީވާ ރުއިން ހުއްޓާލަބަލަ" ނާއިލް ބުނެލިއިރު އެ އަޑުގައިވެސް ވަނީ ވޭނީ އަސަރެކެވެ.\n"އަހަރެން ކިހިނެއް؟ އަހަރެން އަކްމަލްގެ ދަރި" އަހަންނަށް ވާހަކައެއް ނުދެއްކުނެވެ. އެހެންނަމަ ވެސް އެ ޖުމްލައިން އެކަނި ވެސް ނާއިލަށް ހުރިހާ ކަމެއް ނަގައި ގަނެވިއްޖެއެވެ.\n"އަހަރެން ރޮމުން ނާއިލްގެ ކިބައިން މާފަށް އެދުނީމެވެ. ނިއުޅިގެން ދިޔަ ހަޤީޤަތުގެ ސަބަބުން އަހަރެންގެ ދުނިޔެ އެފުށް މިފުށަށް ޖެހިއްޖެއެވެ. އަހަންނަށް އެއް ކަމެއް ދަސްވެއްޖެއެވެ. މީހާ ހުންނަ ސިފައަކުން މީހާ އަކީ ކޮންކަހަލަ މީހެއްކަން ނުނިންމޭނެ ކަމެވެ. ފޮތެއްގެ އެތެރޭގައިވާ އެއްޗެއް ފޮތުގެ ބަނޑޭރި ގަނޑަށް ބަލައިލައިގެން ނޭނގޭނެކަން އަހަންނަށް އެނގި ކަށަވަރު ވެއްޖެއެވެ.\nރޮމުން ރޮމުން އަހަރެން އަނެއްކާވެސް ނާއިލްގެ ކިބައިން މާފަށް އެދުނީމެވެ. ބަނޑުގައި އަތް ޖައްސާލުމާއެކު ދެލޯ މަރައިލެވުނެވެ.\nއަކްމަލަށް އުމުރު ދުވަހުގެ ޖަލު ހުކުމެއް އައުމާއެކު އަހަރެން އޭނަ ގާތުން ވަރިވީމެވެ. އެ ކަހަލަ މީހަކާ އެކު ދިރިއުޅެން ބޭނުން ނުވާތީއެވެ.\nހަމަސް ފަސް *****\nނާއިލް އަނެއްކާވެސް ރަށަށް އައީ ކޮންމެވެސް މައްސަލައެއް ބަލަން ވެގެންނެވެ. އަހަރެން ފެނުމާއެކު ދަރިފުޅުގެ ހާލު އެހިއެވެ. އަހަރެން އަކްމަލް ކައިރިން ވަރިވި ވާހަކަ ބުނުމުން އެ ތުންފަތް މައްޗަށް ވެރިވީ ހިނިތުންވުމެކެވެ. އަހަރެން ވެސް ލަދުވެތި ކަމާއެކު އިސްޖަހައިލީމެވެ. ނާއިލް ބުނީ އޭނާގެ ޙަޔާތުން އަދިވެސް އަހަރެމެން ދެމައިންނަށް ޖާގަ އޮތް ކަމުގައެވެ. އަހަރެންގެ ހިތުގައި އުފާވެރިކަމުގެ ރާގެއް ކުޅެވުނެވެ. ގިނަ ދުވަސްތަކެއްނުވެ އަހަންނާ ނާއިލްގެ ކައިވެނި ކުރެވިގެން ދިޔައެވެ. އަހަރެން ރަށުން ފުރައިގެން ދާން ބޭނުން ނުވުމުން އޭނަ ވަޒީފާ ރަށަށް ބަދަލުކުރިއެވެ. އަހަރެންގެ ދަރިފުޅު ނައިރާ، ނާއިލް ބަލަނީ އަމިއްލަ ދަރިއެއް ފަދައިންނެވެ. މިއަދު އަހަންނަކީ ނާއިލް އާއެކު އުފާވެރި ދިރިއުޅުމެއް އުޅެމުންދާ މީހަކީމެވެ. (ނިމުނީ)


Faidhaa huri kameh. Avahah Fashamaa! | Fenvaru Online\nފައިދާހުރިކަމެއް. އަވަހަށް ފަށަމާ!\n20:10 - 28 ޖޫން 2020 -0ކޮމެންޓް\nގޭތެރޭގައި އަދި އޮފީހުގެ ކެބިންތެރޭގައި ގަސްބެހެއްޓުމަކީ މިހާރުގެ ޓްރެންޑަކަށް ވަނީ ވެފައެވެ. ގިނަމީހުން މިގޮތަށް ގަސް ހައްދަނީ ރީއްޗަކަށެވެ. އެހެން ނަމަވެސް މިގަސްތަކުން ހީނުކުރާ ފަދަ ގިނަ ފައިދާ ލިބެއެވެ.\nއޭގެތެރޭގައި ވައިސާފުކުރުމާއި، ޑިޕްރެޝަނާއި ދުރުވުން ހިމެނެއެވެ. އޮފީސެތެރޭގައި ބުރަކޮށް އުޅޭއިރު މޭޒުމަތީ ބަހައްޓާފައި ހުންނަ ގަހަށް ބަލާލުމުން ހަށިގަނޑަށް ލިބިފަ ހުންނަ ވަރުބަލިކަން އިހުސާސްނުކުރެވެއެވެ. ހިތްހަމަޖެހުމެއް ލިއްބައިދެއެވެ. ގޭތެރޭގައި ގަސް ހެއްދުމުން ވައިގެ ތެރޭގައި ހުންނަ ޖަރާސީމުތަކާއި ވިހަގޭސްތައް ނައްތާލައެވެ. ރޯގާތަކާއި ބަލިމަޑުކަމުން ދުރުކޮސްދެއެވެ. އެންމެ ބޮޑުކަމަކަށް ގޭތެރޭގައި ގަހެއް ބެހެއޓުމުން އެކަނިވެރިކަން ފިލައިދެއެވެ. މީހާ ޑިޕްރެޝަނުން ސަލާމަތްކޮށްދެއެވެ.\nބައެއް ކަހަލަ ގަސްތަކަކީ އިންސާނުން ނޭވާލާން ބޭނުންވާ އޮކްސިޖަން ގިނައަދަދަކަށް އުފައްދާ ގަސްތަކެވެ. ގޭތެރޭގައި ކާބަންޑައި އޮކްސައިޑް މަދުވެފައި އޮކްސިޖަން ގިނަވީ ވަރަކަށް ގޭތެރޭ ވައި ސާފުވެއެވެ.\nގޭތެރޭގައި ވައި ސާފުކޮށްދިނުމުގެ ގޮތުން ހެއްދިދާނެ ބައެއް ގަސްތަކުގެ ތެރޭގައި:\nމިއީ ބަލާލަން ރީތި، މާބޮޑު އަޅާލުމެއް އަދި ގިނައިން ފެންދިނުމެއްނެތި ހެއްދިދާނެ ގަހެކެވެ. ގަސް ބަހައްޓަން ބޮޑަށް ރަނގަޅީ ގަދަ އަލި ލިބޭނެ ތަނެއްގައިއެވެ. ނަމަވެސް އަލިމަޑު ތަނެއްގައިވެސް މިގަސް ހެދޭނެއެވެ.\nމިގަހަކީ ވެލަށް ވާގޮތަށް ދެމިގެންދާ ގަހެކެވެ. މިގަސް 10 ފޫޓަށްވުރެ ދިގުކޮށްވެސް ދެމެއެވެ. މިގަހަކީވެސް ހައްދަން ފަސޭހަ ގަހެކެވެ.\nމިގަހަކީ މާބޮޑު އަޅާލުމެއްނެތި ހައްދަން ފަސޭހަ ގަހެކެވެ. ގަހަށް އެންމެ ރަގަނޅު މާހައުލެއް ދޭނަމަ އެންމެ ރަގަނޅުވާނީ ގަދަ އަލި ލިބޭ، ވަށައިގެން އެކަށީގެންވާ ޖާގަ އޮންނަ ތަނެކެވެ. މިގަހުން ގޭތެރެއިން ކާބަންޑައި އޮކްސައިޑް މަދުކޮށް ނެތިކޮށްދެއެވެ.\nމިގަހަކީ ގަދަ އަލި ބޭނުންވާ ގަހެކެވެ. ނަމަވެސް ސީދާ އިރުގެ އަލިކަން ކޮންމެހެން ބޭނުމެއް ނުވާނެއެވެ. މިގަހަކީ ވަރަށް ބޮޑަށް ވައިސާފުކޮށްދޭ ގަހެކެވެ.\nބާޑްސް ނެސްޓް ފާން\nމިގަހަކީ މެދުމިނުގެ އަލިކަން ހުންނަ ތަންތާގައިވެސް ހެއްދިދާނެ ގަހެކެވެ. ވަށައިގެންވާ މާހައުލުގެ ވައި ސާފުކޮށްދީ ބަލާލަންވެސް ރީތި ގަހެކެވެ.\nމިގަހަކީ ގޭތެރޭގައި ހައްދާ އެހެން ގަސްގަހާ ޚިލާފަށް ވަރަށް ބޮޑަށް އަޅާލުންބޭނުންވާ ގަހެކެވެ. ގަސް ވަށައިގެންވާ ވެލިގަނޑު ތެތްކަން ހުންނަ ވަރަށް، އަދި އަލިގަދަ ތަންކޮޅު ކޮޅަށް ހިޔާދޭހެން ހުންނަންވާނެއެވެ. ގިނަ ގަސްތަކާ ޚިލާފަށް މިގަސް އޮކްސިޖަން އުފައްދަނީ ރޭގަނޑުއެވެ.\nހިތުގެ ސިފައަށް ފަތް ހުންނަ މިގަހަކީ ވެލަށް ދެމޭ ގަހެކެވެ. މިގަހަކީ ބަލަހައްޓަން ފަސޭހަވެފައި އެލުވާ ޕޮޓްތަކުގައި ހެއްދިދާނެ ރީތި ގަހެކެވެ.\nމިގަހަކީ ބަލަހައްޓަން ފަސޭހަ، އެތައް ބައްޔެއްގެ ފަރުވާއެއްގެ ގޮތުގައިވެސް ބޭނުންކުރެވޭ ގަހެކެވެ. މިގަސް ބަހައްޓަން ރަނގަޅީ އަލިގަދަ ތަންތާގައެވެ. މިގަހަކީވެސް އެހާ ގިނައިން ފެންދޭންޖެހޭ ގަހެއް ނޫނެވެ.\nގޭތެރޭ ގަސް ބެހެއްޓުން


ނަޞީބާއި ބުއްދި | Esfiya - Dhivehi Vaahaka Site\nނަޞީބާއި ބުއްދިއަކީ އެންމެ ކުޑައިރުއްސުރެން އެކުގައި އުޅެބޮޑުވި ދެރަޙުމަތްތެރިންނެވެ. ޔުނިވަރސިޓީ ނިންމީވެސް ދެމީހުން އެކުގައެވެ. އަހަރުގެ ފަހު ސިމެސްޓާ ކިޔެވުން ނިމުމާއެކު ދެއެކުވެރިން ގެއިން ނުކުތީ ކާރުބުރެއް ޖަހާލާ ށެވެ.\nބާރު ދުވެލީގައި ކާރުދުއްވަމުން މަޖާކުރަމުން ދިޔައެވެ. މިހެން ދުއްވަމުންގޮސް ކާރުގެ ޕެޓްރޯލް ހުސްވެ ކާރު ހުއްޓުނީ މީހުން ނޫޅޭ ވަރަށް ދުރު، ވަށައިގެން ޖަންގަލި އޮތް ހިސާބަކަށެވެ. އިރުއޮއްސެ އަނދިރިވުމުގެ ކުރިން މީހުން އުޅޭ ހިސާބަކަށް ދެވޭތޯ ވަރަށް މަސައްކަތްކުރިއެވެ. ނަމަވެސް ހިނގާފައި އެހާދުރަށްދާނެ ހިތްވަރެއް އެކަކުގައިވެސްނެތެވެ. އެންމެފަހުން ދެމީހުން ވާހަކަދައްކާފައި ނިންމީ އެހީތެރިވާނެ ބަޔަކާ ދިމާވަންދެން އެތަނުގައި ތިބުމަށެވެ.\nއަނދިރިވީއިރުވެސް އެވެސް ބަޔައެއްގެ ހިލަމެއް ނުވިއެވެ. ރޭވެ މާބޮޑަށް ލަސްވާންފެށުމުން ނިދާނެގޮތަކާމެދު ވިސްނާފައި ބުއްދި ނިންމީ މަގުގެ އެއްފަރާތުގައިހުރި ގަހެއްގެ ދަށުގައި ނިދާށެވެ. ނަޞީބު ނިންމީ އެއޮށްބޮޑު ހައިވޭ މަތީގައި ނިދުމަށެވެ. ބުއްދި، ނަޞީބާ ދިމާލަށް ބުންޏެވެ. “މަގުގެ މެދުގައި ނިދަން ތިއުޅެނީ ނަޞީބު ތިހިރީ މޮޔަވެފައި ހެއްޔެވެ؟ މަގެއްގެ މެދުގައި ނިދުމަކީ އަމިއްލެއަށް މަރަށް ދަޢުވަތު ދިނުން ފަދަ ކަމެކެވެ.”\nނަޞީބު ޖަވާބު ދިނެވެ. “ނޫން އެންމެ ރަނގަޅުގޮތަކީ މަގުގެ މެދުގައި ނިދުމެވެ. އެއީ އެތާނގައި އޮއްވާ މީހަކަށް ފެނިއްޖެނަމަ ގޮވާފައި އެތާގައި ނިދަން އޮތް ސަބަބު އޮޅުންފިލުވާނެއެވެ. އަދި އެމީހަކު އަހަރެމެންނަށް އެހީވާނެއެވެ.”\nމިހެން ބުނުމަށްފަހު ނަޞީބު ނިދަންއޮށޯތީ މަގުގެ މެދުގައެވެ. ބުއްދި އޮށޯތީ މަގުގެ އެއްފަރާތުގައި ހުރި ގަހުގެ ދަށުގައެވެ. ދެމީހުން ނިދިތާ އިރުގަނޑެއްގެ ފަހުން ބޮޑު ޓްރަކެއް ބާރު ދުވެލީގައި ދުއްވަމުން އައިސް އެދެމީހުން ތިބި ހިސާބާ އަރާހަމަވިއެވެ. ކުއްލިއަކަށް ޑްރައިވަރަށް ފެނުނީ މަގުގެމެދުގައި މީހަކު ނިދަން އޮށްވައެވެ. ސިއްސައިގެންގޮސް މަގުގެ މެދުގައި ނިދާފައި އޮތް މީހާގައިން ޓްރަކް ނައްޓަންކުރި މަސައްކަތުން އަރިއަޅާލައިގެން ގޮސް ޖެހުނީ އެތާގައިހުރި ބޮޑުގަހުޖެ ބުޑުގައެވެ. ހިނގި މި ނުރައްކާތެރި އެކްސިޑެންޓްގައި ބުއްދި ޓްރަކްގެ ދަށުވެ މަރުވީއެވެ. މަގުގެ މެދުގައި ނިދާފައިއޮތް ނަސީބު ސަލާމަތްވެ މަރުވީ ދުރުގައިއޮތް ބުއްދިއެވެ.\nޙަޤީޤީ ދިރިއުޅުމުގައި ބައެއްފަހަރު ކަންކަން ދިމާވަނީ މިކަހަލަ ގޮތަކަށެވެ. މީހުންގެ ދިރިއުޅުން ނަޞީބުން ކިހާ އުސްމިނަކަށް އެބަދޭހެއްޔެވެ. ބައެއްފަހަރު މާރަނގަޅު ވިސްނުމަކާއި ބުއްދިއެއްނެތް މީހަކުވެސް ކޮށްލާކަމަކުން ވަރަށް ކުރިއަރައިގެން ހިނގައިދާނެއެވެ. އެއީ އެކަމެއް ކުރަން އެންމެ ރަނގަޅު ދަނޑިވަޅާއި ސާޢަތާ ދިމާވުމުންނެވެ.\n– ކުރަން އުޅޭ ދަތުރެއް ބައެއްފަހަރު ބޭނުންވާ ދުވަހަށް ނުކުރެވި ލަސްވުން އެއީ ރަނގަޅަށްވާ ކަމަކަށް ވެދެއެވެ.\n– ކުރަންއުޅޭ ކައިވެނި ލަސްވުމަކީ ބަރަކާތަކަށްވެސް ވެއެވެ.\n– ވަޒީފާއިން ވަކިކޮށްލުންވެސް އެއީ ފުޅާ ވިޔަފާރިއެއްގެ ތެރެއަށް މީހާ ވަދެވުމަށް މެދުވެރިވާ ސަބަބަކަށް ވެސް ވެދެއެވެ.\n– ދަރިން ނުލިބުންވެސް އެއީ އެކަމުގައި ކޮންމެވެސް މަޞްލަހަތެއް އެކުލެވިގެންވާ ކަމަކަށްވެއެވެ.\n– ދަރިފުޅު ޅައުރުގައި މަރުވުން އެކަމުގައި ޙިކުމަތެއް އެކުލެވިގެންވާ ކަމަކަށްވެސް ވެގެންދެއެވެ.\nމޫސާ ޢަލައިހިއްސަލާމް، ޙިޟުރު ޢަލައިހިއްސަލާމާއެކު ކުރެއްވި ދަތުރުފުޅުގައި ކުޑަކުއްޖަކާ ދިމާވިހިނދު އެކުއްޖާ ޤަތުލުކުރެއްވިއެވެ. އެކުއްޖާ ޤަތުލުކުރެވުނު ސަބަބާމެދު މޫސާގެފާނު ސުވާލުކުރެއްވުމުން ޙިޟުރުޢަލައިހިއްސަލާމް ދެއްވި ޖަވާބު ބަޔާންކުރައްވައި މާތްﷲ ވަޙީކުރެއްވިއެވެ. “އަދި އެފިރިހެންކުއްޖާ އާއި މެދު ދަންނާށެވެ! ފަހެ، އޭނާގެ މައިންބަފައިންވީ ( ހެޔޮލަފާ ) މުއުމިނުން ކަމުގައެވެ. ފަހެ، އެ ދެމީހުން އުރެދި ކާފިރުވާ ދަރަޖައަށް އެދެމީހުންނަށް އެކުއްޖާ އުނދަގޫކޮށް، އަނިޔާދީފާނެކަމަށް ތިމަންކަލޭގެފާނު ބިރުގަތީއެވެ.” ( ކަހަފު ސޫރަތުގެ 80 ވަނަ އާޔަތް ) ޙިޟުރު ޢަލައިހިއްސަލާމް އެކުއްޖާ ޤަތުދު ކުރެއްވީ އެކުއްޖާގެ މައިންބަފައިންގެ މަޞްލަހަތައްޓަކައެވެ. އޭގެފަހުން މާތްﷲ އެދެމީހުންނަށް ޞާލިޙުވެގެންވާ އެހެން ދަރިއަކު ދެއްވިއެވެ.\nޙިޟުރުޢަލައިހިއްސަލާމް ކަންކުރެއްވީ މާﷲ ގެ އެންގެވުމާ އެއްގޮތަށެވެ. ބައެއްފަހަރު އަހަރެމެން ވަރަށް ހިތްއެދޭކަމެއް އަހަރެމެންނަށް ވަރަށް ބޮޑު ނުރައްކަލަކަށްވެސް ވެދެއެވެ. އަދި ހިތްނޭދޭ ކަންތައްވެފައި އޮންނަނީ ދެދުނިޔޭގެ ބާއްޖަވެރިކަމަކަށެވެ. ހުރިހާ ކަމެއް މޮޅަށް ދެނެވޮޑިގެންވަނީ މާތް ﷲއެވެ.\nމާތްﷲ ވަހީކުރެއްވިއެވެ. “އަދި ތިޔަބައިމީހުން ނުރުހޭ ކަމެއް އެއީ ތިޔަބައިމީހުންނަށް ލާބަހުރި ކަމަކަށް ވެދާނެއެވެ. އަދި ތިޔަބައިމީހުން ރުހޭ ކަމެއް، އެއީ ތިޔަބައިމީހުންނަށް ގެއްލުންހުރި ކަމަކަށްވެދާނެއެވެ. އަދި ﷲ ހުރިހާ ކަމެއްމެ ދެނެވޮޑިގެންވެއެވެ. ތިޔަބައި މީހުންނަކަށް ނޭނގެއެވެ.” (ބަޤަރާސޫރަތުގެ: 216 ވަނަ އާޔަތް )\nއަހަރެމެން ވިސްނަންޖެހޭ ވަރަށް މުހިންމު ކަމެއް އެބައޮތެވެ. “ނަސީބަކީ ކަތީބަކުދޭ އެއްޗެއްނޫނެވެ.” ނަސީބު ލައްވާލަނީ އެކަމަކަށްޓަކައި މަސައްކަތްވެސް ކުރުމުންނެވެ. އެނޫންގޮތަކަށް ނަސީބު ލައްވާލަނީ ވަރަށް މަދުފަހަރަކުއެވެ.\nwowww…varah iburai theri mi vaahaka….varah bodah sukuriyyya\nvarah kamudhaa liyumeh\nfoto in fennana nee dhemeehun ves magu medhuga onnathan…… foto akaa maa bodu gulhumeh neh …. vaahaka reethi ekamaku…and v ibraiyytheri…\nVarah reethi vaaha eh. aslu v surprising, hiyeh nukuran mihen vaane kamakah ekamu dhemeehun ge namun ingey ekahala ibrai theri vaahak eh kan. v salhi.\naah evaahaka varah reethi ….\nvarah reethi vaahaka eh aslu wowwwww… varahkamudhaa vaahakeh…..\nvara hitma vari vaahka ya hadahaa darayaaa mee vas baah faharu mustaq balugai kantha huna gotava mifaharuvas asalamavee naseebava maruvee budiyava naseeb maru veenama bude kiha dara vana hayava hatavaa bodo kuravi raskalakooo miashaa ga mus tagbal hau gothu gai lavaa shi adivas mikahala vaahaka liyathe bunavanee bhitama variyas vara reeti eggaaa\nWooe warah reethi\nFeatured ބިރުވެރި އެހެނިހެން March 15, 2019\nނާކާ (އެޕިސޯޑް 09)\nރަސްމީ ގަޑި – 3\nނޭނގި ވެވުނީ ލޯތްބޭ 2- 3\nހިތާމަ އެހެނިހެން ލޯބި July 21, 2021


Vaadhoo Fiyavai Atholhuge Hurihaa Rashakun Ves Covid Ge Case Thakeh ވާދޫ ފިޔަވައި އަތޮޅުގެ ހުރިހާ ރަށްތަކުންވެސް ކޮވިޑްގެ ކޭސްތަކެއް – Huvadhoo News Vaadhoo Fiyavai Atholhuge Hurihaa Rashakun Ves Covid Ge Case Thakeh Huvadhoo News\nވާދޫ ފިޔަވައި އަތޮޅުގެ ހުރިހާ ރަށްތަކުންވެސް ކޮވިޑްގެ ކޭސްތަކެއް\nވޭތުވެދިޔަ 24 ގަޑިއިރު ތެރޭ ހުވަދު އަތޮޅު ދެކުނުބުރި ވާދޫ ފިޔަވައި އަތޮޅުގެ ހުރިހާ ރަށްތަކުންވެސް ކޮވިޑް-19 ގެ ކޭސްތަކެއް ވަނީ ފެނިފައެވެ.\nއެގޮތުން ތިނަދޫއިން ޥޭތުވެދިޔަ 24 ގަޑިއިރު ތެރޭ އިތުރު 52 މީހަކު ފައްސިވެފައިވާއިރު، މަޑަވެލިން ފައްސިވެފައިވަނީ އިތުރު 8 މީހެކެވެ. ތިނަދޫ ފިޔަވައި ވޭތުވެދިޔަ 24 ގަޑިއިރުތެރޭ އެންމެ ގިނަ ބަޔަކު ފައްސިވެފައިވާ ކަމަށް ރެކޯޑު ކުރެވިފައިވަނީ ހޯނޑެއްދޫއިންނެވެ. އެގޮތުން ވޭތުވެދިޔަ 24 ގަޑިއިރުތެރޭ ހޯނޑެއްދޫއިން ވަނީ އިތުރު 16 މީހަކު ކޮވިޑަށް ފައްސިވެފައެވެ.\nއަދި ނަޑެއްލާއިން އިތުރު3މީހަކު ފައްސިވެފައިވާއިރު، ރަތަފަންދޫއިން6މީހަކާއި ފިޔޯރީއިން އިތުރު3މީހަކު ވަނީ ކޮވިޑަށް ފައްސިވެފައެވެ.\nތިނަދޫގެ އިތުރުން ހުވަދު އަތޮޅުން އެންމެ ގިނަ ކޭސްތަކެއް ފެނިފައިވާ ގައްދޫއިން މިއަދު5މީހަކު ފައްސިވެފައިވާއިރު ފަރެސްމާތޮޑާއިން ފައްސިވެފައި ވަނީ އެންމެ މީހެކެވެ.\nހުވަދު އަތޮޅު ދެކުނުބުރި ކޮވިޑް-19


Alien Dhari Akah Balive In Kamah Anhenaku Dhauvaa Koffi - Vaguthu\nމާލެ އިން ކޮވިޑަށް ފައްސިވާ އަދަދުތައް ދަށަށް! - 22 ގަޑިއިރު ކުރިން\nއޭލިއަން ދަރިއަކަށް ބަލިވެ އިންކަމަށް އަންހެނަކު ދައުވާ ކޮށްފި\nމިދުވަސްކޮޅަކީ އޭރިއާ 51 އާއި އެކު އޭލިއަންގެ އަޑު ވަރަށް ގަދައަށް އިވެމުންދާ ދުވަސްކޮޅެކެވެ. ނަމަވެސް، ދާދި ފަހުން އަންހެނަކު މިވަނީ އޭލިއަނެއްގެ ދަރިއަކަށް ބަލިވެ އިންކަމަށް ދައުވާ ކޮށްފައެވެ.\nނަން ހާމަ ކޮށްފައި ނުވާ މި އަންހެން މީހާ އާއްމު ކޮށްފައިވާ ވީޑިއޯ އެއްގައި ބުނެފައި ވަނީ އޭނާ މަސައްކަތް ކުރަމުން އައީ ފްރާންސްގެ ލެބޯޓަރީ އެއްގައި ކެމިސްޓްރީ ސާމްޕަލްތައް ތަހުލީލު ކުރާ މީހެއްގެ ގޮތުގައި ކަމަށާއި، އެހެން ނަމަވެސް އެތަނުގައި ސިއްރު ކޮޓަރިއެއް އިންނަ ކަމަށެވެ. އެއް ދުވަހު އެ ކޮޓަރިއަށް ވަނުމުގެ ފުރުސަތު އޭނާ އަށް ލިބުނު އިރު، އެތާ ތެރޭގައި އިނީ ޓައިމް މެޝިނެއް ކަމަށް އެ އަންހެން މީހާ ބުންޏެވެ.\nމިކަމަށް ދައުވާ ކުރާ މީހާ އޭލިއަން ދަރީގެ ސްކޭނެއް ދައްކަނީ\n2 އަހަރު ވަރު އެތަނުގައި މަސައްކަތް ކުރުމަށް ފަހު ޓައިމް ޓްރެވަލް މެޝިން ބޭނުން ކުރުމުގެ ފުރުސަތު އެ އަންހެން މީހާ އަށް ލިބިގެން ދިޔައެވެ. އަދި އޭނާ އަށް ދެވުނީ 3500 ވަނަ އަހަރެށެވެ. އެ މީހާ ބުނީ އޭރު އޭލިއަނުންނާއި އިންސާނުން ހަނގުރާމަ ކުރަނީ ކަމަށާއި، އިންސާނުން ބަލިވުމުން ހޮސްޓޭޖްގެ ގޮތުގައި ނެގި މީހުން ތެރޭގައި އޭނާވެސް ހިމެނޭ ކަމަށެވެ. އަދި އެނބުރި އަސްލު ދުނިޔެއަށް ނާދެވި 1 އަހަރު އޭނާ ހުންނަން ޖެހުނެވެ.\nއެހެން ނަމަވެސް، އަހަރެއް ފަހުން ކުއްލިއަކަށް އޭނާ އަށް އަސްލު ދުނިޔެ އަށް އާދެވުނު އިރު، ހާލު ދެރަވެގެން ހޮސްޕިޓަލަށް ގޮސް ޓެސްޓު ހެދި އިރު އޭނާ އޭލިއަން ދަރިއަކަށް ބަނޑުބޮޑު އިން ކަމަށް އޭނާ މައުލޫމާތު ދެއެވެ. އަދި ޓައިމް ޓްރެވަލް ކޮށް 3500ވަނަ އަހަރުގައި އޭނާ ހޭދަ ކުރި 1 އަހަރަކީ އަސްލު ދުނިޔޭގެ އެންމެ 3މަސް ކަމަށްވެސް އެ އަންހެން މީހާ ބުނެއެވެ.\nމި ވީޑިއޯ މީސް މީޑިއާގައި އާއްމުވެފައި ވާއިރު، އޭނާގެ މޫނެއް ނުފެނެއެވެ. މިއީ ގަބޫލު ކުރަން ވަރަށް ދަތި ވާހަކައެއް ކަމުގައި ވާއިރު، ގިނަ ބަޔަކު ބުނަމުން އަންނަނީ މިއީ ސަމާލުކަން ހޯދުމުގެ ގޮތުން އެ އަންހެން މީހާ ކޮށްގެން އުޅޭ ކަމެއް ކަމަށެވެ.\nއޭލިއަނުން މާސް އިން ދުނިޔެ އަށް އައިސް ޓްރަމްޕް އާއި ބައްދަލުކުރިކަމަށް ބުނެފި!\nއޭލިއަން ފެނުނު ކަމަށް ބުނާ ބައެއް ތަރިން\nއޮގަސްޓް 2, 2019 16:06\nއޮގަސްޓް 2, 2019 20:37\nހެހޭ ވެރީ ފަނީ\nއޮގަސްޓް 3, 2019 00:29\nނަސީބެއްނު ކަމްބަޅި އަކައް ބަލިވެ ނީންކަން??\nއޮގަސްޓް 3, 2019 07:37\nކާފަރުން އެހެން އުޅޭނެ އަޅާނުލާ.\nއޮގަސްޓް 3, 2019 08:46\nގަޅި ވިޔަސް ބޮނޑަވަރަ\nއޮގަސްޓް 3, 2019 15:20\nއޮގަސްޓް 5, 2019 18:54


Ali Waheed ge massala Courtun beyru kollaifi - AO News\nކުރީގެ ޓޫރިޒަމް މިނިސްޓަރު އަލީ ވަހީދުގެ ޕާސްޕޯޓް ދޫކޮށްލަން ކްރިމިނަލް ކޯޓުން ނެރުނު އަމުރުގެ އިސްތިއުނާފު ދައުވާ ހައި ކޯޓުން މިއަދު ބާތިލްކޮށްފި އެވެ.\nހައިކޯޓުން މި ދައުވާ ބާތިލުކޮށްފައިވަނީ އަލީ ވަހީދު ދިރިއުޅުއްވާ ތަނެއް ހޯދުމަށް ދައުލަތަށް ދިން މުއްދަތުގައި އެކަން އެނގިފައިނުވާ ކަމަށް، ކޯޓަށް އަންގާފައި ވާތީއެވެ.\nއިއްޔެ 14:00ގެ ކުރިން އަލީ ވަހީދު މިހާރު ދިރިއުޅުއްވާ އެޑްރެސް ހޯދުމަށްފަހު ކޯޓަށް ހުށަހެޅުމަށް ހައިކޯޓުން، ޕްރޮސެކިއުޓާ ޖެނެރަލްގެ އޮފީހަށް އަންގާފައިވާއިރު، ޕްރޮސެކިއުޓާ ޖެނެރަލްގެ އޮފީހަށް ދިން މުއްދަތުގައި އެ އެޑްރެސް ހޯދިފައިނުވާ ކަމަށް ޕީޖީއިން ހައިކޯޓަށް އެންގީ އިއްޔެގެ ވަގުތެއްގައެވެ.\nޖިންސީ ގޯނާ އާއި ރޭޕްކުރަން އުޅުމުގެ ދައުވާތަކެއް އުފުލާފައި ވަނިކޮށް މިދިޔަ ފެބުރުއަރީ މަހުގެ 09 ވަނަ ދުވަހު ކްރިމިނަލް ކޯޓުން ވަނީ އަލީގެ ޕާސްޕޯޓު ދޫކޮށް ބޭސްފަރުވާއަކަށް ރާއްޖެއިން ބޭރަށް ވަޑައިގަތުމުގެ ހުއްދަ ދީފަ އެވެ. އަލީ ވަހީދުގެ ޕާސްޕޯޓް ދޫކޮށްލުމާއެކު އޭނާ ރާއްޖެއިން ބޭރަށް ފުރިއިރު ބަދަލުގައި ޖާމިނުވެފައިވަނީ ޔޫތް މިނިސްޓްރީގެ ސްޓޭޓް މިނިސްޓަރު އަސްއަދު އަލީ (އަޑުބަރޭ) އެވެ.\nއަލީ ވަހީދުގެ މައްޗަށް ދައުލަތުން އުފުލާފައިވަނީ ޖިންސީ ކުށުގެ ހަތް ދައުވާއެކެވެ. އެ ދައުވާތަކަކީ ޖިންސީ ކުށުގެ ޤާނޫނުގެ 16 ވަނަ މާއްދާގެ ދަށުން ޖިންސީ އަނިޔާ ކުރުމުގެ ކުށުގެ ދަޢުވާ އާއި 15 ވަނަ މާއްދާގެ ދަށުން ރޭޕްކުރަން އުޅުމުގެ ކުށުގެ ދަޢުވާއެވެ. އަދިގާނޫނުގެ 18 ވަނަ މާއްދާގެ ދަށުން ޖިންސީ ގޯނާކުރުމުގެ ކުށުގެ ދަޢުވާ އާއި 19 ވަނަ މާއްދާގެ ދަށުން ޖިންސީ ގޯނާކުރަން އުޅުމުގެ ކުށުގެ ދަޢުވާ އެވެ. މީގެ އިތުރުން ޤާނޫނުލްޢުޤޫބާތުގެ 412 ވަނަ މާއްދާ އާއި އެ ޤާނޫނުގެ 81 ވަނަ މާއްދާގެ ދަށުން ހުއްދަނޫން ޖިންސީ މުޢާމަލާތެއް ހިންގުމަށް އެދުމުގެ ކުށުގެ ދެ ދަޢުވާ އާއި 132 ވަނަ މާއްދާގެ ދަށުން ބޭއަދަބީ ގޮތުގައި ޖިންސީ ގުނަވަން ހާމަކުރުމުގެ ކުށުގެ ދަޢުވާއެވެ.\nހައި ކޯޓުއަލީ ވަހީދުޖިންސީ ފުރައްސާރަ


David Dhawan ge au film aky "Coolie No.1" ge remake? | Mihaaru\nސާރާ އާއި ވަރުން: "ކޫލީ ނަމްބަރު 1" ގެ ރިމެކުން ފެންނާނެ ކަމަށްވޭ.\nޑޭވިޑް ދަވަންގެ އާ ފިލްމަކީ "ކޫލީ ނަމްބަރު 1" ގެ ރިމޭކް؟\n13 ޖެނުއަރީ 2019 - 07:34\nދަރިފުޅު ވަރުން ދަވަން ލީޑް ރޯލަށް ލައިގެން ޑޭވިޑް ދަވަން "ނަމްބަރު 1" ސީރީޒްގެ ފިލްމެއް ގެނެސް ދޭން އުޅޭ ވާހަކަ ދެކެވޭތާ މިހާރު ދުވަސްކޮޅެއްވެއްޖެ އެވެ.\nރިޕޯޓްތައް ބުނާ ގޮތުން އެ ފިލްމަކީ ޑޭވިޑް 1995 ގައި ގެނެސް ދިން ކާމިޔާބު ފިލްމު "ކޫލީ ނަމްބަރު 1" ގެ ރިމެކް އެވެ. އެ ފިލްމުގައި ލީޑް ރޯލް ކުޅުނީ ގޯވިންދާ އާއި ކަރިޝްމާ ކަޕޫރެވެ.\nބޮލީވުޑްގެ ހަބަރުތައް ގެނެސްދޭ ނޫސްތަކުން ބުނި ގޮތުގައި ގޯވިންދާ ކުޅުނު ރޯލް ވަރުން ކުޅޭ އިރު، ފިލްމުގެ ބަތަލާގެ ރޯލުން ފެނިގެން ދާނީ ސާރާ އަލީ ހާނެވެ. ސާރާ ދާދި ފަހުން ވަނީ ކަރަން ޖޯހަރުގެ ޗެޓް ޝޯ "ކޮފީ ވިތު ކަރަން" ގައި ވަރުންއާ އެކު ފިލްމެއްގައި މަސައްކަތްކޮށްލަން ވަރަށް ބޭނުންވާ ކަމަށް ބުނެފަ އެވެ.\nއަނެއްކޮޅުން ވަރުން އާއި ސާރާ ކަހަލަ ޒުވާން ދެ ތަރިންގެ ޖޯޑު ސްކްރީނަށް އައުމަކީ ބެލުންތެރިން ވެސް ވަރަށް އުފާވާނެ ކަމަކަށް ވާނެ އެވެ. މިދިޔަ މަހު "ކެދަރުނާތު" އާއި "ސިމްބާ" އިން ސާރާ ބޮލީވުޑްގެ ދަތުރު ފެށި އިރު، އެ ދެ ފިލްމު ވެސް ވެފައި ވަނީ ވަރަށް ކާމިޔާބު ދެ ފިލްމަށެވެ. ނަމަވެސް އޭނާ ކުޅޭނެ ތިން ވަނަ ފިލްމެއް ރަސްމީކޮށް އިއުލާންކޮށްފައެއް ނެތެވެ.\nނަމަވެސް ކަރަން ޕްރޮޑިއުސްކޮށް، ޝަޝަންކް ކައިތާން ޑައިރެކްޓްކޮށް އަދި ވަރުން ލީޑް ރޯލް ކުޅޭ ފިލްމު "ރަންބޫމީ" ވެސް ސާރާ އަށް ހުށަހަޅާފައިވާ ކަމަށްވެ އެވެ.\n"ކޫލީ ނަމްބަރު 1" ގެ ލަވައެއް.\nރިޕޯޓްތައް ބުނާ ގޮތުން "ކޫލީ ނަމްބަރު 1" ގެ ރިމެކްއާ އެކު، ޑޭވިޑް އާއިލީ ފިލްމު ކުންފުންޏެއް ވެސް ލޯންޗް ކުރާނެ އެވެ. އަދި މި ފިލްމުގެ މަސައްކަތް ފަށާނީ ވަރުން މި މަހުގެ 22 ގައި ޝޫޓިން ފަށާ ރެމޯ ޑި ސޫޒާގެ ޑާންސް ފިލްމަށް ފަހު ކަމަށްވެ އެވެ.\nޑޭވިޑް އެންމެ ފަހުން ގެނެސް ދިނީ 1997 ގައި ސަލްމާން ހާނާއި ކަރިޝްމާ އާއި ރާމްބާ ލީޑް ރޯލް ކުޅުނު ފިލްމު "ޖުޅުވާ" ގެ ދެވަނަ ބައެވެ. ބޮޑު ކާމިޔާބީއެއް ހޯދި "ޖުޅުވާ 2" ގައި ވަރުން ވަނީ ޑަބަލް ރޯލެއް ކުޅެފަ އެވެ.\n"ކޫލީ ނަމްބަރު 1" ގެ ޝޫޓިން އޮގަސްޓަށް ތާވަލުކޮށްފި\nInventory Officer, Sales Representative, Delivery Officer, Driver, Cashier,


Dhivehinge minivankamaai siyaadhatakee India ge gaumee maslahathu | Hurihaa.mv\nދިވެހިންގެ މިނިވަންކަމާއި ސިޔާދަތަކީ އިންޑިއާގެ ގައުމީ މަސްލަހަތު\nLast updated on 28 Apr 2022, 10:13\nއިންޑިއާ ސިފައިން އެމްއެންޑީއެފްގެ ނަން ޖަހައިގެން ރާއްޖޭގައި ދުއްވާ ހެލިކޮޕްޓަރެއް. ފޮޓޯ: އެމްއެންޑީއެފް\n"ގައުމީ ސަލާމަތަށް ނުރައްކާ ވެދާނެ ފަދަ ކަމެއް ކުރި މަތި ވުން" ކަމުގައި ބުނެފައި އެވަނީ، ދިވެހި ރާއްޖޭގެ ސިޔާދަތަށް ނުވަތަ އިސްތިގުލާލަށް ނުވަތަ މީހުންގެ ޖިސްމާއި ފުރާނައަށް ނުވަތަ މުދަލަށް ބޮޑެތި ގެއްލުންތަކެއް ކުރިމަތިވުމަށެވެ. މީގެ ތެރޭގައި ޓެރަރިސްޓް ޙަމަލާތަކާއި، ހަތިޔާރު ބޭނުންކޮށްގެން ހިންގާ ޢުދުވާނީ ޙަރަކާތްތައް ހިމެނެ އެވެ. އެހެންނަމަވެސް، ރައްޔިތުންނަށް ލިބިދޭ ގާނޫނީ ހައްގުތައް ބޭނުން ކޮށްގެން އެކި ކަންކަމަށް ތާއީދު ކުރުމަށް ނުވަތަ އިންކާރު ކުރުމަށް ޤާނޫނާ ޚިލާފުނުވެ ހިންގާ ސުލްހަވެރި ހަރަކާތްތަކެއް މީގެ ތެރޭގައި ނުހިމެނެ އެވެ."\nމަތީގައި އެވަނީ ރާއްޖޭގެ ގާނޫނު އަސާސީގައި ބަޔާން ކޮށްފައިވާ ގައުމީ ސަލާމަތަށް ނުރައްކާ ވެދާނެފަދަ ކަމެއް ކުރިމަތިވުން، އެ ގާނޫނު އަސާސީގައި މާނަ ކޮށްދީފައި އޮންނަ ގޮތެވެ. އެ އިބާރާތްކޮޅު ނަގާފައި ވަނީ ރައީސް އޮފީހުގެ ވެބްސައިޓުގައި އޮތް ގާނޫނު އަސާސީގެ ކޮޕީއަކުން ކޮޕީ ޕޭސްޓު ކޮށްގެންނެވެ.\nއެހެންކަމުން ގައުމީ ސަލާމަތަށް ނުރައްކާވެދާނެ ފަދަ އަމަލުތަކަކީ ކޮބައިކަން ދިވެހި ރައްޔިތުންނަށް އެނގޭ ފަދައިން ރާއްޖޭގެ ރައީސުލްޖުމުހޫރިއްޔާއަށް ވެސް އެނގިވަޑައިގަންނަވާނެކަން ޔަގީނެވެ. ހަތިޔާރެއް ބޭނުން ކުރުމެއް ނެތި، އުދުވާނީ އަމަލަކާ ނުލައި، ބަޔަކު ހިންގާ ޚިޔާލު ފާޅުކުރުމުގެ ހަރަކާތެއް ގައުމީ ސަލާމަތަށް ނުރައްކާވާ ކަމެއްގެ ގޮތުގައި ރައީސުލްޖުމުހޫރިއްޔާގެ ގަރާރަކުން ނިންމެވި ނިންމެވުން ފެތެނީ ގާނޫނުގެ ކޮން މާއްދާއަކަށްތޯ ގާނޫނީ މާހިރުން ސުވާލު ކުރައްވަމުން ގެންދަވަނީ އެވެ. ޚާއްސަކޮށް ކަމަކަށް ތާއީދު ކުރުމަށް ނުވަތަ އިންކާރުކުރުމަށް ހިންގާ ހަރަކާތަކީ ގައުމީ ސަލާމަތަށް ނުރައްކަލެއް ކަމަށް ނުނިންމޭނެ ކަމުގައި ގާނޫނުގައި ސާފުކޮށް ބަޔާންކޮށްފައި ވަނިކޮށް ރައީސް އެގޮތަށް ނިންމެވުމުން އެ ނިންމެވުމަކީ ގާނޫނާ ޚިލާފު ނިންމެވުމެއް ކަން ކަނޑަ އެޅިގެން ސާބިތުވެ އެވެ. ސުވާލަކީ ކަނޑައެޅިގެން ގާނޫނާ ޚިލާފަށް މިފަދަ ބޮޑު ނިންމެވުމެއް ރައީސް ނިންމެވީ ކީއްވެގެން ހެއްޔެވެ؟ މި ސުވާލުގެ ޖަވާބު ރައީސް ޔާމީން ވަނީ އެންމެ ޖުމުލައަކުން ވަރަށް ސާފުކޮށް ދެއްވާފަ އެވެ.\n"ހާދަވަރަކަށް ދަށުވެފައޭ" މިއީ ރައީސުލް ޖުމުހޫރިއްޔާގެ ގަރާރުގެ ޚަބަރު އިވި ވަޑައިގެންނެވުމާ އެކު އާންމުންނަށް އެނގޭ ގޮތަށް ރައީސް ޔާމީން ވިދާޅުވި ހަމަ އެކަނި ބަސްފުޅެވެ.\nމި ބަސްފުޅުން އަމާޒުވަނީ ދިވެހި ރާއްޖޭގައި އިންޑިއާ ސިފައިން ގާއިމުވެ ތިބޭ ތިބުން ކުށްވެރިކޮށް ގޮވާލާ ގޮވާލުން ހުއްޓުވަން އިންޑިއާއިން ދިވެހި ސަރުކާރަށް މަޖުބޫރު ކުރަމުންދާކަމެވެ. އެ މަޖުބޫރުކުރުމުގެ ކުރިމަތީގައި ދެކަކޫ މައްޗަށް ތިރިވުން ނޫން އެހެން ގޮތެއް ނެހެދޭ މިންވަރަށް މިއަދުގެ ސަރުކާރު އިންޑިއާ ދަށުވެފައިވާ ކަމެވެ.\nއަމިއްލަ ގައުމުގެ މަސްލަހަތަށް ވުރެ ބޭރު ގައުމެއްގެ މަސްލަހަތު އިސްކޮށް އެ ގައުމަކުން ބުނާހާ ގޮތަކަށް ހަދަން މަޖުބޫރުވާ މިންވަރަށް މިއަދު ދިވެހި ސަރުކާރު ބަލިކަށިވެ، ނިކަމެތިވުމަށް ސަބަބުތަކެއް މެދުވެރިވި އެވެ. ރާއްޖެއަށް މިނިވަންކަން ލިބުނީއްސުރެ ދާދި ފަހަކާ ޖެހެންދެން ރާއްޖޭގެ ވެރިކަން ކުރެއްވި ބޭބޭފުޅުން ބައްލަވަމުން ގެންދެވީ ދުނިޔޭގެ ބޮޑެތި ބާރުތަކުގެ ކުރިމަތީގައި ރާއްޖެ ވަކި ފަރާތަކަށް ނުޖެހި ހުރިހާ ގައުމަކާ ވެސް ގާތް ގުޅުމެއް ބޭއްވޭތޯ އެވެ.\nރާއްޖޭގައި މަރުކަޒުކޮށްގެން ތިބި އިނގިރޭސި ސިފައިން ފޮނުވާލައި އެހެން އެއްވެސް ބާރަކަށް ރާއްޖޭގެ ސަރަހައްދުގައި މިލިޓަރީ ބޭނުމަށް ނުތިބެވޭ ގޮތަށް ކަންތައް ބައްޓަން ކޮށްފައި ބޭއްވި އެވެ. ނަތީޖާއެއްގެ ގޮތުން ދުނިޔޭގެ ބޮޑެތި ހުރިހާ ގައުމަކުން ވެސް ރާއްޖެއާ މެދު ގާތްކަން ބޭއްވި އެވެ. އެ މީހުންގެ ނުފޫޒު ދިވެހި ސަރުކާރަކަށް ނުފޯރަ އެވެ. އިންޑިއާ އިން އައިޖީއެމްއެޗް އަޅައިދިންއިރު، ޗައިނާއިން ސިނަމާލެ ފްލެޓްތައް އަޅައިދިނެވެ. ޕާކިސްތާނުން ރައްޔިތުންގެ މަޖިލިސްގެ އިދާރާ ހަދައިދިނެވެ.\nމި ދެންނެވި ވަކި ފަރާތަކަށް ނުޖެހުމުގެ ސިޔާސަތު ރާއްޖޭގެ ވެރިކަމުގެ ތެރެއިން ފޮހެލެއްވި ބޭފުޅަކީ ކުރީގެ ރައީސް މުހައްމަދު ނަޝީދެވެ. ރައީސް މައުމޫނު އަބްދުލް ގައްޔޫމުގެ ދިގު ވެރިކަން ނިމުމަކަށް ގެނައުމަށްޓަކައި އެމަނިކުފާނު ކުރައްވަމުން ގެންދެވި މަސައްކަތް ޕުޅުގެ ތެރެއިން އިންޑިއާގެ އެހީއަށް އެދިވަޑައިގެން ރާއްޖޭގެ އެތެރޭގެ ސިޔާސަތަށް އިންޑިއާއިން ބެހެން ޖެހޭނެ ކަމުގައި ފާޅުގައި ވާހަކަފުޅު ދައްކަވައި، އިންޑިއާއަށް ރާއްޖޭގެ ދާޚިލީ ކަންތަކާ ބެހެން ދައުވަތު ދެއްވި އެވެ.\nއެ ހިސާބުން އެމަނިކުފާނާ އެމަނިކުފާނުގެ ޕާޓީވީ، އިންޑިއާގެ ޚާއްސަ ބައިވެރިން ކަމަށެވެ. ދެކުނު އޭޝިޔާގެ ހުރިހާ ގައުމެއްގެ މައްޗަށް އެމީހުންގެ ފުރިހަމަ ކޮންޓްރޯލް ބާއްވަން ބޭނުންވެފައި އޮތް އިންޑިއާއަށް ލިބުނު ރަނުގެ ފުރުސަތުގެ ބޭނުންކޮށް ރާއްޖޭގެ އެތެރޭގެ ސިޔާސަތާ ބެހި އެމީހުންގެ ވަކި، ރާއްޖޭގައި ހިއްޕާލީ އެ ވަކިތަކުން ސަލާމަތް ނުވެވޭ ފަދަ ބާރަށެވެ. އެ މީހުންގެ މިލިޓަރީ ރާޑަރުތައް ރާއްޖޭގައި ހަރުކޮށް މިލިޓަރީ އުޅަނދުތައް ސިފައިންގެ ފައުޖަކާއެކު ރާއްޖެ ގެނެސް ރުކުރުވާލި އެވެ. ރާއްޖޭގެ ގާނޫނަކަށް ބެލުމެއްނެތި ގެނެސް އަތުރާލި އިންޑިއާ ސިފައިންގެ ލަޝްކަރު ދަނީ ރާއްޖޭގައި އެއްދުވަހުން އަނެއް ދުވަހަށް ބާރުގަދަ ކުރަމުންނެވެ.\nއެމްޑީޕީގެ ސަރުކާރުން ރާއްޖޭގެ ދާޚިލީ ކަންތައްތަކަށް ވެއްދި އިންޑިއާގެ ނުފޫޒާ ނުލައި ދިވެހި ސަރުކާރު މިވަގުތު ހިންގަވަން ތިއްބެވި ފަރާތްތަކަށް ކުރިއަށް ދެވޭނެ އެއްވެސް މަގެއް ނެތެވެ. އެހެންކަމުން ގާނޫނަކީ ގަވާއިދަކީ އިންޑިއާ ސަރުކާރުން ބުނާގޮތް ކަމަށްވެ، ދިވެހިންގެ އިސްތިގުލާލާއި މިނިވަންކަމަކީ އިންޑިއާގެ މަސްލަހަތު ކަމަށްވެ ނިމިއްޖެ އެވެ.\nރައީސް އަބްދުﷲ ޔާމީން ރައީސް އިބްރާހިމް މުހައްމަދު ސޯލިހު ރިޕޯޓް ކުރީގެ ރައީސް މުހައްމަދު ނަޝީދު އިންޑިއާ ސިފައިން އިންޑިއާ- ދިވެހިރާއްޖެ އިންޑިއާގެ އަސްކަރީ އެއްބަސްވުންތައް އިންޑިޔާ އައުޓް ކެމްޕެއިން\nދާއޫދޫ3weeks ago\nމިގައުމުގެ ރައްޔިތުންގެ ގޮތުގައި ތިބި ގިނަ މީހުން ވަނީ ޣާފިލު ވެފައި . ޙެއި ވެރިކަން ވާއިރު ނިދާނެ ތަނެއް ތިމާ މީހާ ކޮންޓްރޯލުގަ އެއްވެސް ކަމެއް ނޯންނާނެ!! ބައެއް ނޫސް ވެރިންގެ ހާލަކީ ވެސް މީ!!! ދެން ކިހިނެއް ޤައުމް މިނިވަންވާނީ!! މިއީ އިންޑިޔާގައި އެހެން ޤައުމެއްގެ ސިފައިން ތިބޭނަމަ އެނގޭނީ އެ ރައްޔިތުން އެމީހުންގެ ގައުމުގެ ދިފާޢުގައު ސަރުކާރަށް ނުފޮރުއްޕާން ކުރާވަރު!! މިގައުމުގަ ތިބީ ގައުމް ދެކެ ލޯބިވާ ބައެއް ނޫން!! ޢެމް ޑީޕީ މީހުންނަކީ ކޮންމެ ގޮތެއްވެސް ވަރިހަމަ ގައުމް ދެކެ ލޯތްބެއް ނެތް ބައ


Qaumee footboalha team ge manager isthiufaa dheefi | Mihaaru\nމިދިޔަ އަހަރުގެ ސާފް ސުޒުކީ ކަޕުގެ ފައިނަލަށް ފަހު ކޯޗު ޕީޓާ ސެގާޓް (ކ) އާއި މެނޭޖަރު މޯ އުފާފާޅުކުރަނީ. --ފޮޓޯ: އިމޭޖަސް އެމްވީ\n09 އެޕްރީލް 2019 - 15:083comments\nގައުމީ ޓީމުން މިދިޔަ އަހަރުގެ ސާފް ސުޒުކީ ކަޕުގެ ޗެމްޕިއަންކަން ހޯދިއިރު މުހިއްމު މަސައްކަތްތަކެއް ކުރި މޯ ދެ އަހަރަށް ފަހު ގައުމީ ޓީމުން ވަކިވީ، އޭނާ ބުނި ގޮތުގައި މި މަގާމުގައި ހުންނައިރު ފުޓްބޯޅައިގެ އެހެން ކަންކަމުގައި އުޅެން ހުރަސްތަކެއް ހުރުމުންނެވެ. ގައުމީ ޓީމުގެ މެނޭޖަރަކަށް ކްލަބެއްގެ އެއްވެސް ހަރަކާތެއްގައި ބައިވެރިނުވެވޭނެ އެވެ.\nއެފްއޭއެމްގެ އެގްޒެކެޓިވް ކޮމިޓީގެ ކުރީގެ މެމްބަރު މޯ އަކީ ފެށުނީއްސުރެ ޓީސީ ސްޕޯޓްސް ކްލަބުގެ އިސް ހަރަކާތްތެރިއެކެވެ. އޭނާ ވަނީ އެ ކްލަބުގެ މެނޭޖަރުކަން ވެސް ކޮށްފަ އެވެ.\n"ގައުމީ ޓީމުގެ މަގާމެއްގައި ހުންނައިރު ފުޓްބޯޅައިގެ އެހެން ކަންކަން ކުރަން ހުރަސްތަކެއް އެބަދިމާވާ. ބޭނުންވާ ވަރަކަށް ފުޓްބޯޅައިގެ އެހެން ކަންތައްތަކުގެ ތެރޭގައި ނުޅެވޭ. އަބަދު އެކަމަށް ހުސްވެގެން ހުންނަން ޖެހޭއިރު، އެ މަސައްކަތުގައި އުޅެވެނީ ވަކި ދުވަސްވަރެއްގައި. އެހެންވީމަ ބޭނުންވީ ރާއްޖޭގެ އެކި ހިސާބުތަކުގައި ފުޓްބޯޅައިގެ ކަންތައްތަކުގައި އިތުރަށް މަސައްކަތްކުރަންވެގެން އަމިއްލަ އަށް ހުސްވެލަން،" މޯ ބުންޏެވެ.\nއޭނާ ބުނީ މަގާމާ ހަވާލުވިއިރު ވެސް، މާގިނަ ދުވަހު މަގާމުގައި ދެމި ހުރުމުގެ ވިސްނުމެއް ނެތް ކަމަށާއި ބޭނުންވީ ކާމިޔާބެއް ހޯދައިދޭން ކަމަށެވެ.\n"އިންޝާﷲ އެކަން ކުރެވިއްޖެ. ވަރަށް ރަނގަޅު މަސައްކަތްތަކެއް ކުރުމަށް ފަހު ނިންމީ އެހެން މީހަކަށް ވެސް އެ ފުރުސަތު ދޭންޖެހޭތީ ޓީމާ ވަކިވެލަން،" މޯ ބުންޏެވެ.\nގައުމީ ޓީމުގެ މެނޭޖަރަކަށް 2017 ވަނަ އަހަރުގެ މާޗު މަހު މޯ ހަމަޖެއްސީ އެ މަގާމް ވަގުތީ ގޮތުން އުވާލާފައި އޮތުމަށް ފަހު އެވެ. މެނޭޖަރުގެ ޒިންމާ ގައުމީ ކޯޗާ ހަވާލުކުރުމަށް އެފްއޭއެމުން ނިންމީ 2015 ވަނަ އަހަރުގެ އިންޑިއަން އޯޝަން އައިލެންޑް ގޭމްސް އަށް ފަހު އޭރުގެ މެނޭޖަރު އަދި މިހާރު ވޮލީބޯޅަ އެސޯސިއޭޝަނުގެ ރައީސް މުހައްމަދު ލަތީފް އިސްތިއުފާ ދިން ހިސާބުންނެވެ. އޭނާ ވެސް އޭރު އެފްއޭއެމަށް ލަފާ ދިނީ މެނޭޖަރުގެ ޒިންމާ ކޯޗާ ހަވާލުކުރާށެވެ.\nޓީމު މެނޭޖަރުގެ މަގާމަކީ ރާއްޖޭގެ ފުޓްބޯޅައިގައި އިސް އަދި ނުފޫޒު ގަދަ މަގާމެކެވެ. އެކަމަކު ދުނިޔޭގެ ގިނަ ގައުމުތަކުގައި އެއީ ހަމައެކަނި އޮޕަރޭޝަނަލް މަގާމެކެވެ. މުހިއްމު ހުރިހާ ކަމެއްގައި އެންމެ ފަހު ބަސް ބުނާނީ ކޯޗެވެ.


vnews - New Zealand gai Muslimunnah dhin hamalaain sihun genuvi!\nނިއު ޒިީލެންޑުގައި މުސްލިމުންނަށް ދިން ހަމަލާއިން ސިހުން ގެނުވި!\nނިއު ޒީލެންޑްގެ ސިޓީއެއް ކަމަށްވާ ކްރައިސްޓްޗާޗް އަކީ އަމާންތަނެއްގެ ގޮތުގައި ސިފަވެފައި އޮތް ސިޓީއެކެވެ. ޚާއްސަކޮށް ދުނިޔޭގެ އެކި ކަންކޮޅުތަކުން މީހުން ހިޖުރަކޮށް ކްރައިސްޓްޗާޗުގައި ދިރިއުޅެމުންދާއިރު، ނަސްލީ ތަފާތުކުރުމާއި ދީނީ ތަފާތުކުރުންތައް މަދުތަނެއްގެ ގޮތުގައި އެ ސިޓީ ފާހަގަވެގެންދެ އެވެ.\nނިއު ޒީލެންޑްގައި މަތީތަޢުލީމް ހާސިލްކޮށް އަދި މިހާރު ކްރައިސްޓްޗާޗް ސިޓީގައި ދިރިއުޅެމުންދާ ދިވެހި އާއިލާއެއްގެ މެންބަރަކު ބުނީ، އެ ސިޓީ އަކީ އިއްޔެ އާއި ހަމައަށް ވަރަށް ރައްކާތެރިތަނެއްގެ ގޮތުގައި ފާހަގަކުރެވުނު ތަނެއްކަމަށެވެ. އޭނާ ބުނިގޮތުގައި ވޭތުވެދިއަ 25 އަހަރުގެ ތެރޭގައިވެސް އިއްޔެ ފެނިގެންދިއަ ފަދަ މަންޒަރެއް އެ ސިޓީން ފެނިގެންގޮސްފައެއް ނުވެއެވެ. ނަމަވެސް އިއްޔެގެ ހާދިސާ އާއި ގުޅިގެން ކްރައިސްޓްޗާޗް ގައި ދިރިއުޅެމުންދާ މުސްލިމުންނަށް ކޮންމެވެސް ވަރެއްގެ ބިރުވެރިކަމާއި ހާސްކަން ކުރިމަތިވެގެންދާނެ ކަމަށް އޭނާ ބުންޏެވެ.\nކްރައިސްޓްޗާޗްގެ ސިޓީގެ ދެ މިސްކިތެއް ކަމަށްވާ އަލް ނޫރު މިސްކިތާއި، ލިންވޫޑް މިސްކިތަށް ހުކުރުދުވަު ހުކުރު ނަމާދު ވަގުތާއި ދިމާކޮށް ދިން ޓެރަރިސްޓް ހަމަލާގައި 49 މީހުން ޝަހީދުކޮށްލި އިރު އެ ހާދިސާގައި އެތައް ބަޔަކު ޒަހަމްވި ކަމަށް އެ ޤައުމުގެ ފުލުހުން ވަނީ ހާމަކޮށްފައެވެ. މިހަމަލާދިން 28އ. މީހާ ހައްޔަރުކޮށް އޭނާގެ މައްޗަށް ދަޢުވާ އުފުލުމަށް މިއަދު ކޯޓަށް ހާޒިކުރާއިރު، މި ހަމަލާއަކީ ރާވައިގެން ހިންގާފައިވާ ޓެރަރިސްޓް ހަމަލާއެއް ކަމަށް ނިއުޒިލެންޑްގެ ބޮޑުވަޒީރު ވަނީ ވިދާޅުވެފަ އެވެ.\nހުކުރަށް ނަމާދަށްގޮސް ތިބި އެތައްސަތޭކަ މުސްލިމުންނަށް އަމާޒުކޮށް ދިން މިހަމަލާގައި ކުޑަހިނދުކޮޅެއްގެ ތެރޭގައި އެތައް ބަޔަކު ޝަހީދުވެގެން ދިއައިރު މި ހަމަލާއިން ހަނިގޮތަކުން ބައެއް މީހުން ވަނީ ސަލާމަތްވެފައެވެ. ހާދިސާއަށް ފަހު ލިބުނު ހައިރާންކަމާއި ޝިހުން ފިލައި ނުދިއަނަމަވެސް އެ ހާދިސާގެ ވާހަކަ ބައެއް މީހުން ދަނީ ކިޔައިދެމުންނެވެ.\nކްރައިސްޓްޗާޗްގެ ސިޓީގެ ނޫރު މިސްކިތަށް ދިން ހަމަލާގައި ސަލާމަތްވި އެކަކީ ވަސީމް އެވެ. އެ ހަމަލާގައި ވަސީމް އާއި އޭނާގެ އަންހެން ދަރިފުޅު ވަނީ ވަރަށްބޮޑަށް ޒަހަމްވެފައެވެ. ވަސީމް އަކީ ނިއުޒިލެންޑަށް ހިޖުރަކޮށް ވަޒީފާ އަދާކުރަމުންދާ ޖޯޑަން ދަރިކޮޅުގެ މީހެކެވެ.\nހާޖީ ދާވޫދޫ ނަބީ އަކީ އަފްޣާނިސްތާނުގެ ރައްޔިތެކެވެ. ހާޖީ ދާވޫދް ޝަހީދުކޮށްލާފައި ވަނީ ބަޑިޖަހަމުން މިސްކިތަށް ވަންމީހާގެ ކިބައިން އެހެން މީހުން ސަލާމަތްކުރަންވެގެން ބަޑި ޖެހި މީހާގެ ކުރިމައްޗަށް އެރުމުންކަމަށް ހާޖީގެ ދަރިފުޅުވަނީ ކިޔައިދީފަ އެވެ. ނޫރު މިސްކިތަށް ދިން ހަމަލާގައި އެމިސްކިތުގެ ފައުންޑަރ މުހައްމަދު އަތާ އާއި އޭނާގެ ދަރިފުޅަށްވެސް ބޮޑަށް ޒަހަމްތަކެއްލިބި ދަނީ ފަރުވާދެމުންނެވެ. އެ ދެބަފައިންނަކީ ފަލަސްތީނުގެ ޖާރުއްސަލަމްގެ ރައްޔިތުންނެވެ.\nޕާކިސްތާނަށް އުފަން ނައީމް ރާޝިދު އަކީވެސް މި ހަމަލާގައި ޒަހަމްވި މީހެކެވެ. އޭނާ ބުނިގޮތުގައި ޓެރަރިސްޓް އެ ހަމަލާއިން މިސްކިތުގައި ތިބި މީހުން ސަލާމަތް ކުރުމަށް އޭނާއަށް ކުރެވުނު މަސައްކަތެއް ކުރިއެވެ. ނަމަވެސް އެ ހަމަލާގައި އޭނާގެ 21އ. ގެ ދަރިފުޅު ތޯހާ ވެސް ވަނީ ޝަހީދުކޮށްލާފައެވެ. މީގެ އިތުރަށް އިއްޔެގެ ހާދިސާގައި 3އ. ގެ ކުޑަ ކުއްޖަކުވެސް ވަނީ ޝަހީދުކޮށްލާފައެވެ.\nމިއީ ނިއުޒިލެންޑްގެ ކްރައިސްޓްޗާޗްގައި އިއްޔެ މުސްލިމުންނާއި ދެކޮޅަށް ހުކުރު ވަގުތާއި ދިމާކޮށް ދެ މިސްކިތެއްގައި ދިން ޓެރަރިސްޓް ހަމަލާގައި ޝަހީދުވި އަދި އަނިޔާލިބުނު ބައެއް މީހުންގެ ވާހަކަ އެވެ. ދުނިޔޭގެ އެކި ކަންކޮޅުތަކުން ހިޖުރަވެރިން އާބާދުވަމުންދާ ކްރައިސްޓްޗާޗް ސިޓީ އަކީ ރައްކާތެރިތަނެއްގެ ގޮތުގައި އޮތްއޮތުން ނިމުމަކަށް އައިސް އެމީހުނަށް މިއަދު ވަނީ ބިރުވެރިކަމާއި ކުރިމަތިލާން ޖެހިފައެވެ.\nމި ނުރައްކާތެރި ޓެރަރިސްޓް މި ހަމަލާގައި 49 މީހުން މަރުވެ އެތައް ބަޔަކު ޒަހަމްވުމާއި ގުޅިގެން އެ ޤައުމުގެ ބޮޑުވަޒީރު ޖަސިންޑާ އާޑާން ވިދާޅުވީ މިއީ "ނިއު ޒީލެންޑުގެ ތާރީޚުގައި އެންމެ ކަޅު އެއް ދުވަސް" ކަމަށެވެ. އަދި އެ ހަމަލާގެ ސަބަބުން ނިއު ޒީލެންޑްގެ މުސްލިމުންނާއި، ރެފިއުޖީންގެ ގޮތުގައި އެ ޤައުމުގައި މިނިވަންކަމާއި އެކު ދިރިއުޅެމުންދާ އެތަކެއް މުސްލިމުންގެ ހިތުގައި ބިރުވެރިކަން އިތުރުވެގެންދާނެ ކަަމަށެވެ. އަދި އެކަމަކީ އެޤައުމުން ހިތާމަކުރާ ކަމެއް ކަމަށްވެސް ވަނީ ބޮޑުވަޒީރު ވަނީ ވިދާޅުވެފަ އެވެ.


Gaahiraa Gai Bon Gohvai Gina Bayaku Maraalaifi - Vaguthu\nގާހިރާގައި ބޮންގޮއްވައި ގިނަ ބަޔަކު މަރާލައިފި\nމިސްރުގެ ވެރިކަންކުރާ ގާހިރާގައި ދިން ބޮމުގެ ހަމަލާއެއްގައި ގިނަ ބަޔަކު މަރާލައިފިއެވެ.\nޚަބަރުތައް ބުނާގޮތުގައި މި ހަމަލާތައް ދީފައިވަނީ ގާހިރާގެ މެދުތެރޭގެ އަވަށެއްގައި މިއަދު ހެނދުނުގެ ވަގުތެއްގައެވެ. މި ހަމަލާގައި 19 މީހަކު މިހާތަނަށް މަރުވެފައިވާކަމަށް މިސްރުގެ ސިއްޙީ ވުޒާރާއިން ކަށަވަރުކޮށްދީފައިވާއިރު، ހަމަލާގައި ޒަޚަމްވި މީހުންގެ އަދަދު 30 އަށް އަރާ ކަމަށް އެ ވުޒާރާއިން ބުނެއެވެ.\nމިއީ ޖަމާޢަތަކުން ދިން ނިރުބަވެރި ހަމަލާއެއް ކަމެއް އެނގިފައިނުވާއިރު، އަދި އެއްވެސް ނިރުބަވެރި ޖަމާޢަތަކުން މިހާތަނަށް ހަމަލާގެ ޒިންމާ އުފުލާފައެއް ނުވެއެވެ. މި ހަމަލާ ދީފައިވަނީ ގާހިރާގެ ކާރުބާރު ބޮޑު މަގަކުން ދުއްވާފައި ދިޔަ ކާރެއް ގޮއްވާލައިގެންނެވެ. އެ ކާރު ގޮވާފައި ވަނީ އިތުރު ދެ ކާރެއްގައި ވެސް ޖެހި އެކްސިޑެންޓެއް ހިނގާފައި ވަނިކޮށެވެ.\nމި ހަމަލާއާއެކު ޒަޚަމްވި މީހުންނަށް އެ ސަރަޙައްދުގައި ހުރި ނޭޝަނަލް ކެންސާ އިންސްޓިޓިއުޓުން ވަގުތުން ފަރުވާ ދީފައިވާއިރު، އޭގެތެރެއިން ބައެއް މީހުންގެ ހާލު ސީރިއަސް ކަމަށް އޮފިޝަލުންނާއި ހަވާލާދީ ނޫސްތަކުގައި ބުނެފައި ވެއެވެ.\nމި ހަމަލާގެ ތަހުޤީޤެއް މިހާރު މިސްރުގެ އިދާރާތަކުން ވަނީ ފަށާފައެވެ. ނަމަވެސް ހަމަލާ އާއި ބެހޭގޮތުން އަދި ރަސްމީ ފަރާތަކުން އެއްޗެއް ބުނެފައެއް ނުވެއެވެ.\nބޮމުގެ ހަމަލާގެ މައްސަލަ ކުރިއަށްދަނީ ކިހާވަރަކަށް؟\nއޮގަސްޓް 6, 2019 11:08\nއިޒްރޭލުން ކުރި ކަމަކަށް ވާނީ .މުސްލިމުން ނުކުރާނެ ތިކަހަލަ ކަމެއް\nއޮގަސްޓް 6, 2019 19:18\nމުސްލިމުން ދަންނ ކަމެއް ނޫން ތީ


July 2018 gai bridge hulhuvaane, masakkaiy dhanee schedule aa eggothah: Muizz | Mihaaru\nބްރިޖްގެ ފައުންޑޭޝަނަށް ޕްލެޓް ފޯމް އަޅާފައި: މިހާރު ކުރަމުން އަންނަނީ ތަނބުތައް ޖެހުމުގެ މަސައްކަތް.\nޖުލައި 2018 ގައި ބްރިޖް ހުޅުވާނެ، މަސައްކަތް ދަނީ ޝެޑިއުލަށް: މުއިއްޒު\n11 ޖުލައި 2016 - 09:33 28 comments\nމާލެ އާއި ހުޅުލެއާ ދެމެދު އަޅާ ބްރިޖްގެ މަސައްކަތް ޝެޑިއުލާ އެއްގޮތަށް ކުރަމުން އަންނަ ކަމަށާއި ޖުލައި 2018 ގައި ބްރިޖް ހުޅުވާނެ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު ރޭ ވިދާޅުވެއްޖެ އެވެ.\nމިއީ އާއްމުކޮށް ހުޅަނގު މޫސުމުގެ ގަދަ ދުވަސްވަރަށް ވާތީ، ކަނޑު އަޑި އަށް ބްރިޖްގެ ތަނބުތައް ޖެހުމުގައި ގޮންޖެހުންތަކެއް ކުރިމަތިވެފައިވާ ކަމަށް "މިހާރު" ގައި އިއްޔެ ލިޔެފައި ވަނިކޮށް މިނިސްޓަރު ކުރެއްވި ޓުވީޓެއްގައި ވިދާޅުވީ "ބްރިޖްގެ މަސައްކަތް ލަސްވެފައިވާ ކަމަށް ބުނާ ބުނުމުގައި ހަގީގަތެއް ނެތް" ކަމަށެވެ.\nމިނިސްޓަރު މިހެން ވިދާޅުވިއިރު، "މިހާރު"ގެ ހަބަރުގައި ބްރިޖްގެ މަސައްކަތް ލަސްވާނެ ކަމަށް ބުނެފައެއް ނުވެ އެވެ.\nބްރިޖް މަސައްކަތުގައި އުޅުއްވާ އޮފިޝަލަކާ ހަވާލާދީ އެ ހަބަރުގައި ވަނީ، މާލެ އާއި ހުޅެލެއާ ދެމެދު އަޅާ ބްރިޖްގެ ބިޔަ ތަނބުތައް ޖަހަމުން އަންނަ އިރު، މި ދުވަސްވަރު ކަނޑުގެ ބާނިތައް ބޮޑުވުމާއި އޮއި ގަދަވުމުން ބޮޑެތި ދަތިތަކެއް ކުރިމަތިވެފައިވާ ކަަމަށެވެ.\nހައުސިން މިނިސްޓަރު ޑރ. މުއިއްޒު: ޝެޑިއުލާ އެއްގޮތަށް ބްރިޖްގެ މަސައްކަތް ކުރިއަށް ދާ ކަމަށް ވިދާޅުވި. -- ފޮޓޯ: މުހައްމަދު ޝަރުހާން/ މިހާރު\nއޮފިޝަލް ވިދާޅުވެފައިވާ ގޮތުގައި ބްރިޖްގެ އެންމެ އުނދަގޫ ބަޔަކީ ފުން ކަނޑަށް ހޮޅި ޖެހުމެވެ. މިއީ ހުޅަނގު މޫސުމުގެ ވެސް އާންމުކޮށް ކަނޑު ގަދަވާ އެއް ނަކަތް ކަމަށްވާ ފުނޯސް ނަކަތުގެ ދުވަސްވަރަށް ވާތީ އެ ސަރަހައްދުގައި ވެސް ވަނީ އަަހަރުގެ އެހެން ދުވަސްތަކަށް ވުރެ ބާނިތައް ބޮޑުވެފަ އެވެ.\n"ބައެއް ފަހަރަށް 6-7 ނޮޓްސްގައި އޮއި އުޅޭ ކަމަށް ވަނީ. އެހެންވީމަ ހޮޅިއެއް އަޑި އަށް ދާއިރު ވަރަށް އުނދަގޫވާނެ. މިދިޔަ ހަފުތާ ތެރޭގައި ވެސް އެ އުނދަގޫ ވަރަށް ބޮޑަށް ކުރިމަތިވި،" އޮފިޝަލް ވިދާޅުވި އެވެ.\nކަނޑު އަޑީގައި ހޮޅިތައް ޖަހަން ފެށުމުގެ ކުރިން ކަނޑުގެ އޮއިވަރު ހުރި މިންވަރާއި ބާނިތަކުގެ އުސްމިން ފަދަ ގިނަ މައުލޫމާތުތަކެއް އެއްކުރެ އެވެ. ކަނޑަށް ޖަހާ ހޮޅީގެ ވަށަމިނުގައި 10 ފޫޓު ހުރެ އެވެ. މިހާތަނަށް ހަތަރު ހޮޅި ވަނީ ޖަހައި ނިންމައިފަ އެވެ.\nއިތުރު ލިޔުންތައް ހައުސިން މިނިސްޓަރު ކުރީގެ މިނިސްޓަރު ޑރ. މުހައްމަދު މުއިއްޒު މާލެ-ހުޅުމާލެ ބްރިޖު\nމާލެ ކައިރިން ބްރިޖުގެ ޑެކް އެޅުމުގެ ބޮޑުބައި ނިމިއްޖެ


World Cup ge Huvafenah Raajje thayyaaru tha? | Mihaaru\nއޭޝިއަން ކަޕް ކޮލިފައިންގައި ރާއްޖެ އާއި ފަލަސްތީން ކުޅުނު މެޗުގެ ތެރެއިން ގަލޮޅު ދަނޑުގައި ދިވެހި ސަޕޯޓަރުން ގައުމީ ދިދަހިފައިގެން.-- ފޮޓޯ: ނިޝާން އަލީ/ މިހާރު\nވޯލްޑް ކަޕުގެ ހުވަފެނަށް ރާއްޖެ ތައްޔާރުތަ؟\n31 ޖުލައި 2018 - 09:13 17 comments\n"މިއީ އަހަރެންގެ ކޯޗިން ކެރިއަރުގައި ހަވާލުވި އެންމެ އެންމެ އުނދަގޫ މަސައްކަތް. މިތާގައި (ރާއްޖޭގައި) ހުނަރު އެބައޮތް. އެކަމަކު މީގެ ބޭނުން ހިފޭނެ ގޮތްތަކެއް ނެތް،"\nމިއީ 2016 ވަނަ އަހަރުގެ ސައުތު އޭޝިއަން ގޭމްސްގެ ސެމީ ފައިނަލުން ފަހު ވަގުތު ވަން ގޯލުތަކުން ނޭޕާލް އަތުން ބަލިވި މެޗަށް ފަހު އޭރު ގައުމީ ފުޓްބޯޅަ ޓީމުގެ ކޯޗަކަށް ހުރި ނިއު ޒީލެންޑުގެ ރިކީ ހާބަޓް ބުނި ވާހަކަ އެކެވެ. ދެކުނު އެފްރިކާގައި 2010 ވަނަ އަހަރު އޮތް ވޯލްޑް ކަޕުގައި ނިއު ޒީލެންޑަށް ކޯޗުކޮށްދިން ހާބަޓަށް ވޯލްޑް ކަޕުގެ ތަޖުރިބާ ލިބިހުރެ، އޭނާ އަށް ރާއްޖޭގެ ކޯޗުކަން ކުރުން އުނދަގޫ ކަމަށް ބުނުމުން މި މަސައްކަތުގައި ހުރި ގޮންޖެހުންތައް އެނގެ އެވެ. ޓާގެޓެއް ހާސިލްކުރެވޭނީ ގިނަ މަސައްކަތްތަކެއް ކޮށްގެންކަން ޔަގީންވެ އެވެ.\nހާބަޓަށް ފަހު ދެން ގައުމީ ޓީމުގެ ކޯޗުކަމާ ހަވާލުވީ އޭޝިއާ ފުޓްބޯޅައިގެ ތަޖުރިބާ ލިބިފައިވާ އޮސްޓްރޭލިއާގެ ޑަރެން ސްޓެވާޓް އެވެ. އޭނާ ގައުމީ ޓީމު ގޮވައިގެން ހާސިލްކުރަން ކަނޑައެޅި އެންމެ ބޮޑު ޓާގެޓަކީ އަންނަ އަހަރު ޔޫއޭއީގައި އޮތް އޭޝިއަން ކަޕަށް ރާއްޖެ ގެންގޮސްދިނުމެވެ. އެ ހުވަފެން ދިޔައި ފެނަށެވެ. އަދި ސްޓެވާޓްގެ އެއްބަސްވުމުގެ މުއްދަތު ހަަމަވިއިރު، އޭނާ އަށް ދިން އެއް ޓާގެޓް އޮތްތާގައި އޮތީ އެވެ. އެއީ ސާފް ސުޒުކީ ކަޕް ކާމިޔާބު ކުރުމެވެ. ސާފް ސުޒުކީ ކަޕްގެ ޓާގެޓަށް އޭނާ އަށް މަސައްކަތް ނުކުރެވުނީ މުބާރާތް ކުޅޭނެ ތާރީހެއް ކަނޑައެޅިއިރު، ސްޓެވާޓަށް ރާއްޖޭގެ ކޯޗުކަށް ގެއްލިފައިވުމުންނެވެ.\nމި ފަހަރުގެ ސާފް ސުޒުކީ ކަޕަށް ރާއްޖެ ނުކުންނާނީ ކުރިން މި މުބާރާތުގައި އަފްގާނިސްތާނަށް އިރުޝާދުދިން ކްރޮއޭޝިއާގެ ޕީޓަ ސެގާޓްގެ ކޯޗުކަމުގަ އެވެ. އޭނަގެ ކޯޗުކަމުގައި ރާއްޖެ ކުޅުނު ފުރަތަމަ މެޗުން ސިންގަޕޫރު އަތުން ބަލިވި ނަމަވެސް ދެ ވަނަ މެޗުން ވަނީ ބޫޓާން އަތުން 7-0 އިން މޮޅުވެފަ އެވެ. މިއީ ޒުވާން ޖީލެއްގެ ފެށުން ކަމަށް އޭނާ ވަނީ އެ ދުވަހު ބުނެފަ އެވެ. އެކަމަކު އޭރު ސެގާޓް ބުނީ މިއީ އޭނާގެ ފުރިހަމަ ޓީމެއް ނޫން ކަމަށާއި ދެން ނަގާ ޓީމަކީ އޭނާ ވަރަށް ރަނގަޅަށް ދިރާސާ ކުރުމަށް ފަހު މުސްތަގުބަލަށް ނަގާނެ ޓީމެއް ކަަމަށެވެ.\nThin coachunge furathama dhuvas: thafaathu vaahaka thakeh!\nގައުމީ ޓީމުގެ ކޯޗުކަމަށް އެންމެ ފަހުން އައި ތިން ކޯޗުންގެ ފުރަތަމަ ނޫސްވެރިންގެ ބައްދަލުވުމުގައި ތަފާތު ވާހަކަތަކެއް.\nރަނގަޅަށް ދިރާސާ ކުރުމަށް ފަހު ސާފް ސުޒުކީ ކަޕަށް ސެގާޓް ނެގި ޓީމުން ބަދަލުތަކެއް ފެނުނެވެ. ރާއްޖޭގެ އެންމެ މޮޅު ކުޅުންތެރިއާ އަލީ އަޝްފާގު (ދަގަނޑޭ) ނެތީ ބައިވަރު ސަބަބުތަކެއް ހުރެގެން ކަމަށާއި އޭގެ އެންމެ ބޮޑު ސަބަބަކީ އުމުރުން ދޮށިވުން ކަަމަށާއި ގަތަރުގައި 2022 ވަނަ އަހަރު އޮންނަ ވޯލްޑް ކަޕަށްދިއުމުގެ ހުވަފެން ދެކެމުން އަންނައިރު އެހާ ހިސާބަށްދާއިރު، އަޝްފާގަށް ހުންނާނީ ވަރަށް ދުވަސްވެފައި ކަމަށްވާތީ ނެގެން ނެތް ކަމަށް ވެސް ސެގާޓްގެ ވާހަކައިގައި އިޝާރާތްކުރި އެވެ. ގަތަރުގެ ވޯލްޑް ކަޕުގެ ވާހަކަތަކެއް ކުއްލިއަކަށް އައުމަކީ ލިބުނު އެންމެ ބޮޑު ހައިރާންކަމެވެ.\nސާފް ސުޒުކީ ކަޕުގެ ގައުމީ ޓީމުގެ ސްކޮޑު އިއުލާން ކުރުމަށް ނޫސްވެރިންގެ ބައްދަލުވުމުގައި ގައުމީ ކޯޗު ސެގާޓް ވޯލްޑް ކަޕަށް ޓީމެއް ބިނާކުރާ ވާހަކަ ބުނުމުން އެއީ ހަގީގަތުގައި ވެސް ކުރާ ޓާގެޓެއްތޯ ސުވާލުކުރި އެވެ، ޖަވާބުގައި ސެގާޓް ބުނީ ވޯލްޑް ކަޕުގެ އުއްމީދު އެބައޮތް ކަމަށެވެ. އަދި އުއްމީދެއް ނެތި ހުވަފެނެއް ނުދެކޭ މީހަކަށް އެއްވެސް ކަމެއް ހާސިލްނުވާނެ ކަމަށް ބުންޏެވެ.\nދާދި ފަހުން ނިމިދިޔަ ވޯލްޑް ކަޕްގެ ދުވަސްވަރުގައި ސެގާޓާ ދިވެހި ގިނަ ޒުވާނުންނާ ދިމާވި ކަމަށާއި އެ ކުދިން ވެސް ތިބީ ވޯލްޑް ކަޕަށް ދިއުމުގެ އުއްމީދުގައި ކަމަށްވާއިރު، އެ ކުދިންނާއި ރާއްޖެ އަށް އެކަން ހާސިލްކޮށްދޭން ބޭނުންވާ ކަމަށް އޭނާ ބުންޏެވެ. އެއީ ހުވަފެން ދެކުން ހުއްޓާލަން ބޭނުންނުވާތީ އޭނާ ވެސް ބޭނުމީ 2022 ވަނަ އަހަރުގެ ވޯލްޑް ކަޕަށް ރާއްޖެ ގޮވައިގެން ދިއުމުގައި ކުރިއަށްދާން ކަމަށް ބުންޏެވެ.\nދުނިޔޭގެ ފުޓްބޯޅައިގެ އެންމެ މަތީ ފަންތީގެ ޓީމުތައް ވާދަކުރާ ވޯލްޑް ކަޕުގައި ރާއްޖެ ކުޅުމުގެ ހުވަފެން ދުށުމަކީ ގޯހެއް ނޫނެވެ. އެކަން ބޭނުންވާނެ އެކަމަކަށް އެދި އެދި ތިބޭނެ މީހުން ވެސް މަދެއް ނުވާނެ އެވެ. އެކަމަކު ހަމަ އެހެން ހުރެފައި ވޯލްޑް ކަޕާ ހަމައަށް ވާސިލްވުމަކީ ވާނެ ކަމެއް ނޫނެވެ. ކުރަން ހުރި މަސައްކަތް ވެސް ބައިވަރެވެ.\nގައުމީ ޓީމަށް ކޯޗުކޮށްދިން ވޯލްޑް ކަޕުގެ ތަޖުރިބާހުރި ކޯޗެއް ކަމަށްވާ ހާބަޓް ވެސް ޓީމުގައި މަސައްކަތްކުރިއިރު، އޭނާ ދުށީ މިއީ އެންމެ އުނދަގޫ މަސައްކަތުގެ ގޮތުގަ އެވެ. އެކަމަކު ޓީމާ ހަވާލުވެ، ފުރަތަމަ މުބާރާތެއްގެ މެޗެއް ނުކުޅެ ވޯލްޑް ކަޕްގެ ހުވަފެނުގެ ވާހަކަ ދެއްކުމަކީ އެންމެ ރަނގަޅު ކަމެއްތޯ ނޫނީ މިއީ ސަމާލުކަން ހޯދަން ކުރިކަމެއްތޯ އެއީ އުފެދޭ ސުވާލެކެވެ.\nވޯލްޑް ކަޕެއްގައި ކުޅުމުގެ ވާހަކަ ދައްކާއިރު ރާއްޖޭގެ ފުޓްބޯޅަ މި ވަގުތު އޮތް ހާލަތަށް ނަޒަރު ހިންގާލުމަކީ ވެސް ވަރަށް މުހިއްމު ކަމެކެވެ. ފުރަތަމަ ޑިވިޝަނުގައި ވާދަކުރާ ޓީމުތަކުން ޕްރެކްޓިސް ކުރަން އޮތް ދަނޑާއި ލިބޭ ވަގުތާ މެދު ޝަކުވާ ނުކުރާ ބިދޭސީ ކޯޗެއް ރާއްޖެ ނާދެ އެވެ. ރާއްޖޭގެ ކުޅުންތެރިންނަށް ހުރި ގޮންޖެހުންތައް އިންތިހާ އަށް ގިނައިރު، ފުޓްބޯޅަ ކުޅެން ފީފާ މިންގަނޑަށް ފެތޭ އޮތީ އެންމެ ދަނޑެކެވެ. އެ ދަނޑުގެ ބެލެނިވެރި ފަރާތަކީ ފުޓްބޯޅައިގެ މައި އިދާރާއެއް ނޫނެވެ. މިހެން ބަލާއިރު ހުރި މައްސަލަތަކުގެ ވާހަކަ ދައްކަން ފަށައިފިއްޔާ ލިސްޓަށް އިތުރުވާނެ ކަންތައްތައް ބައިވަރެވެ.\nރާއްޖެ އަށް ވުރެން ވަސީލަތުގެ ގޮތުން މާ ކުރި އަރާފައިވާ ސަރަހައްދީ އެހެން ގައުމުތަކުގެ ގައުމު ތަކުން ވިސްނަނީ ހަރުފަތަކަށް ފަހު ހަރުފަތެއް ކުރިއަށްދާށެވެ. ސަރަހަައްދީ އެންމެ ކާމިޔާބު ގައުމު ކަމަށްވާ އިންޑިއާ އިން ދާދި ފަހުން 17 އަހަރުގެ ވޯލްޑް ކަޕް އަމިއްލަ ގައުމުގައި އިންތިޒާމްކުރި އެވެ. އެކަމަކު އެ ޓީމުން ދެން އަމާޒުހިފާފައިވަނީ އަންނަ އަހަރުގެ އޭޝިއަން ކަޕްގައި ރަނގަޅު ނަތީޖާތަކެއް ނެރޭށެވެ.\nސާފް ސުޒުކީ ކަޕަކީ މިހާރު އިންޑިއާ އިން ޒުވާން ކުޅުންތެރިންނަށް ފުރުސަތުދޭ މުބާރާތަކަށްވެއްޖެ އެވެ. އެންމެ ފަހު މުބާރާތް ކާމިޔާބު ކުރުމަށް ފަހު އެ ޓީމުން އެކަން އެ ގޮތަށްކުރާނެކަން އިއުލާންކުރިއިރު، މި ފަހަރު ފޮނުވި ޓީމުން އެކަން ސާބިތުވެ އެވެ.\nސެގާޓްގެ ކޯޗުކަމުގައި 2015 ވަނަ އަހަރުގެ ސާފް ސުޒުކީ ކަޕްގައި އަފްގާނިސްތާނުން ވަނީ ރާއްޖޭގެ މައްޗަށް 4-1 އިން ކުރިހޯދައިފަ އެވެ. މިއީ އަފްގާނިސްތާން އަތުން ރާއްޖެ ބަލިވި އެންމެ ތަފާތު ބޮޑު ނަތީޖާ އެވެ. ހާބަޓްގެ ކޯޗުކަމުގައި ކުޅުުނު ރާއްޖެ އަތުން ސެގާޓް އެ ފަހަރު ހޯދި މޮޅާ ބެހޭގޮތުން އޭނާ ވަނީ ދާދި ފަހުން ވާހަކަ ދައްކައިފަ އެވެ. އަފްގާނިސްތާނަށް އެ ފަހަރު ރާއްޖެ އަތުން އެ ވަރުގެ މޮޅެއް ހޯދޭނެ ކަމަށް އެ ގައުމުގެ މީހުން ގަބޫލުނުކުރާ ކަމަށް ސެގާޓް ބުންޏެވެ. އެކަމަކު އެކަން ވެސް ހާސިލްވީ އޭނާ އުއްމީދުގައި ހުރުމުން ކަމަށެވެ. އަދި ފުޓްބޯޅަ އާއި ދިރިއުޅުމުގައި ކަންކަމާ ކުރިމަތިލާއިރު އެންމެ މުހިއްމު ކަމަކީ އުއްމީދު ދޫކޮށް ނުލުން ކަމަށް ވެސް ސެގާޓް ބުންޏެވެ.\nގައުމީ ޓީމުގެ ކޯޗު ސެގާޓް (މ) އާއި ދަގަނޑޭ (ވ) އަދި ކީޕަރު އިމްރާން. -- ފޮޓޯ: ނިޝާން އަލީ/ މިހާރު\nއެންމެ ފަހުން ސާފް ސުޒުކީ ކަޕް ފައިނަލުގައި އަފްގާނިސްތާން އަތުން މޮޅުވި މެޗަށް ފަހު އިންޑިއާގެ ކޯޗު ސްޓެފަން ކޮންސްޓަންޓީން ބުނީ އޭނާގެ ޓީމު އެ މެޗުން ހޯދި މޮޅަކީ ޔޫރަޕް ފުޓްބޯޅައިގެ ޓީމެއް އަތުން ހޯދި މޮޅެކެވެ. އެ ފަހަރު އަފްގާނިސްތާން ޓީމުގައި ކުޅުނު ކުޅުންތެރިންގެ ތެރެއިން 15 އަށް ވުރެ ގިނަ ކުޅުންތެރިން އޭރު ކުޅެމުންދިޔައީ ޔޫރަފްގެ ދަށް ފަންތީގެ ކްލަބްތަކުގަ އެވެ. ގިނަ ކުޅުންތެރިންނަކީ ސްވިޑެން އާއި ޖަރުމަނުގެ ދެ ވަނަ ނޫނީ ތިން ވަނަ ޑިވިޝަނުގެ ކްލަބްތަކުގެ ކުޅުންތެރިންނެވެ.\nޖަރުމަނުގެ ކްލަބްތަކުގެ އެސިސްޓަންޓް ކޯޗެއްގެ ގޮތުގައި ކޯޗިން ކެރިއަރު ފެށި ސެގާޓް ވަނީ އޮސްޓްރިއާ އާއި އިންޑޮނޭޝިއާ އަދި ބޮސްނިއާގެ ކްލަބްތަކަށް ކޯޗުކޮށްދީފަ އެވެ. އަދި އޭނާ ވަނީ މީގެ ކުރިން ޖޯޖިއާގެ 21 އަހަރުން ދަށުގެ ޓީމާއި ސީނިއާ ޓީމަށް ކޯޗުކޮށްދީފަ އެވެ.\nމި ހުރިހާ ޓީމަކީ ވެސް ރާއްޖެ އަށް ވުރެން ހުރިހާ ގޮތަކުން ވަސީލަތާއި ކުޅުންތެރިންގެ ފެންވަރުގެ ގޮތުން ބެލިޔަސް ކުރީގައި އުޅޭ ޓީމުތަކެވެ. އެ ޓީމުތަކުން ހޯދާފައި ހުރި ކުރިއެރުންތަކާ އެހެން ކަންކަމަށް ބަލާއިރު، ސެގާޓްގެ މަސައްކަތް ބަލައިގަންނަން ޖެހެ އެވެ. އެއީ ދެކޮޅު ހެދޭނެ ކަމެއް ނޫނެވެ.\nއެކަމަކު ރާއްޖެ ފަދަ ފުޓްބޯޅައިގެ ކުރިއަރުވައި ވާސިލަތުގެ ގޮތުން ނިކަމެތިކޮށް އޮވެ، އެހެން ހަރުފަތަށް ދިއުމަށް މަސައްކަތް ކުރަމުން އަންނަ ޓީމަކަށް ވޯލްޑް ކަޕް ކުޅުމުގެ ހުވަފެނެއްގެ ވާހަކަ ކޯޗެއްގެ ފަރާތުން އިވުމަކީ ގިނަ ބަޔެއްގެ އުއްމީދު ވެސް އޭނާއާ މެދު ގުޅޭނެ ކަމެކެވެ. އަދި އަނެއް ބަޔެއްގެ ނަޒަރުގައި އޭނާ އަށް މަލާމާތް ވެސް ރައްދުވާނެ ކަމެކެވެ. އެއީ އެ ވަރުގެ ކަމެއްގެ "ހުވަފެން" ބެލޭނީ އެއާ އެއްވަރަށް މަސައްކަތް ކުރެވޭނެ ކަންތައްތަކެއް ވެސް ފުރިހަމަވެފައި ހުރެގެންނެވެ. ވޯލްޑް ކަޕެެެއްގެ ވާހަަކަ ދެއްކޭނީ މި ޓީމާ އެކު ރަނގަޅު ތަޖުރިބާތަކެއް ވެސް ކޮށްގެން ކަމަށްވާތީ އެވެ.\nމިސާލަކަށް ބަލާއިރު ރާއްޖެ އަންނަ ކޯޗުން އެންމެ ބޮޑަށް ފާހަގަކުރާ އެއް ކަަމަކީ ގިނަ މެޗުތަކެއް ކުޅެލަން ނުލިބި ސީދާ ވާދަވެރި މެޗުތަކަށް ދާން ޖެހޭ މައްސަލަ އެވެ. ސެގާޓް ވަނީ އެ ކަންތައްތައް ރަނގަޅު ކުރަން އޭނާ މަސައްކަތް ކުރާނެ ކަމަށް ބުނެފަ އެވެ. އަދި އަހަރުގެ އެކި ދުވަސްތަކުގައި އޮންނަ ފީފާ ބްރޭކުގައި ގިނަ މެޗުތަކެއް ކުޅުމަށް އިސްކަންދޭނެ ކަމަށް ބުންޏެވެ. އެކަމަކު މިއީ އަދި މިހާތަނަށް ފުރިހަމަވެފައި ނެތް ކަމެކެވެ. މެޗުތަކެއް ކުޅެލަން ލިބެނީ މުބާރާތަކާ ކައިރި ކޮށްފައިދާ ޓްރެއިނިން ކޭމްޕެއްގެ ތެރެއިންނެވެ. ފީފާ ދުވަސްތަކުގައި ބޭނުންވިޔަސް ގިނަ ފަހަރު އެކި ސަބަބުތަކާ ހުރެ މެޗުތަކެއް ކުޅޭނެ ފުރުސަތެއް ނުލިބެ އެވެ.\nދެން އޮތީ ޒުވާން ކުޅުންތެރިން ބިނާކުރާ ވާހަކަ އެވެ. ޒުވާން ކުޅުންތެރިންނަށް ފުރުސަތު ދޭ ވާހަކަ އެވެ. ނިސްބަތުން ޒުވާން ކުޅުންތެރިންނަށް ވާދަވެރި މެޗުތަކެއް ކުޅެލަން ލިބޭ އެންމެ ރަނގަޅު އެއް މުބާރާތަކީ އޭޝިއަން ގޭމްސް އެވެ. އަންނަ މަހު 14 އިން ސެޕްޓެމްބަރު 1 އަށް ކުރިއަށްދާ އޭޝިއަން ގޭމްސްގައި ޒުވާން ގައުމީ ޓިމު ބައިވެރިނުކުރަން ކުޅިވަރު ކައުންސިލާއި އޮލިމްޕިކް ކޮމިޓީ އާއި މަޝްވަރާ ކުރުމަށް ފަހު އެފްއޭއެމުން ނިންމީ ސެޕްޓެމްބަރު5އިން 15 އަށް ކުރިއަށްދާ ސާފް ސުޒުކީ ކަޕުގައި ކުޅޭތީ ޝެޑިއުލަށް ބުރޫއަރާތީއޭ ބުނުމަކުން އެއީ އެންމެ ރަނގަޅު ގޮތް ކަމަށް ނިންމެން ނެތެވެ. އަދި ސާފް ސުޒުކީ ކަޕްގައި ވެސް ޒުވާން ކުޅުންތެރިން ކުޅޭ ވާހަކަ ދެއްކުމަކީ އޭޝިއަން ގޭމްސްގައި ޒުވާން ކުޅުންތެރިންނަށް ގެއްލުނު ފުރުސަތުން ލިބޭ ގެއްލުން ފޫބެއްދޭނެ ކަމެއް ވެސް ނޫނެވެ. އޭޝިއަން ގޭމްސްގެ ފުރުސަތުގެ ބޭނުން ހިފި ނަމަ ޒުވާން އެތައް ކުޅުންތެރިންނަކަށް އޭޝިއާގެ މަތީ ފަންތީގެ ޓީމުތަކާ ކުޅުމުގެ ރަނުގެ ފުރުސަތުތަކެއް ލިބުނީހެވެ.\nވޯލްޑް ކަޕުގެ ހުވަފެން ކޯޗު ދެއްކި އިރު، ސާފް ސުޒުކީ ކަޕުގެ ތަށްޓަށް އުއްމީދުކުރަންތޯ އެހުމުން ކޯޗު ބުނީ ތަށި ނުލިބޭތާ 10 އަހަރުވެއްޖެ ކަމަށާއި އެހެންވެ އެ ވާހަކަ ދެއްކެން ނެތް ކަމަށެވެ. އެކަމަކު ހަތަރު އަހަރު ފަހުން އޮންނަ ވޯލްޑް ކަޕަކަށް އުއްމީދުކުރެ އެވެ. އަނެއްކޮޅުން ވޯލްޑް ކަޕުގެ އުއްމީދުގެ ވާހަކަ ސެގާޓް ދެއްކިއިރު އޭނާ މުޅި ނޫސްވެރިންގެ ބައްދަލުވުމުގައި ވެސް ދެއްކީ ބޫޓާން އަތުން 7-0 އިން މޮޅުވި މެޗުގެ ވާހަކަ އެވެ. ބޮޑު އުއްމީދެއް ކުރާއިރު، އަހަރެމެން ހިތްވަރު ހޯދަން ޖެހެނީ ދުވަހަކު ވެސް އެ ޓީމެއްގެ އަތުން ބަލިވެފައިނުވާ ޓީމެއްގެ އަތުން ލިބުނު މޮޅެއްގެ ވާހަކައިން ހެއްޔެވެ؟\nމި އަހަރު ރަޝިއާގައި އޮތް ވޯލްޑް ކަޕުގައި މުޅިން އަލަށް ވެސް ބައެއް ގައުމުތަކުން ވާދަކުރި އެވެ. އޭގެ ތެރެއިން ދިވެހިންނަށް އެންމެ މިސާލު ނަގަން ފަސޭހަ ގައުމަކީ ރާއްޖެއާ ގާތްގަނޑަަކަށް އެއް އާބާދީއެއް އޮތް އައިސްލެންޑް އެވެ. އައިސްލެންޑަށް ވޯލްޑް ކަޕުގައި ކުޅެވޭނަމަ ރާއްޖެ އަށް ނުވާންވީ ކީއްވެހޭ އެއީ ވެސް ގިނަ ބަޔަކު އުފައްދާ ސުވާލެކެވެ. އައިސްލެންޑުގެ ކުޅުންތެރިން ޔޫރަޕްގައި ކުޅެން ފެށިތާ އެތައް އަހަރުތަކެއް ވެއްޖެ އެވެ. ފުޓްބޯޅައިގެ އިތުރުން އައިސްލެންޑުގެ މުޅި ކުޅިވަރު ކޮޅަން ޖަހަން އެ ގައުމުގެ އެންމެން އަތު ގުޅާލައިގެން މަސައްކަތް ފެށީ މީގެ 15 އަހަރު ކުރިންނެވެ. އޭގެ ނަތީޖާ ފެންނަން ފެށީ ކުއްލިއަކަށް ނޫނެވެ. ހަރުފަތަކަށް ފަހު ހަރުފަތަކުންނެވެ.\nރާއްޖޭގެ ގައުމީ ޓީމާ ހަވާލުވެ މި ހޭދަވީ ހަތަރު މަސް ދުވަހުގެތެރޭގައި ކުރެވުނު ތަޖުރިބާގެ އަލީގައި ސެގާޓަށް ހަތަރު އަހަރު ތެރޭގައި ރާއްޖެ ގޮވައިގެން ވޯލްޑް ކަޕުގައި ކުޅުމުގެ ހުވަފެން ދެކެވިދާނެ އެވެ. އެއީ ވަރަށް އުއްމީދީ ވާހަކަ އެކެވެ. އަދި މަލާމަތް ވެސް ރައްދުވާނެ ވާހަކަ އެކެވެ. ދިވެހި ފުޓްބޯޅަ މިހާރު އޮތް ހާލަތާއި ދިވެހިން މި ކުޅިވަރު ކުރިއަރުވަން ކުރަން ހުރި މަސައްކަތާއި އުފެދިފައިވާ ހިޔާލުތަފާތުވުންތަކާއި އެ ހުރިހާ ކަމަކަށް ބަލާއިރު، ދިވެހިން އޮތީ ވޯލްޑް ކަޕުގެ "ހުވަފެން" ދެކިގެން އެއާ އެކު ކުރިއަށްދާން ތައްޔާރަށް ތިބިތޯ އެއީ މީގެ އެންމެ ބޮޑު ސުވާލެވެ. ނޫނީ އެ ފަދަ ކަމެއްގެ ވާހަކަ އަދި ދެއްކުމަކީ ކުރަން ހުރި މަސައްކަތަށް ކުރިމަތިވާނެ ކިހާ ބޮޑެތި ފާޑުކިޔުންތަކެއްތޯ ވެސް ވިސްނާލުން ރަނގަޅެވެ.


އިންކަމް ސަޕޯޓުގެ ގޮތުގައި 43.6 މިލިއަން ރުފިޔާ ދޫކޮށްފި – Dhuvas Online\nއިންކަމް ސަޕޯޓުގެ ގޮތުގައި 43.6 މިލިއަން ރުފިޔާ ދޫކޮށްފި\nފިނޭންސް މިނިސްޓްރީގެ ތަފާސްހިސާބުތައް ދައްކާގޮތުން މި ހިނގާ އޮގަސްޓް މަހުގެ 13 ވަނަ ދުވަހުގެ ނިޔަލަށް 5,440 މީހަކަށް އިންކަމް ސަޕޯޓް އެލެވެންސް ދޫކޮށްފައިވެ އެވެ. އަދި މިހާތަނަށް ދޫކޮށްފައިވާ ފައިސާގެ ޖުމުލަ އަދަދު 43.6 މިލިއަނަށް އަރާ ކަމަށް ފިނޭންސް މިނިސްޓްރީން މައުލޫމާތުދެ އެވެ. މުއާމަލާތްތަކުގެ އަދަދު 10،522 އަރާފައިވާ ކަމަށް ފިނޭންސްގެ ތަފާސް ހިސާބުތަކުން ދައްކައެވެ.\n“އިންކަމް ސްޕޯޓް އެލަވަސް” ދޫކުރަނީ ކޮވިޑް-19 އާ ގުޅިގެން ވަޒީފާ ގެއްލުނު މީހުނާއި ވަޒީފާއަށް އަސަރު ކޮށްފައިވާ މީހުނަށެވެ. މި ފައިސާ ދޫކުރަނީ އޭޕްރީލް މަހާއި ޖޫން މަހަށެވެ. އެއީ “އިކޮނޮމިކް ރިލީފް ޕެޖޭޖު” ގައި ހިމަނައިގެން 5،000ރ. ގެ މަގުންނެވެ. އެހީ ދެނީ ކޮވިޑް-19 އާ ގުޅިގެން އިގްތިސޯދަށް އެހީވާން ސަރުކާރުން އިއުލާނު ކުރި 2.5 ބިލިއަން ރުފިޔާގެ ރިލީފް ޕެކޭޖުގައި ހިމަނައިގެނެވެ. އިންކަމް ސަޕޯޓް އެލަވަންސަށް އެދިި ހުށަހަޅަން ޖެހެނީ “ޖޮބް ސެންޓަރު ޕޯޓަލް” އަށެވެ.\nފަހުން ގެނައި ބަދަލާއި އެކު، ކޮވިޑް-19 އާ ގުޅިގެން ޑިސެމްބަރު މަހުގެ ފަހުން ވަޒީފާ އަށް އަސަރުކޮށްފައިވާ ފަރާތްތަކުގެ ތެރެއިން އެލަވެސް ލިބޭ ޝަތުރު ހަމަވާ މީހުންނަށް އެލަވެންސް ދޭން ވަނީ ނިންމާފަ އެވެ.


ސަލަފުންގެ ބޭކަލެއްގެ ވާހަކަ | Vaikaradhoolive ސަލަފުންގެ ބޭކަލެއްގެ ވާހަކަ – Vaikaradhoolive\nމިއީ ނިންޖަކުން ހޭލައްވާ ބޭފުޅެއްވެސް ނޫންތާއެވެ. ގިނަ ވަޤުތު ތަންމަތީގައި ނިދިކުރައްވަނީއެވެ. ނަމަވެސް އެބައިމީހުންނަކަށް އެކަލޭގެފާނު ނަމާދުކުރައްވާ ކަމާއި އަދި އެބައިމީހުންނަށް އެކަން ފޮރުވަނީކަމެއް ނޭނގެއެވެ.\nއެކަލޭގެފާނަކީ ޢައްލާމާ އަލްޙާފިޡު އަލްފަޤީހު އަބުލް ޢީސާ ޢަބްދިއްރަޙުމާނު ބިން އަބީ ލައިލާ އަލްއަންސާރީއެވެ. ތާބިއީ ބޭކަލެކެވެ. އެކަލޭގެފާނު އުފަންވެ ވަޑައިގަތީ އަބޫބަކުރު ރަޟިޔަﷲ ޢަންހުގެ ޚިލާފަތުގައެވެ. ނުވަތަ އޭގެ ކުރިންނެވެ. އަދި އުމަރު ރަޟިޔަﷲ ޢަންުގެ ޚިލާފަތުގެ މެދެތެރޭގައި ކަމަށްވެސް ބުނެވެއެވެ. ޞަޙާބީ ބޭކަލުންގެ ތެރެއިން ޢުމަރު ޢަލީ އިބުނު މަސްޢޫދު ބިލާލު ރަޟިޔަﷲ ޢަންހުމް ފަަދަ އެތައް ޞަހާބީ ބޭކަލުންނެއްގެ ކިބައިން ޙަދީޘް ރިވާކުރެއްވިއެވެ. އެކަލޭގެފާނު ޤުރުއާން ކިޔަވާ ވިދާޅުވީ ޢަލީ ރަޟިޔަﷲ ޢަންހުގެ ކިބައިންނެވެ. އެކަލޭގެފާނަކީ ވަރަށް ގިނަ ޙަދީޘްރިވާކުރައްވާފައިވާ ބޭކަލެކެވެ. އެކަލޭގެފާނު އަވަހާރަކޮށްލެވުނީ ހިޖުރީ ސަނަތުން 82 ނުވަތަ 83 ވަނަ އަހަރުގައެވެ.\nޓެގް: ދީނީ ވާހަކަ، ވާހަކަ


vnews - "ފުލުހުން ސިޔާސީ ކުރުވަންޏާ ގައުމު ފާލުން ނެއްޓޭނެ"\n"ފުލުހުން ސިޔާސީ ކުރުވަންޏާ ގައުމު ފާލުން ނެއްޓޭނެ"\nކޮމިޝަނާ އޮފް ޕޮލިސްގެ މަގާމުން އިސްތިއުފާ ދެއްވި އަބްދުﷲ ރިޔާޒް: އެމަނިކުފާނު ހުންނެވީ ސިޔާސީ ދާއިރާއަށް ވަޑައިގަތުމަށް ތައްޔާރުވެގެން -- ވީފޮޓޯ: އަހުމަދު މަމްދޫހު (މަންދު)\nފާޑުކިޔުންތަކުގެ ތެރެއިން ގޮންޖެހުންތަކާއެކު ވަރުގަދަ ހިދުމަތްތަކެއް ކުރައްވާ ފުލުހުންގެ ހިދުމަތުގައި ބޮޑު ކާމިޔާބީއެއް ހޯއްދެވި ކޮމިޝަނާ އޮފް ޕޮލިސް. އަބްދުﷲ ރިޔާޒް މަގާމުން އިސްތިއުފާ ދެއްވީ ފުލުހުންގެ ހިދުމަތުގައި 24 އަހަރު ހޭދަ ކުރެއްވުމަށްފަހު އެވެ. ރައީސް އަބްދުﷲ ޔާމީނުގެ ވެރިކަމުގެ ދައުރު ފެށުމާއެކު ގައުމަށް ލިބުނު އެންމެ ބޮޑު ހައިރާން ކަމަކީ ވެސް ރިޔާޒު މަގާމު ދޫކޮށްލެއްވުމެވެ. ނަމަވެސް ރިޔާޒު ވިދާޅުވާ ގޮތުންނަމަ ޕޮލިސްގެ ދާއިރާގައި އެމަނިކުފާނަށް އެންމެ ކުރިއަށް ދެވޭނެ މަގާމަކީ އެމަނިކުފާނު ދޫކޮށްލެވި މަގާމެވެ. ކެރިއަރުގައި ދެން ކުރިއެރުމެއް އޮންނާނީ ފުލުހުންގެ ހިދުމަތުން ދުރަށް ވަޑައިގަތުމުންނެވެ. އެހެން މަސައްކަތެއް، އެހެން ހިދުމަތެއް ފަށައިގެނެވެ. ތިރީގައި މިވަނީ ވީނިއުސްގެ ނޫސްވެރިޔާ ފާތުމަތު ޒައިނާ އަށް ރިޔާޒް ދެއްވާފައިވާ ހާއްސަ އިންޓަވިއުއެއްގެ ބައެއް ސުވާލުތަކާއި ޖަވާބެވެ.\nކޮމިޝަނާގެ މަގާމު ދޫކޮށްލެއްވީ، ހޯމް މިނިސްޓަރު ކަމަކީ ޝައުގުވެރިވެވަޑައިގެންނެވި ކަމެއްތޯ؟\nއަޅުގަނޑަށް ވިސްނީ ސިޔާސީ ދާއިރާއަށް ދާ ކަމަށް ވަންޏާ، އެ އޮޕަޗުނިޓީ ލިބިއްޖެއްޔާ އަޅުގަނޑަށް ޕޮލިސްގެ ކަންކަމުގައި ސަޕޯޓުކޮށްދެވޭނެ ކަމަށް. ޕޮލިސްގެ ޑިވެލޮޕްމަންޓަށް. ހަގީގަތުގައި ރައީސް ވަހީދު ވެރިކަމަށް ހަވާލުވެވަޑައިގެން ފުލް ޓައިމް ހޯމް މިނިސްޓަރެއް ނެތި ވަރަށް ގިނަ ދުވަސްތަކެއްދިޔަ. އެ ގެޕް ފިލް ކުރީ އަޅުގަނޑުމެން. ހަގީގަތުގައި މިނިސްޓަރުގެ ރެސްޕޮންސިބިލިޓީ އަޅުގަނޑުމެން އަދާކުރިން. ފުލުހުންނަށް ބޭނުންވާ ތަމުރީނުގެ ފުރުސަތުތައް ހޯދައި ދިނުމާއި އެޑިއުކޭޝަން ޑިވެލޮޕްމަންޓް ކުރިއަށް ގެންދިއުމާއި ޕޮލިސްގެ ވެލްފެއާ ކަންކަން ކުރިއަށް ގެންދިއުމާ ޕޮލިސްއަށް ބޭނުންވާނެ އިންފްރާސްޓްރަކްޗާ ޑިވިލޮޕްމަންޓާއި މިކަން ކަން އޭރުގައިވެސް ކުރެވުނު. އެހެންވީމާ އަޅުގަނޑު ވިސްނީ އަޅުގަނޑު ސިޔާސީ ދާއިރާއަށް ދަންޏާ ހޯމް މިނިސްޓަރުގެ ގޮތުގައި ހުރެގެން ހަމަ އެ ކޮންޓްރިބިއުޝަން ފުލުހުންނަށް ދެވޭނޭ. ކޮންމެހެން އެ މަގާމު ނޫނިއްޔާ ނުކުރެވޭނެއެކޭ ނޫން. އަޅުގަނޑުގެ ވިސްނުމަކީ ސަރުކާރުން އަޅުގަނޑާ އެވަގުތަކު ހަވާކުރާ ކޮންމެ ކަމެއް ގާބިލްކަން ތަންދިން މިންވަރަކުން ކުރުން.\nރިޔާޒް ވީނިއުސް އަށް އިންޓަވިއު ދެއްވަނީ -- ފޮޓޯ: ވީނިއުސް\nސަފީރުކަމަށް ވަޑައިގަތުމުގެ ވިސްނުންފުޅެއް ގެންގުޅުއްވިންތޯ؟\nއާދެ! އަޅުގަނޑަށް އައި ސިންގަޕޯ އަދި ޗައިނާގެ އެމްބެސެޑަރުކަން. އަޅުގަނޑު ވިސްނީ [އެމްބެސްޑަރަކަށް ވާން] ތަންކޮޅެއް އަދި ޒުވާނޭ (ހިނިފުޅުވަޑުވާފައި). އަޅުގަނޑުގެ އާއިލީ ކަންކަންވެސް އެބަހުރި އެ އޮފާ ނަގަން އުދަނގޫ. އެހެންވުމާއެކު އަޅުގަނޑު ދެންނެވިން ރާއްޖޭގައި ހުރެގެން ކުރެވޭ މަސައްކަތަކަށޭ އަޅުގަނޑަށް ފަސޭހަވާނީ މިހާރު. އަޅުގަނޑު މަންމަ ވަރަށް ބަލި. އެހެންވީމާ ކޮންމެ ދުވަހަކު ހެނދުނު އަޅުގަނޑު ފަށާނީ މަންމަގެ ފޯން ކޯލަކުން. ރާއްޖެއިން ބޭރަށް ދިޔައިއްޔާ އެކަންކަން ކުރަން ތަންކޮޅެއް އުދަނގޫވާނެ. ދެން މިހާ ހިސާބަށް އައިމާ މަންމަ ހިތްހަމަ ނުޖެހޭ ކަމެއް ނުކުރެވޭނެ.\nސަފީރުކަމާ ހޯމް މިނިސްޓަރު ކަމުގެ އިތުރުން ސަރުކާރުގެ އެއްވެސް އޮފާއެއް އައިތޯ؟\nއެބައުޅޭ، މިހާރުވެސް ދެތިން ކަމެއްގެ ވާހަކަ އެބަދެކެވޭ. އެކަންކަމާ ދޭތެރޭގައި ސަރުކާރުން ނިންމާ ގޮތެއް އެނގުނީމަ ވީނިއުސްއާ ޝެއާކޮށްލުންކަން ނޭނގެ ރަނގަޅުވާނީ. ސަރުކާރުގެ ތެރެއިންވެސް އެބަ އޮތް. އާދެ. އަޅުގަނޑު ގަބޫލުކުރާ ގޮތަކީ ކޮމިޝަނާ މަގާމު އަދާކޮށްފައި ހުރި މީހެއްނަމަ ދެން ދާނެޖެހޭނީ މިނިސްޓީރިއަލް ލެވެލްގެ މަގާމަކަށް. އެއީ ވަރަށް ބޮޑު މަގާމެއް. ސްޓޭޓް މިނިސްޓާ ލެވެލްގެ މަގާމެއްގެ ގޮތުގައި ކޮމިޝަނާގެ މަގާމު އެ އޮންނަނީ.\nކުރީގެ ކޮމިޝަނާ ރިޔާޒް\nމިހާރު ކެބިނެޓް އެކުލަވައިލާ ނިމިއްޖެ ނޫންތޯ؟ ދެން ކޮން މަގާމެއްތޯ ތި ވިދާޅުވަނީ؟\nނޫން، މިދެންނެވީ މިނިސްޓީރިއަލް ލެވެލް ޕޮޒިޝަނެއްގެ ވާހަކަ. އެ ފެންވަރުގެ މަގާމުގެ އެބަހުރި ދެއްތޯ އަދި. ކޮންމެހެން ކެބިނެޓް ނޫނަސް އެހެންނޫންތޯ.\nތަފާތު ތިން ދާއިރާއަކުންތޯ ތި ވިދާޅުވި އޮފާ އައިސްފަ އޮތީ؟\nއާދެ، ތަފާތު ދާއިރާތަކުން. ފުލުހުންނަށް ކޮންޓްރިބިއުޓް ކުރެވޭނެ ދެ ދާއިރާއަކުން އަޅުގަނޑާ ވާހަކަ ދެއްކެވި ދެން. ކުރިންވެސް މިދެންނެވިހެން އެބަހުރި ޝައުގުހުރި ދާއިރާތައް. އެކަންކަން ކުރަމުން ވެސް އަޅުގަނޑު މައިގަނޑު ވިސްނުން ހުރީ ރައްޔިތުންގެ މަޖިލިހާ ދިމާއަށްދާން 2014 ގައި. އެހެން މިދެންނެވީ މަޖިލީހަށްވެސް އެބައޮތްތާ އަދި ހައެއްކަ މަސްދުވަސް.\nމާނައަކީ މަޖިލީހުގެ އިންތިހާބުގައި ވާދަކުރެއްވުމުގެ ކުރިން ކުރިއަށް މިއޮތް ދުވަސްތަކުގައި ސަރުކާރުގެ ތެރެއިން ފެނިދާނެއޭތޯ؟\nއަޅުގަނޑު ދަންވާފައި އޮންނާނީ އެއް ދާއިރާގެ ވާހަކަ. އަޅުގަނޑަށް އެމަސައްކަތް ކޮށްދެވިދާނެ ކަމަށް. އަޅުގަނޑު ގަބޫލުކުރާ ގޮތްތަކެއްވެސް އޮންނާނީ ދަންނަވާލާފައި. އެ ޑީޓެއިލްތައް އަޅުގަނޑު މީޑިޔާއަށް އެހާބޮޑަށް ހާމަކުރަން ބޭނުން ނޫނީ އެކަންކަން ނިމުނީމަ ދެއްތޯ އެކަންކަމާ ބެހޭގޮތުން ވާހަކަދައްކާނީ. ދެން މިކަންކަން ހުއްޓަސް ސަރުކާރަށް ވެސް އެންމެ މުހިންމީ މަޖިލިސް. ސަރުކާރު ރަނގަނޅަށް ގެންދިއުމަށްޓަކައި މަޖިލީހަކީ ވަރަށް މުހިންމު ތަނެއް. ދާއިރާތަކުގައި ތިބި ރައްޔިތުންނަށް ދެމުންދާ ހިދުމަތް ރަނގަޅު ކުރުމަށްޓަކައި އެބަޖެހޭ މަޖިލީހަށް ރަނގަޅު މީހުން އަންނަން. ކަންކަމާ އަޅައިލާނެ މީހުންގެ އިހުސާސްތައް ދަންނަ މީހުން ގެންނަން އެބަޖެހޭ އެތަންތަނަށް. ޓްރާންސްޕޭރެންސީން ނެރުނު ރިޕޯޓުންވެސް އެންމެ ކޮރަޕްޓް ތަނުގެ ގޮތުގައި [އޮތީ މަޖިލިސް]. މީހުން ގަބޫލުކުރާ ޕްރިންސިޕަލްސް ވެލިއުސް ނެތް ތަނެއްގެ ގޮތުގައި މަޖިލިސް މިފެންނަނީ. ގައުމުގެ އެއް މައި ތަނބުއެއީ. މިއަދު މިފެންނަނީ ޖިނާއީ ބޮޑެތި ހުކުމްތައް އައިމަވެސް ފިލާ އެތާ ތިބޭތަން.\nއެވަރުގެ ތަނަކަށް ކީއްކުރަންތޯ ވަދެވަޑައިގަންނަވަން ތިއުޅުއްވަނީ؟\nއެކަންކަން ބަދަލު ކުރަން ބޭނުންވަނީ. އަޅުގަނޑު ދެކޭ ގޮތުގައި ރަނގަޅު މީހުން އެތަންތަނަށް ގޮސްގެން އެތަންތަނުގައި އެ އުސޫލުތައް ހިފަހައްޓައިދީގެން އެތަން ތަނަކަށްވާނީ. އަދި އަޅުގަނޑު ގަބޫލުކުރާ ގޮތުގައި މިއަންނަ އިންތިހާބުގައި ރައްޔިތުން ވޯޓު ދޭއިރުވެސް އަހުލާގީ މިންގަނޑުތަކާއި ތައުލީމީ ފެންވަރާ އަދި މި ޗޭންޖް ގެނެސްދެވޭނެ، ނަތީޖާ ނެރެދީފައި ތިބި މީހުންނަށް އިސްކަންދޭނެ. އަޅުގަނޑުމެނަށް މިފެންނަނީ ކޮންމެ ޕާޓިއަކުން އަޔަސް ޕާޓީ ބަދަލުކޮށްލާފައި އެމީހަކަށް އަމިއްލަ ފައިދާ ހޯދޭ ގޮތަށް މަޖިލިސް ބައެއް މެންބަރުންގެ ކަންކަން މިފެންނެނީ. އަޅުގަނޑު ބޭނުންވަނީ ޕޮލިޓިކްސްއަކީ ޑާޓީ އެއްޗެކޭ މީހުން އެބުނާ ބުނުން ބަދަލު ކުރަން. އިހުލާސްތެރިކަމާ ތެދުވެރިކަމާއެކު މަސައްކަތްކުރާ ރަނގަޅު ޕްރޮފެޝަނެއްކަންޕޮލިޓިކްސްއަކީ ވެސް. ޕޮލިޓިކްސްއަކީ ރަނގަޅު ޕްރޮފެޝަނަކަށް ހެދޭނީ ރަނގަޅު މީހުން އެކަމަށް ކުރިމަތިލައިގެން. އަދި ދެން ކިޔަވައިގެން އަންނަ ކުދިންނަށްވެސް އެއިތުބާރުދީގެން މިކަންވާނީ. އަޅުގަނޑުމެން ބޭނުމެއް ނުވާނެ ދެއްތޯ އަޅުގަނޑުމެންގެ މަޖިލިސް މެންބަރުންނާއި ރައީސުލްޖުމުހޫރިއްޔާއަކީ ޖިނާއީ ބޮޑެތި ކުށްތަކަށް އަރައިގެންފައިވާ މީހުންނޭ ބުނާކަށް. އަޅުގަނޑު ކުރިމަތިލާ ދާއިރާއަކުން އަޅުގަނޑަށް ފުރުސަތު ދެއްވައިފިއްޔާ އަޅުގަނޑު ޔަގީން ކުރާނަން އެރައްޔިތުންގެ ބޭނުންތައް ފުއްދައިދެވޭނެ މަގު މަޖުލީހުގެ ތެރެއިން ތަނަވަސްކޮށް ދިނުމަށް ވަކާލާތު ކުރާނެކަން. ފުރުސަތު އަޅުގަނޑަށް ދީފިއްޔާ އަޅުގަނޑު ޕޮލިސްއަށް ދިން ވަގުތު، 3500 ފުލުހުންގެ ޑިވޮލޮޕްމަންޓަށް މަސައްކަތް ކުރަން އަޅުގަނޑަށް ލިބުނު ވަގުތު 5000 ރައްޔިތުންގެ ކަންކަމަށް ދެވޭނެ.\nމިހާރު ކުރިމަތިލައްވަނެ ދާއިރާއެއް ކަނޑައަޅައިފިންތޯ؟\nނޫން، އެކަން ފައިނަލެއް ނުކުރަން. މީގަ ބަލަންޖެހޭ ޖޭޕީ އާއި ޕީޕީއެމް ކޯލިޝަނުގެ ގޮނޑިތައް ބެހޭގޮތަށް ވެސް ދެއްތޯ. އެބަހުރި ޝައުގުވެރިވާ ދާއިރާތައް އެކަމަކު އެކަން ހާމަކުރާނީ އަދި ތަންކޮޅެއް ފަހުން. އަޅުގަނޑު ދަންނަވާލަން ބޭނުންވަނީ އެއީ ކޮންމެ ދާއިރާއެއް ކަމަށްވިއަސް އަޅުގަނޑު ހޮވާދޭ ރައްޔިތުން ބޭނުންވާ ކަންކަމުން ނަތީޖާ ނެރެދޭނެމޭ. އަޅުގަނޑު މަސައްކަތް ކުރާނަން، ރައްޔިތުން ނިންމާނީ. އަޅުގަނޑު ރައްޔިތުންގެ ނިންމުމަށް އިހުތިރާމު ކުރާނަން. އިތުރު 15 ވަރަކަށް އަހަރު ސިޔާސީ ދާއިރާއިން ކުރިއަށްދާން ވިސްނުން އެބަހުރި. ދެން ބަލަމާ ހިނގާ. ތިމަރަފުށީ ދާއިރާއަށް އަޅުގަނޑުގެ ތިމާގެ ބޭފުޅަކު ވަނީ ޝައުގުވެރިކަން ފާޅުކޮށްފައި. އެހެންވީމާ އެ ދާއިރާގެ ޓިކެޓް ހޯދަން އޭނާއާއެކުޕްރައިމެރީއަކަށް ދިއުމަކީ އެހާ ހެލްތީ ކަމެއްނޫން ދެއްތޯ.\nމަޖިލީހަށް ނުކުންނަވާނީ ކޮން ޕާޓިއެއްގެ ޓިކެޓެއްގައިތޯ؟\nއަދި ނުނިންމަން ކޮން ފްލެޓްފޯމެއްގައިކަން ނުކުނާނީ. ކުރިއަށް މިއޮތް ފަސް އަހަރު ނިމެންދެން މި ކޯލިޝަން ދެމެހެއްޓުމަކީ ވަރަށް މުހިންމު ކަމެއް. ރާއްޖޭގައި ސިޔާސީ ކަންކަން ހުރި ގޮތުން ޖުމުހޫރީ ޕާޓީއަކީ ވަރަށް މުހިންމު ކީ ޕްލޭޔަރެއްކަން މިވަނީ އެނގިފައި. ދެހާސް އަށެއްގައި އެމްޑީޕީއަށް ވެރިކަމަށް އާދެވުނީ ޖޭޕީ އެކޮޅަށް އެރީމަ. ދެން މިފެނުނީ މިއަހަރު 2013ގައި ޕީޕީއެމަށް ވެސް ކާމިޔާބުވީ ޖޭޕީ އެކޮޅަށް ދިޔައިމަ. އަޅުގަނޑު ވަކި ޕްލެޓްފޯމެއް އަދި ނުނިންމަން.\nޕާޓިއެއް ނިންމަވާނީ ކޮންކަމަކަށް ބައްލަވާފައިތޯ؟\nއެނިންމާނީ އަޅުގަނޑު މިދަންނަވާހެން އަޅުގަނޑު މިބަލާ ދާއިރާތައް ވެސް ބަލާފައި. އަޅުގަނޑުގެ ޝައުގުވެރިކަން ހުރި ދާއިރާ ދަނީ ޖޭޕީއަށްތޯ ޕީޕިއެމްއަށްތޯ އެވެސް އަޅުގަނޑު ބަލަންޖެހޭ އެއްޗެއް. އަޅުގަނޑު ގަބޫލުކުރަނީ ދެ ޕްލެޓްފޯމެއްވިއަސް ސިޔާސީ ފިކުރު ވަރަށް އެއްގޮތް. އިސްލާމްދީން މި ރާއްޖޭގެ އޮތުމަށް ވަކާލާތުކުރާ ބައެއް ދެޕާޓީއަކީވެސް. މިދެ ޕާޓިގެ ހުރިހާ ކަމެއްވެސް ވަރަށް އެއްގޮތް. ހަމައެކަނި ލީޑަޝިޕްގެ ތަފާތު ކަމެއް ހުރީ. މަޖިލީހަށް ދާން ބޭނުމިއްޔާ ޕާޓިއަކާ ގުޅެން އެބަޖެހޭ އޭރުން އަޅުގަނޑަށް ޓިކެޓް ލިބެން އޮތީ.\nޖޭޕީއާ އާއި ޕީޕީއެމުން އެފަދަ އޮފައެއް މިހާތަނަށް އައިސްފިތޯ؟\nއާދެ! ދެޕާޓީންވެސް އަޅުގަނޑަށް މަރުހަބާކިޔާ. މަޖިލީހަށް ނުކުންނަން ޝައުގުވެރިކަން ފާޅުކުރީމަވެސް ހަމަ. އެންމެ ސީނިއާ ލީޑަޝިޕުން މަރުހަބާކީ ދެޕާޓިގައިވެސް އެބަތިއްބެވި ވަރަށް ގާތް ބޭފުޅުން.\nކޮމިޝަނާގެ މަގާމުގައި ހުންނެވި އިރު ސަރުކާރުން އެއްވެސް ނުފޫޒެއް ފޯރުވިތޯ؟\nއަޅުގަނޑު ވަރަށް ހަނދާން އެބަހުރި. އެމްޕީ އަބްދުﷲ ޖާބިރުގެ މައްސަލައިގައި ހޮނޑައިދޫގައި ހިނގާދިޔަ ހާދިސާ. އެ މައްސަލައަކީ ހަމައެކަނި ރަލުގެ މައްސަލައެއް ނޫން. އެއީ އޭރުގައި ސަރުކާރަށް ތާއީދުކުރާ އެމްޕީއެއް. އެބޭފުޅާގެ އަނބިކަނބަލުންނަކީ ދައުލަތުގެ މިނިސްޓަރެއް. ގާނޫނު ނެގެހެއްޓުމުގައި އަޅުގަނޑުމެން ނުބަލަ ވަކި މީހަކު ވަކި މަގާމެއްގައި ހުރި މީހަކަށް. ޖޭއެސްސީގެ ރައީސް ކަމަށް އެޕޮއިންޓް ކޮށްފައިހުރި ބޭފުޅެއްގެ މައްސަލަވެސް ބެލިގެންދިޔަ. ފަހުން އެބޭފުޅާ އެމަގާމުން ވަކި ކުރިއަސް އަދި ސަރުކާރުން. އަޅުގަނޑުގެ ކޮމިޝަނާ ކަމުގައި ޔަގީންކުރީ ގާނޫނުގެ އަތް ނުފޯރާނެ ހަމައެކަކުވެސް ނުހުންނާނެކަން. ގާނޫނީ ގޮތުން އަޅުގަނޑު ސަރުކާރަށް ޖަވާބުދާރީވާންޖެހޭ އެކަން ގަބޫލުކުރަން. އެކަމު އަޅުގަނޑު ނެރޭ ކޮންމެ އަމުރަކީ ގާނޫނުގައި އޮންނަ އަމުރަކަށް ވާންޖެހޭނެކަން. ދެން އަބަދުވެސް އޭރަކު އޮންނަ ސަރުކާރަކުން ބޭނުންވޭ އެ ނުފޫޒު ފޯރުވަން. އަޅުގަނޑު ގަބޫލު ކުރަނީ ސަރުކާރުގެ ނުފޫޒެއް ނޫނޭ އަންނަން ޖެހޭނީ ސަރުކާރުގެ ސިޔާސަތުތައް ވިދާޅުވާންޖެހޭނީ. އެކަމަކު އެކަން ކުރަންވާނީ މިވެނި މީހަކު ހައްޔަރު ކޮށްގެނޭ އެހެން ސަރުކާރަކަށް ވިދާޅެއް ނުވެވޭނެ. އެއީ ގާނޫނުން ހުރިހާ އެންމެނަށް ހަމަ ހަމަކަމާއެކު ކަންކަން ކުރަން ޖެހޭނީ. ސަރުކާރުން ވަރަށް ކޮންސާންވި މައްސަލައެއް އެއީ އުސްފަސްގަނޑުގެ މައްސަލަ. އަޅުގަނޑުމެން އެތަން ހުސް ކުރަމުން ދަނިކޮށް ކޯޓު އަމުރެއް އައީ. ސަރުކާރުން އެތަން ހުސްކުރަން އެދުނު އެއީ އޭޖީގެ ލަފާގެ މަތިން. އަޅުގަނޑުމެން ދެންނެވިން އެވިކްޝަން އޯޑަރެއް ހޯދާދައިދޭށޭ. އޭރު އެކަންވިނަމަ އަޅުގަނޑުމެން 48 ގަޑިއިރުތެރޭ އެތަން ހުސް ކުރާނަން. ޕޮލިސް އަކީ އެއްވެސް ހާލެއްގައި ސަރުކާރު ދިފާއުކުރަން ތިބޭ ބައެއް ނޫން. ޕޮލިސް އަކީ ރައްޔިތުންގެ ހިމާޔަތާ ސަލާމަތާ ރައްކާތެރި ކަމަށް މަސައްކަތް ކުރާ ބައެއް. މާދަމާވެސް ފުލުހުން ލައްވާ މިހާރުގެ ސަރުކާރުން ސިޔާސީ ކަންކަން ކުރުވަން އުޅެންޏާ ގޯސްވާނެ، ފާލުން ނައްޓާނެ. އަޅުގަނޑު ގަބޫލުކުރަން ފުލުހުން މިހާރު އެގޮތަށް އަމަލު ނުކުރާނެކަން. މިހާރު މިއުޅެނީ އަބްދުﷲ ގާޒީ ހައްޔަރު ކުރި މީހަކުވެސް ނޭނގިގެން. އަޅުގަނޑު ކޮމިޝަނާ ކަމާ ހަވާލުވިއިރު އެތަން އޮތީ ސަރުކާރުގެ ސިޔާސީ އެޖެންޑާ ހާސިލް ކޮށްދޭ ތަނެއްގެ ގޮތުގައި. ސަރުކާރުން އަންނަ މީހުންގެ މައްސަލަ ބަލާ ސަރުކާރުން އަންގާ ކަންކަން ކޮށްކޮށް މިޒާތުގެ އަމަލުތައް ކޮށް ފާލު ނެޓިފައި އޮތް ދަނޑިވަޅެއްގައި އަޅުގަނޑޫ ކޮމިޝަނާ ކަމާ ހަވާލުވީ.\nނަޝީދުގެ ވެރިކަން ބަދަލުވުމުގައި އެއްވެސް ހިއްސާއެއް އޮންނާނެތޯ؟\nވެރިކަން ބަދަލުވުމުގައި އެއްވެސް ހިއްސާއެއް ނޯންނާނެ.7ފެބުރުއަރީގައި އަޅުގަނޑު އެތަނަށް ދިޔައީ ވަރަށް ރަނގަޅު ނިޔަތެއްގައި. އަޅުގަނޑު ބޭނުން ނުވީ ސިފައިންނާއި ފުލުހުންނާއި ތަޅާފޮޅަން. އަޅުގަނޑަށް އިނގޭ ތަފާތު ވާހަކަދައްކާނެ، ބަޣާވާތް ކުރީއޭވެސް ބުނޭ. ފައިސާ ނެގީއޭވެސް ބުނޭ. އެ ނެގި ލާރިއެއްވެސް ހުންނަން ޖެހޭނެތާ. ކޯނިން އެވަނީ އަޅުގަނޑުމެންގެ ބެންކް އެކައުންޓްވެސް ބަލާފައި، ނުކުރާ ކަމެއް ކުރި ކަމަށް ނުވާނެ. މިއަދު އަޅުގަނޑު އުފާވޭ އެތަނަށް ގޮސް އެދުވަހު ގައުމު އޮތް ހާލަތުން ސަލާމަތް ކުރަން ކުރެވުނު މަސައްކަތާ ދޭތެރޭ. މިއަދު ޕީޕީއެމް ޖޭޕީ ކޯލިޝަން މިގައުމުގެ ވެރިކަން ކުރަމުން ދަނީ ހަތެއް ފެބުރުއަރީގައި ކުރީ ބަޣާވާތެއް ކަމަށް ރައްޔިތުން ބަލައި ނުގަންނާތީ. ހަގީގަތަކީ ލީޑަޝިޕެއް ފެއިލްވީ އިނގޭތޯ. ހަތެއް ފެބުރުއަރީ އަންނަން ޖެހުނީ ސަރުކާރަކުން ސިސްޓަމެޓިކް ކޮށް ކުރަމުން އައި ކަމެއް އަތައް ގޮވީ. ލިޑަޝިޕް ފެއިލްވީ ޕޮލިސް ފެއިލްވީ އެމްއެންޑީއެފް ފެއިލްވީ. މިއަދު އެމްއެންޑީއެފްގެ ބައެއް އިސް ބޭފުޅުން އެބަ ވިދާޅުވޭ ތިމަންނާއަކަށް ނޭނގެއޭ އަބްދުﷲ ޣާޒީ ހައްޔަރު ކުރި ކަމެއް. އަޅުގަނޑުގެ ސުވާލަކީ ނޭނގޭއިރު ކީއްވެތޯއޭ އެ މަގަމާމުގައި ހުންނެވީ. ރައީސުލްޖުމުހޫރިއްޔާއަށް ކުރައިސިސް މޭކް ކުރަން ނޭނގުނީ. ވީކް ލީޑާސް ހޮވައިގެން ވީކް ލީޑަރުން ގޮވައއިގެން މަސައްކަތް ކުރަން އުޅުމުން ވާނެ ގޮތް ފެބުރުއަރީ ހަތެއްގައި ފެނުނީ، އެބޭފުޅުންގެ ފެއިލިއާއެއް އެހެން ބައެއްގެ ބޮލުގައި އަޅުވައިގެން އިންތިހާބު ކާމިޔާބު ކުރަން އުޅުނީ. އެކަން މާﷲ މިންވަރު ނުކުރެއްވި.\nހަތެއް ފެބުރިއަރީ ފަދަ ހާލަތެއް އަތުވެއްޖެ ނަމަ އަލުން ކޮމިޝަނާކަމާ ހަވާލުވެވަޑައިގަންނަނާވަނަންތޯ؟\nއަޅުގަނޑަކީ މި ގައުމުދެކެ ވަރަށް ލޯބިވާ މީހެއް. އެކަހަލަ ކޮންމެ ހާލަތެއްގައި އަޅުގަނޑު އަންނާނަން. މި ގައުމުގެ ތާރީހުގައި ނެތޭ ސިފައިންނާ ފުލުހުންނާ ތަޅުވާފައެއް. ހަގީގަތުގައި ވަރަށް އަސަރުކުރޭ އެވާހަކަ ދައްކަންވީމަ. (ކަރުނައާއެކު ލަސް ލަހުން)\nކޮމިޝަނާ ކަމުގައި ހިންގުނު އެންމެ ކާމިޔާބު އޮޕަރޭޝަނަކީ ކޮބާ؟\nޑރ. އަފްރާޝިމްގެ މަރުގެ މައްސަލަ. އެކަން މިހާރު އެމަލު ހިންގި ކަމަށް ތުހުމަތު ކުރެވޭ މީހުން މިހާރު އެވަނީ ހޯދިފައި. ވަރަށް ބޮޑު ކާމިޔާބެއް އެއީ. ތަހުގީގެއްގައި ކުރާނެ ހުރިހާ ކަމެއް އަޅުގަނޑުމެންވާނީ އެ ކޭސްގައި ކޮށްފައި. އެފްބީއައިގެ ފުރިހަމަ އެއްބާރުލުމާއެކު އެކަން ގެންދެވުނީ ވަރަށް ފުރިހަމައަށް. މަރުގެ މައްސަލަތަކުގައި އެންމެ އުދަނގުލީ ފައިނޭންސް ކުރާ މިހުން ހޯދުން. އެހެން ނަމަވެސް އެކަމުގައިވެސް އެބަހުރި ކޯޓަށް ޗެލެންޖް ކުރެވޭވަރުގެ ހެކި ހޯދިފައި. ކޮންމެ މަރުގެ މައްސަލައަކީ ވެސް ވަރަށް މުހިންމު ކޭސްއެއް. އަޅުގަނޑުމެން ހިންގި ހުރިހާ މަރުގެ ކޭސްތަކެއް ވެސް ވާނީ ތަހުގީގު ކުރަންޖެހޭ ހުރިހާ ކަމެއް ކޮށްފައި. މިއަހަރުގެ ތެރޭގައި އެއްވެސް މަރުގެ ކޭސްއެއް ނެތުން އެއީ ކުށްކުރާ މީހުން ފުލުހުންގެ މުއައްސަސާއަށް ޖެހިލުންވާކަން ދައްކުވާދޭ ކަމެއް. އިތުރު ލީޑެއް ލިބިގެން ނޫނީ ދެން އަފްރާޝިމްގެ މައްސަލާގައި ނޯންނާނެ އިތުރު ކަމެއް. ހަމައެއާއެކު އަމާން އިންސާފުވެރި އިންތިހާބެއް ރައްޔިތުންނަށް ގެނެސްދެވުމަކީ ވެސް ވަރަށް ކާމިޔާބު އޮޕަރޭޝަނެއް.\nއާ ކޮމިޝަނާއާ ދޭތެރޭ ދެކިވަޑައިގަންނަވަނީ ކިހިނެތްތޯ؟\nއަޅުގަނޑަށް ވަރަށް އިތުބާރު އެބައޮތް. އަޅުގަނޑު ދަންނަވާފަ އޮންނާނެ އަޅުގަނޑު ބޭނުން ކުރާށޭ އެސެޓެއްގެ ގޮތުގައި. އެންމެ ބޮޑު ޗެލެންޖަކަށްވާނީ އާ ސަރުކާރުގެ ސިޔާސަތުތައް ތަންފީޒު ކުރުމަށްޓަކައި ގައުމު ސްޓޭބަލްކޮށް ހިފެހެއްޓުން. ގައުމަށް ތަރައްގީއެއް ނާންނާނެ ގައުމުގައި ހަމަހިމޭންކަން ނެތިއްޔާ. ކޮމިޝަނާ ހުސެއިން ވަހީދަކީ އެ ގާބިލް ކަން ހުރި ބޭފުޅެއް. ޕޮލިސް ކޮމިޝަނަރަކަށް ހުންނަ މީހަކަށް އަންނާނެ އެއިރެއްގެ ސަރުކާރުގެ ޕްރެޝަރުތައް. އެކަމަކު ވަރަށް ބޮޑަށް ވިސްނާފައި ގައުމުގެ މަސްލަހަތު އިސްކުރަން ޖެހޭނެ. ހިތްވަރު ހުންނަން ޖެހޭނެ، ނޫނެކޭ ބުނަންޖެހޭ ވަގުތުތަކުގައި ނޫނެކޭ ބުނަން. އެމަގާމުގައި ހުންނައިރު ވިސްނަން ޖެހޭނެ މާދަމާވެސް މަގާމުން ވަކިކޮށްފާނެ ކަން. އެއީ މައްސަލައެއް ނޫންކަމަށް ވެސް ވިސްނަން ޖެހޭނެ. މުހިންމު ބޮޑެތި ނިންމުންތައް ނިންމާއިރު މުޅި ޓީމްގެ ހިޔާލު އެހުން އެއީ ވަރަށް މުހިންމު ކަމެއް. އަޅުގަނޑު އެދެނީ ކޮމިޝަނާ ހުސެއިން ވަހީދުގެ ދައުރުގައި ފުލުހުންގެ މުއައްސަސާ އިތުރަށް ތަރައްގީވެ ކުރިއަރައިގެން ދިއުން.\nމަގާމުގައި ހުންނަވައިގެން ކުރައްވާފައިވާ އެއްވެސް ކަމަކާ ދޭތެރޭ ދެރަ ވަންތޯ؟\nވަގުތާ ހާލަތަށް ބަލާފައި ނެގުނު ޑިޝިޝަންތަކާ ދޭތެރޭ ރިގްރެޓް ކުރާވަރުގެ އެއްވެސް ކަމެއް ނެތް. އަދި ޔަގީންކަން އެބައޮތް މަގާމުގައި ހުރެގެން އަޅުގަނޑު ނަގާފައޮތް އެއްވެސް ޑިޝިޝަންއަކުން އަޅުގަނޑު ކޯޓަކަށް ގެންގޮސްގެން އަޅުގަނދާ ދޭތެރޭގައި ގާނޫނީ މައްސަލައެއް ބެލި އެކަން ކުރެވޭނެ އެއްވެސް މައްސަލައެއް ނޯންނާނެ. އެގޮތުން ބަލާއިރު ވަރަށް ބޮޑަށް ކޮމްފަޓަބަލް ޒޯނެއްގައި މިހުރީ. ވަރަށް މުހިންމު ކަންކަން އެބަހުރި. މިސާލަކަށް އިންތިހާބު ހުއްޓުވީއޭ ކިޔައިގެންވެސް ވާހަކަ ދެއްކި. އެހެންނަމަވެސް ޕޮލިސް އިންޓަގްރިޓީ ކޮމިޝަނުން ކުރި ތަހުގީގުން އެކަންވެސް ވަރަށް ސާފުވި. އިންޓަނެޝަލަ ކޮމިއުނިޓީއަށް އަޅުގަނޑު އޭރު ޖަވާބުދާރީވާންޖެހުނު. ބައެއް ސިޔާސީ މީހުން ހައްޔަރު ނުކުރެވޭނެ ކަމަށް ބުނި. އެކަމަކު އެއްވެސް މީހަކު ހައްޔަރެއް ނުކުރަން އޮން އުސޫލަކުން ބޭރުންނެތް.\nސިޔާސީ ލީޑަރެއްގެ ގޮތުން ކުރީގެ ރައީސް ނަޝީދު ސިފަ ކުރައްވަނީ ކިހިނެއްތޯ؟\nބަލި ގަބޫލު ކުރައްވާ ރީތި ނަމޫނާއެއް ނަޝީދު ދެއްކެވީ ރައީސުލްޖުމުހޫރިއްޔާ ޔާމީން ހުވާކުރެއްވި ދުވަހު. އެކަމަކު އެ ރަސްމިއްޔާތަކީ ސިޔާސި ލީޑަރެއްގެ ލީޑަޝިޕް ބަދަލުކުރެވޭނެ ތަނެއް ނޫން. އަޅުގަނޑު ގަބޫލެއް ނުކުރަން ރައީސް ނަޝީދު، އަބްދުﷲ ޣާޒީގެ މައްސަލާގައި ގެންގުޅުއްވި ސިޔާސަތެއް. އަޅުގަނޑުގެ ވާހަކައަކީ ކޮންމެ މަގާމެއްގައި ހުރެގެން ވެސް ނަންގަވާފައިވާ ޑިޝިޝަން ގަބޫލުކުރައްވަން ޖެހޭނެއޭ. ދައުލަތުގެ މުއައްސަސާތަކުގެ ބާރު ކެނޑެނިއްޔޭ އެއީ އަދި އެހެން ވާހަކައެއް. ހަމައެކަނި އެންމެ ހާލަތަކުން އެބޭފުޅާގެ ލީޑާޝިޕް ގައި ކުރައްވާފައި ހުރި ކަންކަން ޕޮޒިޓިވްއެއް ނުވާނެ.


Champions League final: Chelsea adhi City ge bodu hanguraama mirey\nޗެމްޕިއަންސް ލީގު ފައިނަލް: ޗެލްސީ އަދި ސިޓީގެ ބޮޑު ހަނގުރާމަ މިރޭ\nޝާއިޢުކުރީ: ޙަންނާން މެއި 29, 2021, 11:22\nފުޓުބޯޅައަށް ލޯބިކުރާ ގިނަބަޔަކު މިހާރު އެންމެ ބޮޑަށް އިންތިޒާރު ކުރާނެ އެއް މެޗަކަށް މިރޭ ޔުއެފާ ޗެމްޕިއަންސް ލީގު ފައިނަލް މެޗުވެގެންދާނެ ކަމީ ޝައްކެއް އޮތްކަމެއްނޫނެވެ. މިރޭ ޗެލްސީއާއި މެންޗެސްޓާ ސިޓީ ބައްދަލުކުރާ މެޗަށް މިހާރުވެސް ގިނަ ބަޔަކު ދަނީ ކެތްތެރިކަމެއް ނެތި އިންތިޒާރު ކުރަމުންނެވެ.\nއެގޮތުން ޔުއެފާ ޗެމްޕިއަންސް ލީގުގެ ފައިނަލްގައި މިރޭ އިނގިރޭސި ޕްރިމިއާ ލީގު ޗެމްޕިއަން މެންޗެސްޓާ ސިޓީއާއި މިފަހަރުގެ ޕްރިމިއާލީގު ހަތަރުވަނާގައި ނިންމާލި ޗެލްސީ ބައްދަލުކުރާނެއެވެ.\nމިރޭ ފައިނަލްގައި ޗެލްސީއާއި ދެކޮޅަށް ނިކުންނަ ސިޓީ ޗެމްޕިއަންސް ލީގުގެ ފައިނަލުން ޖާގަ ހޯދީ ސެމީ ފައިނަލްގައި ފްރާންސްގެ ޕީއެސްޖީ އަތުން 2-0 ގެ ނަތީޖާއަކުން މޮޅުވެގެންނެވެ. މިއީ ސިޓީގެ ތާރީހުގައި ވެސް އެޓީމުން ޗެމްޕިއަންސް ލީގުގެ ފައިނަލް ކުޅޭ ފުރަތަމަ ފަހަރު ކަމަށްވާއިރު ސިޓީ ވެގެންގޮސްފައިވަނީ ޗެމްޕިއަންސް ލީގުގެ ފައިނަލް ކުޅޭނެ އިނގިރޭސި ވިލާތަށް ނިސްބަތްވާ ހަތްވަނަ ޓީމަށެވެ.\nޔޫރަޕުގެ އެންމެ ބޮޑު އެންމެ ޝަރަފުވެރި މުބާރާތުގެ ފައިނަލުން ސިޓީޖާގަ ހޯދިއިރު، މިއީ އެކުލަބުގެ ތާރީޚުގައި މިފަހަދަ ބޮޑު މުބާރާތެއްގެ ފައިނަލް ކުޅޭ ފުރަތަމަ ފަހަރެވެ. 1968 ވަނަ އަހަރުން ފެށިގެން 23 އަހަރުގެ ބޮޑު މެދު ކެނޑުމަކަށް ފަހު ސިޓީ ޗެމްޕިއަންސް ލީގު މުބާރާތް ގަވައިދުން ކުޅެންފެށީ 12-2011 ވަނަ އަހަރުގެ މުބާރާތުން ފެށިގެންނެވެ. އެ މުބާރާތުގެ ގުރޫޕް ސްޓޭޖުން ކެޓިނަމަވެސް އޭގެ ފަހުން ބޭއްވުނު ހުރިހާ މުބާރާތްތަކެއްގެ ވެސް ގުރޫޕް ސްޓޭޖު ފަހަނައަޅާ ދަރުކޮށްފައިވެއެވެ. އެޓީމުގެ މިހާރުގެ ކޯޗު ޕެޕް ގާޑިއޯލާ އެޓީމުގެ ކޯޗުކަމާއި 2016 ވަނަ އަހަރު ހަވާލުވިފަހުން މި މުބާރާތުގައި ރަނގަޅު ކުރި އެރުންތަކެއް ހޯދާފައިވެއެވެ. އެގޮތުން 16-2015 ވަނަ އަހަރު ޗެމްޕިއަންސް ލީގުގެ ސެމީފައިނަލަށް ދަތުރުކުރިއިރު، 18-2017، 19-2018 އަދި 20-2019 ގައި ސިޓީން ވަނީ މި މުބާރާތުގެ ކުއާޓާ ފައިނަލް ކުޅެފައިވެއެވެ.\nމިރޭގެ މެޗުގެ ކުރިން ނޫސްވެރިންނާއި ވާހަކަ ދައްކަމުން ސިޓީގެ ކޯޗު ގާޑިއޯލާ ބުނީ އަނިޔާގެ ސަބަބުން މިރޭގެ މެޗުގައި އެޓީމުގެ އެންމެ މުހިންމު އެއް ކުޅުންތެރިޔާ ކަމުގައިވާ ގުންޑޮގާންއަށް ނުކުޅެވޭނެ ކަމަށެވެ. އަދި އޭނާ އަށް އަނިޔާވީ އެންމެ ފަހުން ބޭއްވުން ފަރިތަކުރުންތަކުގައި ކަމަށްވެސް ގާޑިއޯލާ ބުނެފައިވެއެވެ. ޗެލްސީއަކީ ކިތެންމެ ވަރުގަދަ ޓީމަކަށް ވި ނަމަވެސް ޗެލްސީގެ ގޭމް އެޓީމުން ބަދަލު ނުކުރާނެ ކަމަށާއި އެޓޭކިން ފުޓްބޯޅައެއް ކުޅޭނެ ކަމަށް ގާޑިއޯލާ ވަނީ ބުނެފައެވެ.\nމިރޭ ސިޓީއާއި ދެކޮޅަށް ނިކުންނަ ޗެލްސީން އަންނަނީ 1990 ވަނަ އަހަރުން ފެށިގެން މި މުބާރާތުގައި ގަވައިދުން ވާދަކުރަމުންނެވެ. އެގޮތުން މިހާތަނަށް ދެ މުބާރާތެއްގެ ފައިނަލްގައި ކުޅެފައިވާއިރު، އެޓީމުން ވަނީ 2012 ވަނަ އަހަރުގެ މުބާރާތުގެ ތަށިވެސް އުފުލާލާފައެވެ. އެ އަހަރު ޗެމްޕިއަންސް ލީގުގެ ތަށި ޗެލްސީން އުފުލާލީ އޭރު ކޯޗުކަމުގައި ހުރި ރޮބާޓޯ ޑިމަޓިއޯގެ ކޯޗުކަމުގެ ދަށުންނެވެ. އޭގެ ފަހުން މި މުބާރާތުގައި ރަނގަޅު ކާމިޔާބެއް ޗެލްސީއަށް ހޯދިފައެއް ނުވެއެވެ. ނަމަވެސް މައުރީޒިއޯ ސާރީގެ ކޯޗުކަމުގެ ދަށުން 2019 ވަނަ އަހަރު ޔޫރޮޕާ ލީގުގެ ތަށި އެޓީމުން ވަނީ ހޯދާފައެވެ.\nޗެލްސީން މިފަހަރުގެ މުބާރާތުގެ ފައިނަލުން ޖާގަ ހޯދީ 0-2 ގެ ނަތީޖާއަކުން ސްޕެއިންގެ ވަރުގަދަ ރެއާލް މެޑްރިޑް ބަލިކޮށްލުމަށްފަހުއެވެ. މި ނަތީޖާ ވެގެންގޮސްފައިވަނީ ގިނަ ބަޔަކަށް ސިހުމާއި ހައިރާންކަން ގެނުވި ނަތީޖާއަކަށެވެ.\nޗެލްސީގެ ކޯޗު ތޯމަސް ޓުޗެލް ބުނީ ޗެލްސީއަކީ ވަރަށް ކޮލިޓީ ރަނގަޅު ޓީމެއްކަން މި ސީޒަނުގައި އެކްލަބުން ސާބިތުކޮށްދީފައިވާ ކަމަށެވެ. އެހެންކަމުން އެޓީމަށް އެޓޭކް ކުރުމުގެ ފުރުސަތު ނުދީ ޕްރެސްކޮށްގެން ރަނގަޅަށް ޑިފެންޑް ކުރަން ޖެހޭ ކަމަށް ވެސް އޭނާ ބުންޏެވެ. އަދި މިރޭގެ މެޗަށް ނިކުންނައިރު އަނިޔާގެ މައްސަލަތަކެއް ނެތް ނަމަވެސް އެންގޯލޯ ކާންޓޭ އާއި އެޑްވާޑް މެންޑީއަށް މިރޭގެ މެޗުގައި ކުޅެވޭނެ ކަމާއި މެދުގައި ސުވާލު އުފެދިފައިވާކަމަށް ވެސް ޓުޗެލް ވަނީ ބުނެފައެވެ.\nޗެލްސީ އަދި މެންޗެސްޓާ ސިޓީ މިރޭ ޗެމްޕިއަންސް ލީގު ފައިނަލް މެޗަށް ނިކުންނައިރު، މިއީ ޗެމްޕިއަންސް ލީގު މުބާރާތެއްގައި މި ދެޓީމު ބައްދަލުކުރާ ފުރަތަމަ ފަހަރެވެ. ނަމަވެސް އެކި ގޮތްގޮތުން މި ދެޓީމު ވަނީ ގިނަ ކުރިމަތިލުންތަކަކާއި ކުރިމަތިލާފައެވެ. އެގޮތުން އެންމެ ގިނައިން ކުރިމަތިލާފައިވަނީ ޕްރިމިއާ ލީގުގައެވެ. އެގޮތުން 168 ފަހަރެއްގެ މަތިން ކުރިމަތިލާފައިވާއިރު، މީގެ ތެރެއިން 70 ފަހަރަު ސިޓީން ކުރި ހޯދާފައިވާއިރު، ޗެލްސީއަށް ސިޓީގެ މައްޗަށް ކުރި ހޯދިފައިވަނީ 59 ފަހަރުއެވެ. އަދި 39 މެޗުން ވަނީ އެއްވަރުވެފައިއެވެ.\nފަހުގެ ތާރީޚެއްގައި ޔޫރަޕުގެ ބޮޑު މުބާރާތެއްގައި މިހާތަނަށް މި ދެޓީމު ވާދަކޮށްފައިނުވި ނަމަވެސް 1960 ވަނަ އަހަރުން ފެށިގެން 1999 ވަނަ އަހަރާއި ހަމައަށް ބޭއްވުނު ޔޫރަޕިއަން ކަޕް ވިނާސްކަޕްގައި މި ދެޓީމު ދެފަހަރެއްގެ މަތިން ބައްދަލުކޮށްފައިވެއެވެ. އެއީ 1971 ވަނަ އަހަރު، މި މުބާރާތުގެ ގުރޫޕް ސްޓޭޖުގައެވެ. މި މުބާރާތުގައި ކުޅުނު ދެ ލެގުންވެސް ޗެލްސީގެ މައްޗަށް ސިޓީން ވަނީ ކުރި ހޯދާފައެވެ. މި މުބާރާތް މިހާރު ވަނީ އުވާލާފައެވެ.\nނިމިގެން ދިޔަ ސީޒަނަށް ބަލާއިރު، މިއަހަރުގެ ސީޒަނުގައި މި ދެޓީމު ތިންފަހަރެއްގެ މަތިން ވަނީ ބައްދަލުކޮށްފައެވެ. އެއީ ލީގު ދެ މެޗާއި އިނގިރޭސި އެފްއޭ ކަޕްގެ ފައިނަލް މެޗުގައެވެ. މީގެ ތެރެއިން ލީގުގައި ކުޅުނު މެޗެއްގެ އިތުރުން އެފްއޭ ކަޕްގެ ފައިނަލުން ވެސް ޗެލްސީ ވަނީ ސިޓީއަތުން ބަލިވެފައެވެ. އެޓީމަށް ސިޓީގެ މައްޗަށް ކުރިހޯދިފައިވަނީ ލީގުގައި ކުޅުނު ދެވަނަ ލެގުގެ މެޗުން އެކަންޏެވެ.\nމި ދެޓީމުގެ ބައްދަލުކުރުންތަކުގެ ތާރީޚުތަކަށް ބަލާއިރު ހުރިހާ ގޮތަކުންވެސް ކުރި ލިބެނީ ސިޓީއަށެވެ. އެހެން ކަމުން ފުޓްބޯޅައިގެ މާހިރުން ވިދާޅުވާ ގޮތުގައި މިރޭގެ މެޗުންވެސް ކާމިޔާބު ލިބުން ގާތީ ސިޓީއަށެވެ.\nއިންގިރޭސި ދެ ކުލަބު ކަމަށްވާ ޗެލްސީ އަދި މެންޗެސްޓާ ސިޓީ ބައްދަލުކުރާ ޗެމްޕިއަންސް ލީގުގެ ފައިނަލް މެޗު ކުޅުމަށް ހަމަޖެހިފައިވަނީ ޕޯޗުގަލްގެ ޕޯޓޯއަށް ނިސްބަތްވާ ސްޓޭޑިއޯ ޑޯ ޑްރަގާއޯ ސްޓޭޑިއަމްގައެވެ. މި ސްޓޭޑިއަމް އަކީ އެއްފަހަރާ 50،000 މީހުންނަށް އެއްފަހަރާ ކުޅިބަލަން ވަދެވޭ ވޮތައް ހަދާފައިވާ ސްޓޭޑިއަމްއެކެވެ. މިރޭގެ ފައިނަލް މެޗުބެލުމަށް ސަޕޯޓަރުން ދަނޑަށް ވަންނުމަށް ޕޯޗުގަލްގެ އޮތޯރިޓީތަކުން ހުއްދަދީފައިވާއިރު، 16500 ސަޕޯޓަރުން މެޗުބެލުމަށް ދަނޑަށް ވަންނާނެ ކަމަށް ޔޫއެފާއިން ވަނީ ބުނެފައެވެ.\nރާއްޖެ ގަޑިން މިރޭ ދަންވަރު 12:00ގައި ފެށޭ މިމެޗު ބަލާލުމަށް ގިނަ އަދަދެއްގެ ދިވެހި ސަޕޯޓަރުންވެސް ތައްޔާރުވަމުން އަންނައިރު މިއީ ނުބަލައި ދޫކޮށްލާވަރުގެ މެޗެއް ނޫނެވެ. ދެޓީމުގެ ވަރުގަދަ ކުރިމަތިލުމަކަށް ފަހު މޮޅުވާ ޓީމެއް ބަލަން އެތައް މިލިއަން މީހުން ދުނިޔޭގެ އެކި ކަންކޮޅުތަކުގައި މިހާރުވެސް ތިބީ ކެތް މަދުވެފައެވެ.


މުނިސިޕަލް ސަރވިސް ޝެކްޝަން\n-/3565 ( ތިންހާސް ފަސްސަތޭކަ ފަސްދޮޅަސް ފަސް ރުފިޔާ )\nހަމަޖެހިފައިވާ ގަވާއިދުތަކާ އެއްގޮތަށް އިތުރުގަޑީގައި މަސައްކަތް ކުރާނަމަ އިތުރުގަޑީގެ ފައިސާއާއި، އަދި ބަންދު ދުވަސްތަކުގައި މަސައްކަތް ކުރާނަމަ ބަންދުދުވަހުގެ ފައިސާ ލިބޭނެއެވެ.\nއެޑްމިން މަސައްކަތާ ގުޅޭ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލްގެ3ގެ ސަނަދެއް ހާސިލުކޮށްފައިވުމާއެކު، އެޑްމިނިސްޓްރޭޝަންގެ މަސައްކަތާ ގުޅުންހުރި ދާއިރާއިން 1 އަހަރުދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ؛\nއެޑްމިން މަސައްކަތާ ގުޅޭ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލްގެ4ގެ ސަނަދެއް ހާސިލުކޮށްފައިވުމާއެކު، އެޑްމިން މަސައްކަތާ ގުޅުންހުރި ދާއިރާއިން2އަހަރުދުވަހުގެ މަސައްކަތުގެ ތަޖުރިބާ ލިބިފައިވުން.\nއިދާރީގޮތުން ދުވަހުން ދުވަހަށް ކުރަންޖެހޭ އެންމެހައި ކަންތައްތައް ފުރިހަމަކުރުމާއި، ނިންމުން\nލިޔެކިޔުންތައް ލިބެންޖެހޭ ފަރާތްތަކާ ހަވާލުކޮށް، އެކަމުގެ ރިކޯޑްސް ބެލެހެއްޓުން.\nފެސިލިޓީގެ ހުރިހާ ލިޔެކިއުންތައް ފައިލުކޮށް ބެލެހެއްޓުން.\nއޮފީހަށް އަންނަ ފޯންކޯލުތަކަށް ޖަވާބުދާރީވުމާއެކު، އެކަމާބެހޭ އެންމެހައި ކަންކަން ކުރުން.\nއެކިއެކި ކަންކަމުގައި އޮފީހަށް ޒިޔާރަތްކުރާ މީހުންގެ ކަންތައްތައް އިންތިޒާމުކޮށް ބެލެހެއްޓުން.\nއޮފީހުގެ މާޙައުލު ސާފުތާހިރުކޮށް ބޭއްވުމަށް ސާފުކުރުމުގެ ކަންތައްތައް ރާވައި ހިނގަމުންދާގޮތް ބެލުން.\nއެޑްމިން ޑިޕާޓްމަންޓުން ތައްޔާރުކުރަންޖެހޭ އެކިއެކި ރިޕޯޓްތައް ދުވަހުން ދުވަހަށް ނިންމުން.\nއޮފީހުން ރާވައި ހިންގާ އެކިއެކި މަސައްކަތްތަކުގައި ބައިވެރިވެ، އެ މަސައްކަތްތައް ކުރުން.\nދުވަހުން ދުވަހަށް ލިބޭ ފައިސާގެ ހިސާބު ބެލެހެއްޓުމާއި، ލިބޭ ފައިސާ ގަވާއިދުން ބޭންކަށް ޖަމާކުރުން.\nފައިނޭންސް ޑިޕާޓްމަންޓުން ތައްޔާރުކުރަންޖެހޭ އެކިއެކި ރިޕޯޓްތައް ދުވަހުން ދުވަހަށް ނިންމުން.\nދުވަހުން ދުވަހަށް އެކި ފަރާތްތަކަށް ހަވާލުކުރަންޖެހޭ ފައިސާ، ކަނޑައެޅިފައިވާ މުއްދަތުގައި އެ ފަރާތްތަކަށް ހަވާލުކުރުން.\nމަސައްކަތުގެ ދާއިރާއިން ލިބިފައިވާ ތަމްރީނާއި ތަޖުރިބާ\nމަޤާމަށް އެދި ހުށަހަޅާ ވަޒީފާއަށް އެދޭ ފޯމް އަދި ސީ.ވީ\nޕާސްޕޯޓް ސައިޒް 1 ފޮޓޯ\nމުއްދަތު ހަމަނުވާ އައި.ޑީ ކާޑުގެ ކޮޕީ\nމަސައްކަތުގެ ތަޖުރިބާ / ލިބިފައިވާ ތަމްރީނު ދެނެގަތުމަށް ބޭނުންވާ ލިޔުންތަކާއި، މަސައްކަތް ކޮށްފައިވާ އިދާރާތަކުން ދޫކޮށްފައިވާ ލިޔުންތައް.\nމި މަޤާމުތަކަށް ހޮވޭ ފަރާތްތަކަށް ބޭނުންވާ ތަމްރީނުތައް ދެވޭނެއެވެ.\nއިންޓަރވިއުކުރެވޭނީ ޝޯޓްލިސްޓްކުރެވޭ ފަރާތްތަކާއެވެ.\nމި އިޢުލާނާ ގުޅިގެން އިތުރު މަޢުލޫމާތު ސާފުކުރަން ބޭނުންވާ ފަރާތްތަކުން، މި ކައުންސިލްގެ 6608303 ނަންބަރު ފޯނަށް ގުޅުން އެދެމެވެ.\nސުންގަޑި އަދި ލިޔުން ހުށަހަޅަންޖެހޭ އިދާރާ:\n19 ޖޫން 2018 ވާ އަންގާރަ ދުވަހުގެ 14:00 ގެ ކުރިން މާޅޮސްމަޑުލު ދެކުނުބުރީ އޭދަފުށި ކައުންސިލް އިދާރާއަށް ވަޒީފާއަށް އެދޭ ފޯމާއެކު ހުށަހެޅުއްވުން ނުވަތަ މިކައުންސިލްގެ އީމެއިލް އެޑްރެސް [email protected] އަށް.


Kaiveni Kurumah Elhunu Hurahakee WhatsApp - Vaguthu\nކައިވެނި ކުރުމަށް އެޅުނު ހުރަހަކީ ވަޓްސްއެޕް\nމީސް މީޑިޔާގައި ހިއްސާ ކުރެވޭ އެއްޗެއްގެ ސަބަބުން، ނުވަތަ މީސް މީޑިޔާގެ ޒަރީއާއިން ދައްކާ ވާހަކައެއްގެ ސަބަބުން ދެމަފިރިންގެ މެދުގައި މައްސަލަ ޖެހޭ ޙާލަތްތައް އާދެއެވެ. މިކަމުގެ ސަބަބުން، ދެމީހުންގެ ޒަވާޖީ ހަޔާތް ނިންމާލަން ޖެހޭ ހިސާބަށް ކަންތައް ގޮސްފައިވެއެވެ.\nއެހެންނަމަވެސް، މީސް މީޑިޔާގެ ސަބަބުން މިހާރު މައްސަލަ ޖެހެނީ ހަމައެކަނި ކައިވެނި ކޮށްގެން އުޅޭ ދެމަފިރިންގެ މެދުގައި އެކަންޏެއް ނޫނެވެ. ކައިވެނި ނުކުރެވޭނެ ކަމަށް، އާއިލާއިން ދައްކާ އުޒުރަކަށްވެސް، މީސް މީޑިޔާވަނީ ވެފައެވެ.\nއެގޮތުން، އަވަށްޓެރި އިންޑިޔާގެ އުއްތަރަ ޕްރަދޭޝްގެ އަމްރޯހާ ސަރަޙައްދުގެ ނޯގާން ސަދަތު އަވަށުގައި މިފަދަ ޙާދިސާއެއް ހިނގާފައިވެއެވެ. ކައިވެނި ކުރުމުގެ ކުޑަ ވަގުތުކޮޅެއް ކުރިން، ކައިވެނި ކުރާ ފިރިހެން މީހާގެ ފަރާތުން، އެކައިވެނި ނުކުރެވޭނެކަމަށް ބުނެފައިވަނީ އަންހެން ކުއްޖާ އަކީ މާ ގިނައިން ވަޓްސްއެޕް ބޭނުންކުރާ ކުއްޖެއްކަމަށް ބުނެއެވެ.\nއެޤައުމުގެ ނޫސްތަކުން ބުނެފައިވާ ގޮތުގައި، އެދުވަހު އަންހެން ކުއްޖާގެ އާއިލާގެ މެމްބަރުން ތިބީ، ކައިވެނި ކުރުމަށް ހަމަޖެހިފައިވާ ތަނުގައި، ފިރިހެން ކުއްޖާ ފަރާތުގެ އާއިލާގެ މެންބަރުންގެ އިންތިޒާރުގައެވެ. އެހެންނަމަވެސް، ފިރިހެން މީހާގެ އާއިލާގެ ފަރާތުން، އަންހެން މީހާގެ އާއިލާއަށް ފޯނުން ގުޅުމަށްފަހު ބުނެފައިވަނީ ކައިވެންޏަށް އެމީހުން ނުރުހޭ ކަމުގައެވެ. ސަބަބެއްކަމަށް ބުނެފައިވަނީ އަންހެން ކުއްޖާ މާ ގިނައިން ވަޓްސްއެޕް ބޭނުންކޮށް، ފޯނަށް ދެވިހިފާފައިވާތީއެވެ. އަދި، ކައިވެނި ކުރަން އޮތް ތަނުގައި އިނދެގެންވެސް ކުރިންވެސް، ވަޓްސްއެޕް އިން އެކުއްޖާ މެސެޖުތަކެއް ފޮނުވާފައިވާތީއެވެ.\nއެހެންނަމަވެސް، އަންހެން ކުއްޖާގެ އާއިލާގެ ފަރާތުން މި ވާހަކަތައް ދޮގުކޮށްފައިވެއެވެ. މިކަންކަން ދޮގުކުރުމަށްފަހު ބުނެފައިވަނީ މިކަމުގެ ފަހަތުގައި އެހެން ކަންތައްތަކެއް އެކުލެވިގެންވާކަމުގައެވެ.